
Аннотация
Хараҥа хостон ыҥырар сибиэн сипсиэрэ, амырыын сыттаах күлүк киһи, өлүү аргыстаах хара бэкир… Кинигэҕэ киирбит түбэлтэлэр – илэ барбыттары көрбүт дьон кэпсээннэрэ – киһи куйахатын күүрдэллэр, этин сааһын арыйаллар.

Эта книга заставит почувствовать пробирающий до костей страх, который испытали герои рассказов при встрече с неизведанными существами. Призраки со склизкой холодной плотью, голос из ниоткуда, тени со смердящим запахом… В сборник включены истории из реальной жизни. Погрузись в параллельный мир, загляни по ту сторону смерти.



Илэ барбыттар


ХАРА БЭКИР

Киһиэхэ маарынныыр, ааны сабардыыр улахан уҥуохтаах, сирэйэ көстүбэт, күлүк курдук устан хаамар абааһы. Тыыннаах киһилиин бэрт былдьаһар адьынаттаах.
Эһэм биир түбэлтэни кэпсээбитин өйдөөн хаалбыппын. Кини кыра сырыттаҕына, саха ыалын сиэринэн, дьоно күөххэ үктэннилэр да сайылыкка көһөллөр эбит. Эмиэ биир оннук сайыҥҥы киэһэ оҕолору кытта таһырдьа туста, оонньуу сылдьыбыттар. Киэһэрэн, сылайыахтарыгар диэри мэниктээн баран, сынньана таарыйа, күөх окко төгүрүччү олорбуттар. Саамай улаханнара Сүөдэркэ күүстээх быһыйдар тустарынан омуннаах-төлөннөөх кэпсээнин истэн, кулгаах иччитэ буолбуттар. Арай барыларыттан кыралара Дьөгүөркэ уол: «Хайалара эрэ биһиэхэ ыалдьыттыы кэллэ-э! Иэхэйбиин, кэһии сиир киэһэбит буолла!» — диэн саҥа аллайбыт. Бары балаҕан дьиэ диэки эргиллэн көрбүттэрэ — хаһан да харахтаан көрбөтөх хап-хара сүүнэ улахан киһи халҕаны тэлэччи аһан, иһирдьэ киирбит. Улахан тымтай сүгэһэрдээҕин иһин оҕолор барахсаттар кэһиилээх дии санаабыттар. Түргэн үлүгэрдик тэлгэһэҕэ сүүрэн тэбинэн тиийбиттэр. Дьиэҕэ киирэн истэхтэринэ, ынырык куһаҕан сытыйбыт сыт муннуларыгар саба биэрбит. Иһирдьэ ким да көстүбэт эбит. Арай түгэх быыс нөҥүө Охонооһой оҕонньор ыарыыта бэргээн, айаккалыы-ойокколуу, ынчык-хончук буола аҕай сытаахтыыр эбит. Оҕолор кутталларыттан саҥата суох барбыттар.
Дьонноро киэһээҥҥи ыам кэнниттэн киирбиттэригэр, уолаттар туох буолбутун кэпсии тоһуйбуттар. Ханнык эрэ сүгэһэрдээх ыалдьыт балаҕан иһигэр киирэн баран, сииктии симэлийбитин бары да дьиктиргээбиттэр. Саамай кырдьаҕас дьукаахтара Даайа эмээхсин ытамньыйан ыла-ыла: «Туох аанньаҕа көстүөҕэй? Охонооһойбун сиэри кэлэ сырыттаҕа!» — диэхтээбит.
Кырдьык, ол киэһэ оҕонньор бэргээн, сарсыныгар таҥаралаабыт.
* * *
Биһиги аймах, мин оҕо эрдэхпинэ, үс ыал буолан биир дьиэҕэ олорорбут. Хас киэһэ ахсын оҕолор араас абааһылаах, иччилээх түбэлтэлэри кэпсэтэрбит.
Биирдэ бырааппын кытта дьиэ иһигэр мэниктии, оонньуу сылдьан көрдөхпүнэ, хоһум аанын иннинэн сэлээппэлээх хап-хара күлүк курдук киһи ааста. Ону бастаан утаа улахаҥҥа уурбатым. Ол кэннэ хас да хонон баран, биир киэһэ эмиэ мустан түбэлтэ кэпсэттибит. Ким да тугу даҕаны кэпсиирэ суох буолбутугар, хара киһини санаан кэлэн, кэпсээн бардым: «Мин манна ааспыкка хара киһини көрбүтүм», — диэн саҥа саҕалаан истэхпинэ, балтым быһа түстэ: «Мин эмиэ баттахпын сууна туран көрбүтүм. Хайдах эрэ сэлээппэлээх курдук этэ…» — диэн илиитинэн көрдөрдө. Дьэ онно кутталбыттан саҥам тахсыбат буолан хаалбыта. Ама, кырдьык, кимэ-туга биллибэт биир киһини иккиэн көрбүппүт буолуо дуо?..
* * *
Арай биир күhүн икки доҕордуулар балаҕан курдук быһыылаах, хаарбах туруктаах, эркинин быыһынан курдаттыы көстө сылдьар эргэ үүтээҥҥэ кэлэн, хонон-сынньанан ааhаары тэриммиттэр. Чугастыы улахан күөллээх алаас баар эбит. Киэhээҥҥи күөстэрин өрүнэн, аhаан-сиэн баран, доҕордуулартан биирдэстэрэ ол алааска кус маныы барар буолбут. Иккис киhи ытын илдьэ үүтээҥҥэ хонордуу оҥостон сыппыт. Кини саҥардыы нухарыйан эрдэҕинэ, ыта үрэн баргыйбыт. Соhуйан уhукта биэрбит, арай чугас соҕус мас тостор тыаhа иhиллэр эбит. Тайах, тыатааҕы буолуо диэн, сэрэхэдийэн, саатын ииппит. Мас тостор тыаhа олус улахан эбит, ол иһин тыатааҕы диэн саараабакка, кэтээн, саатын тыас диэки тирээн олорбут. Арай үүтээнин алдьаммыт эркинин быыһынан ыйдаҥа уотугар сүүнэ күлүк көстүбүт, ыта биир кэм ньап-ньааҕынас буола түспүт. Күлүк курдук устар хара бэкир киhи үүтээни тула эргийбит, ынырык сыт саба биэрбит. Алдьаммыт эркин быыһынан күлүк ханан көстөр да, киһи ол хоту, саатын иитэ-иитэ, дэлби ытыалаан испит. Бэкир, аны кэлэн, хаптаhын ааны тардыалаабыт. Аан хатыыра, баара-суоҕа быа буолан, төлө барбыт. Ыт бэкиргэ саба түhэн охсуhа сатаабыт. Булчут эмиэ кыҥыы-кыҥыы ытыалаабыт. Саа тыаhын истэн, алааска барбыт киhитэ сүүрэн, аҕылаан-мэҥилээн кэлбитэ, үүтээннэрэ бүтүннүү алдьанан сууллубут, урусхал быыһыгар төбөтө суох ыт өлүгэ эрэ сытар эбит. Доҕорун көрдөөн, ыҥыран хаhыытыы сатаан баран, дэриэбинэҕэ «эhэ буулаата» диэн тыллыы барарга быһаарыммыт. Быhалыы диэн, аттынааҕы алааhынан баран иhэн, өйө суох сытар киhитин уу кытыытыттан булан, сүгэн дэриэбинэҕэ илдьибит.
Киhилэрин өйүн булларан, син бэттэх аҕалбыттарын кэннэ, туох буолбутун кэпсээн биэрбит. Ол булчут барахсан сотору буолаат, уhаабакка ыалдьан өлбүт. Хара бэкир киhи туһунан кырдьаҕастарга кэпсээбитин ким да туох да диэн сылыктаабатах. Баҕар, абааhы буолуо, баҕар, чучунаа да буолуон сөп… Ити курдук киhи таайбат дьиктитэ элбэх.
* * *
Алын кылааска үөрэнэ сылдьан биир кыыһы дьүөгэтэ эбэлээҕэр хоно барсарыгар көрдөспүт. Кыыс сөбүлэспит. Эбиэт кэннэ үөрэнэн бүтэн, хонуохтаах ыалыгар тиийбит. Кыыс көрдөҕүнэ, тэлгэһэ иһигэр биир да тыллыбыт мас, үүнээйи суох, барыта иинэн-хатан хаалбыт тииттэр эрэ тураллар эбит. Дьэ киирэн чэйдээн, оонньоон, кэпсэтэн баран, киэһэ оҥостон сыппыттар. Кырдьаҕастар тута утуйан хаалбыттар. Кыргыттар кэпсэтэ сатаан баран, ырыа ыллаабыттар. Арай ыраах кинилэр ырыаларын ким эрэ үтүктэн ыллаһарга дылы үһү. Оҕолор куттаммыттар уонна түргэнник утуйарга санаммыттар. Саҥа нухарыйан иһэн иһиттэхтэринэ, тэрээһэ аана аһыллыбыт. Кыргыттар эһэлэрин уһугуннаран: «Ким эрэ киирдэ», — диэбиттэр, онуоха оҕонньор: «Туох ааттаах айманныгыт? Ааны хатаан сыппытым», — диэн мөҕүттэ-мөҕүттэ таһырдьа тахсан көрбүтэ, ким да суох, аана хатыылаах эбит. Оҕолорго аны уһугуннарбаттарын курдук этэн баран, оҕонньор хоһугар киирбит.
Кыргыттар уоскуйан, саҥа утуйан эрдэхтэринэ, аны дьиэ аана аһыллар тыаһа иһиллибит. Оҕолор кутталларыттан суорҕан иһигэр саспыттар. Иһиттэхтэринэ, үһүөлэр дуу, төрдүөлэр дуу эбит. Киирээт, иһити-хомуоһу күөрэ-лаҥкы тутан, тыаһаан-ууһаан барбыттар, магнитофону холбообуттар. Кыргыттар кутталларыттан суорҕаны тардыаласпыттар, дьүөгэтэ былдьаан ылбыт. Суорҕана суох кыыс хараҕын быһа симэн сыттаҕына, ким эрэ кинилэр хосторугар киирэрэ иһиллибит. Хараҕын быыһынан уоран көрбүтэ, сүдү улахан хара бэкир киһи кинилэри одуулаан аҕай турар үһү. Оннук син балай да уһуннук туран баран, төттөрү тахсан барбыт. Ол тыаһы иһиллии сытан оҕолор утуйан хаалбыттар. Сарсыарда туран көрбүттэрэ, ханна да иһит алдьаммыта көстүбэт, барыта орун-оннугар турар эбит. Кыыс кэлин билбитэ, дьүөгэтэ ити баҕайылар кэлэллэрин билэр эбит, ол иһин кинини доҕор оҥостоору илдьэ барбыт.
* * *
Биир оҕонньор өрүү үрүсээктээх сайылыкка тахсар үһү. Барар суола киһи уҥуоҕунан ааһар эбит. Хас сырыы аайы ол аттынан истэҕинэ, сүгэһэрэ ыараан хаалар үһү. Ол туһунан оҕонньор аһаҕас эттээх эмээхсиҥҥэ кэпсээбит, кини: «Сарсын халлаан хараҥара илигинэ, онон ааһаар, мин ыраахтан көрүөҕүм», — диэбит. Сарсыныгар оҕонньор, эмээхсин эппитин курдук, баран истэҕинэ, кэнниттэн атах тыаһа ситэн кэлбит уонна сүгэһэрэ эмиэ ыараан хаалбыт. Онтон киһи уҥуохтарын ааспытын кэннэ, сүгэһэрэ чэпчии түспүт. Оҕонньор сайылыгар тиийбит. Сотору буолаат эмээхсинэ эмиэ кэлбит уонна аны атын суолунан сылдьарыгар сүбэлээбит: «Ити сиринэн бараргар хара киһи олорсор», — диэт, тахсан барбыт.
Эмээхсин, хара киһини көрбүтүн кэннэ, хараҕа суох буолбута үһү.
* * *
Хас да сыллааҕыта убайым биһиэхэ Намтан экстрасенс дьахтары таһаара сылдьыбыта. Кини икки дьүөгэтин батыһыннара сылдьара. Кэлэн иһэн аара суолга тохтообуттар. Арай салгыы айаннаары гыммыттара, массыыналара бытааран хаалбыт. Иһиттэҕинэ, дьахталлар: «Дьэ ити олоруста, ханна тиийэн түһэр?» — диэн кэпсэтэллэр үһү. Радиаторын уута оргуйан, убайым эрэй бөҕөнү көрбүт этэ. Оннук айаннаан иһэн, Кэҥкэмэ үрэххэ тохтообуттар. Убайым, ыгылыйан, таһырдьа тахсан табахтыы турдаҕына, дьахталлара эмискэ: «Чэ, түргэнник массыынаҕа олор, бардыбыт!» — дэспиттэр. Хоҥнон иһэн, убайым массыынатын сиэркилэтинэн кэннин диэки көрбүтэ — уп-улахан, хап-хара киһи суол кытыытыгар туран хаалбыт үһү. Ол кэнниттэн, хата массыыналара моһуоктаабакка, түргэнник айаннаан кэлбиттэр.
* * *
Бу түбэлтэни миэхэ убайым кэпсээбитэ. Ити быһа барыллаан 2000 сыллар саҕаларыгар буолбут.
Убайым Никиитэ кулууп үлэһитэ. Биир күн киниттэн оскуолаҕа остуорастыыр доҕоро: «Бу түүн солбуйуоҥ дуо?» — диэн көрдөспүт. Никиитэ соччо баҕарбатар да, доҕоро онно-манна элбэхтэ абыраабыт буолан, сөбүлэспит. Дэриэбинэбит оскуолата эргэ. Быһа холоон сэрии кэнниттэн тутуллубут дьиэ.
Дьэ дьуһуурустубаҕа тахсыахтаах бириэмэтэ кэлэн, киэһэ тоҕуһу ааһыыта оскуолатыгар барбыт. Тиийбитэ, муоста сууйааччы кыыс тахсан баран эрэр эбит. Убайым кинини кытта биир-икки тылынан кэпсэтэн баран, киирэн аанын хатаммыт, кылаастары кэрийэн батарыайалары бэрэбиэркэлээбит уонна остуорас утуйар хоһугар тэлэбиисэр холбоон көрө олорбут. Биһиги оскуолабыт уруккуттан «баардааҕынан» аатырара. Онон, куттанан, хоһун да, көрүдүөрүн да уотун араарбатах. Ол олорон утуйан хаалбыт.
Түүн үөһүн саҕана уһуктан кэлбитэ — хабыс-хараҥа. Хоһун уота суох. «Хайдах-хайдаҕый?» диэн дьиктиргиир. Арай дьыбааныттан туруохча буолан иһэн көрбүтэ, уун-утары олоппоско киһи күлүгэ барыйан олорор үһү. «Бэйи эрэ, ааммын хатыырга дылы гыммытым ээ. Хайалара киирэн бачча хараҥаҕа саҥата суох олордоҕой?» — диэн саныы-саныы, туран кэлбит. Ол икки ардыгар били киһитэ эмискэ ойон турбут да, Никиитэ хабарҕатыгар түспүт. Хараҥа хоско булумахтаһыы буолбут. Убайым тыын былдьаһан хабарҕатын хам туппут кытаанах илиини араара сатаабыт да, кыайбатах. Онтон эмискэ, чыпчылыйыах бэтэрээ өттүгэр, күлүк киһи сүтэн хаалбыт.
Убайым өйдөнөн кэлбитэ, муостаҕа тобуктаан турар эбит. Хоһо хабыс-хараҥа. Сүүрэн тиийэн уоту умаппыта — ким да суох, уу чуумпу. Барыта хайдах эрэ түүл-бит курдук үһү. Никиитэ: «Һуу, хата түүл эбит. Ама, ким кэлэн хабарҕалаабыт үһүнүй? Баттаппытым тугун сүрэй», — диэн бэйэтин уоскутуммут.
Сарсыарда буолуор диэри туох да биллибэтэх. Барыта этэҥҥэ ааспыт. Тоҕус чаас саҕана оҕолор, учууталлар кэлитэлээн барбыттар, убайым дьиэлээбит. Арай дьиэтигэр тиийэн, сууна туран сиэркилэҕэ сирэйин көрүммүтэ — хабарҕатыгар түөрт тарбах суола хаалбыт. Дьэ онно кини этин сааһа аһыллан, куттанан, түүл буолбатаҕын өйдөөбүт.
Ити кэннэ икки күн буолан баран, Никиитэ улаханнык ыалдьан балыыһаҕа киирбитэ. Хата, биһиги дьолбутугар, киһибит өтөр соҕус буолан баран, өрүттэн атаҕар турбута. Билигин кини баар, этэҥҥэ олорор.

ТҮҮҤҤҮ ЭР

Соҕотох олорор дьахталларга — түүҥҥү эр, соҕотох эр дьоҥҥо дьахтар кэлэрэ былыр-былыргыттан кэпсэнэр. Билигин наука бу феномены үөрэтиинэн дьарыгырар, научнай терминэ — «инкуб».
* * *
Биир сайын, сайылыкка олорор кэммэр, түүн үөһэ уһуктан кэллим. Арай хаһан да көрбөтөх билбэт уолум дьиэм иһигэр киирдэ уонна миигин кытары кэпсэтэн барда. Мин кимин ыйытыахпын баҕарабын эрээри, аны өһүргэтиэм диэн ыйыппаппын, хайдах дьиэ иһигэр киирбитин хас да төгүллээн туоһулаһа сатыыбын да, «куттаныаҥ» диэн эппэт. Оннук ыйыт да ыйыт буолбуппун иһин быһыылаах: «Эн да, Нарыйа да арыйбата», — диэтэ. Аны кинини таарыйбыт миэстэм ибис-инчэҕэй буолан хаалар. Халлаан сырдыыта тахсан барда, кэнниттэн ааммын хатаары турбутум — хатааһыннаах, дьиксинним эрээри, улахаҥҥа уурбакка, киирэн утуйан хааллым.
Сарсыныгар санаа бөҕөҕө түстүм. Онтон үс хонон баран, үлэбэр тахсарым саҕана, Нарыйабын уһугуннаран, «тахсыах» диэбиппэр, кыыһым: «Ээх, сөп, билигин туруом», — диэн баран, утуйан хаалбыт этэ. Мин бара турбутум.
Тиийэн үүт тутан, собуокка ыытан бүттүм, кыыһым ол тухары суох. Титииккэ собус-соҕотоҕун хаалан, улахан үүт иһиттэрин сууйа сырыттахпына, аан таһынан били түүн киирэ сылдьыбыт уол ааһан иһэрин көрөн, тутатына кэнниттэн сүүрэн таҕыстым — чугаһынан да, ырааҕынан да ким да суох. Онно дьэ тута куйахам күүрбүтэ, киһи буолбатаҕын чопчу өйдөөбүтүм.
* * *
90-с сыллар ортолоругар этэ. Оччолорго мин ахсыс кылааһы бүтэрбитим. Ийэм сайынын ыанньыксыттыыр буолан, сайылыкка көстүбүт. Дьон кэпсииринэн, иччилээх, абааһылаах сайылык этэ.
Көһөрүллэн кэлбит үс кыбартыыралаах балыыһа дьиэтэ баара. Бу дьиэҕэ дьахталлар хоойдоругар киирэр иччи туһунан дьон арааһы кэпсиир этэ. Онно биир кыбартыыратыгар уолаттар, убайдааҕым, хоноллоро.
Биир күн күнүс эдьиийбиниин онно тахсан кэпсэтэ-ипсэтэ, сэкириэттэһэ сытан, устунан утуйан хааллым. Уолаттар сөтүөлүү барбыт кэмнэрэ этэ. Арай уһуктан кэлбитим, эдьиийим суох. Тура сатаатым да, ким эрэ баттыыр курдук. Куттанан бардым. Хаһыытыыбын да, саҥам тахсыбат. Арааһа, баттата сытабын быһыылаах диэн, бэйэм-бэйэбин уһугуннараары кымаахтыы сатыыбын эрээри, илиим да, атаҕым да хамсаабат. Нэһиилэ төбөбүн өндөтөн көрбүтүм — орон таҥаһын бүрүнэн туох эрэ сытар. Кутталбыттан олох иэдэйдим. Арай кулгаахпар саҥа иһилиннэ: «Куттаныма», — диэн сибигинэйэр. Онтон эмискэ утары аан аһылынна уонна эдьиийим киирэн кэллэ. Киһим миигин көрөн баран турда. Аргыый аҕай түннүккэ хааман кэлэн, кинигэ аахпыта буолла уонна хараҕа син биир мин диэки. Үөхсэ сатаатым, хаһыытыы сатаатым — истибэт. Онтон арай оронум (тимир буруһууна) «тилир» гына тыаһаата да, туох эрэ туран барда быһыылаах, чэпчээн хааллым. Хаһыым дьэ таҕыста. Эдьиийбин: «Тоҕо уһугуннарбаккын? Баттата сыттым», — диэн дэлби мөхтүм. Ону эдьиийим: «Хараҕыҥ быччайан тахсаары гыммыт курдук, биир сири тобулу көрөн баран сытар этиҥ буолбат дуо, өссө мин туох буоллаҕай диэн кэтии турбутум», — диэтэ. Онтон дьэ өйдөөн, кутталбытыттан таһырдьаны былдьастыбыт, дьиэбитигэр сүүрэн тиийэн дьоммутугар кэпсээтибит. «Аны хаһан да ити дьиэҕэ кииримэҥ» — диэн боптулар. Ол абааһы дьахталларга эрэ киирэр идэлээх эбит, түүллэригэр эмиэ көрөллөр үһү — уһун уҥуохтаах сырдык киһи диэн кэпсииллэрэ.
* * *
Биирдэ хоско утуйа сытар дьүөгэм хаһыытыттан уһуктан кэллим. Уоту холботтордо, ол эрээри тугу да кэпсээбэтэ, уоскуйан баран, салгыы утуйдубут.
Сарсыарда биирдэ чэйдии олорон түүлүн кэпсээтэ. Арай киирэр ааны көрө сытар үһү, онно эр киһи киирбит даҕаны, киниэхэ уун-утары сүүрэн кэлэн, илиитэ ыалдьыар диэри ыга туппут. Мин күлүү гынааччы буоллум: «Ити баар, эрдэрэ суохтарга түүнүн абааһы кэлэр үһү», — диэтим уонна бэйэм эмиэ табаарыһа суохпуттан сонньуйа быһыытыйдым.
Нэдиэлэ курдук дьүөгэм «аанынан өҥөйбүтүн көрдүм, куукунаттан өҥөйбүтүн көрдүм» диэн кэпсээтэ уонна «түүл буолуо» диэн бэйэтэ бэйэтин уоскутунар.
Биир түүн утуйа сытан туох эрэ тыаһыттан уһугуннум дуу, баттаттым дуу. Ол курдук түүл уонна илэ икки ардынан сыттахпына, арай аан ойоҕоһуттан хараҥаҕа киһи быгыалыыр. Мин: «Ааммытын хатаабатахпыт, — дии санаан: Итириктэр киирбиттэр!» — диэн хаһыыран эрдэхпинэ, үрдүбэр ким эрэ ыстанна. Ыйааһына ыарахана сүр. Мин утарылаһан көрдүм, таарыйдахпына — этэ-сиинэ барыта быччыҥ, кылгас соҕус сымнаҕас түүлээх, төрүт сыгынньах быһыылаах. Арай сыллыыр-ууруур, мин баттата сытабын быһыылаах диэн туора хайыстым. Түүл диэн бэйэбин уоскутуннум. Ол эрээри чахчы илэ курдук. Ол «сыллата-сыллата» утуйан хааллым. Сарсыарданан уһукта биэрбитим — өссө да үрдүбэр сытар эбит. Халлаан сырдаабытыгар көрбүтүм, этэ-сиинэ бороҥ түүлээх, сирэйин көрдөрүмээри төбөбүн илиитинэн баттыыр. Оннук мучумааннана сытан эмиэ утуйбуппун. Сарсыныгар дьүөгэм: «Баттатан аҕай биэрдиҥ», — диэтэ, мин барытын кэпсээтим уонна баттаттахпытына бэйэ-бэйэбитин уһугуннарыах буоллубут. Доҕотторбутун аҕалан хоннордубут, дьоммутугар баран хоно сырыттыбыт. Ол эрээри кэлин, атын да дьиэҕэ көһөн баран, аан нөҥүө өҥөйөн турарын нухарыйа сытан көрөр этим, «чугаһаама» диэн санаабар бардьыгыныырым. Ардыгар ороммор кэлэн олороро, хоспор хаамыталыыра. Онтон биир уолу көрсөн, ыал буолуохпут иннинэ, «түүнүн туох эрэ көхсүбүн үтүөлүүр, аантан өҥөйөр, эн үрдүгэр олорор» диэн баттатар буолбутугар ыраастаппыппыт. Ол кэннэ хата кэлин буулуу илик.

ААННЬАЛ

Киһини араҥаччылыы, көрө-харайа сылдьар күүс. Аанньалыҥ төрүөххүттэн аттыгар баар буолар, араас оһолтон сэрэтэр, көмүскүүр.
* * *
Кыра эрдэхпиттэн ол-бу араас дьиктини, таайыллыбаты көрөбүн. Билигин оҕо эрдэҕинээҕим курдук куттаммаппын. Бастаан хара күлүктэри эрэ көрөрүм. Онтон сотору кэминэн ол күлүктэр илэ көстөр буолбуттара.
Биирдэ ийэм олус улаханнык ыалдьан, орон-тэллэх киһитэ буолбута. Кини утуйар хоһо мин хоһум утары турар буолан, хайдах сытарын көрөр-истэр этим. Ол иһин сарсыарда утуйан турдум да, тутатына хараҕым ийэбэр быраҕыллара. Биир күн сарсыарда ийэм олус минньигэстик утуйа сытара. Харахпын кыл түгэнэ киниттэн арааран, суорҕаммын көннөрдүм, онтон эмиэ көрбүтүм, арай ийэм аттыгар ким эрэ турар курдук. Өйдөөбүтүм — хара уһун синньигэс туох эрэ үөһэттэн кинини одуулуу турарга дылы. Уонна чыпчылыйыах бэтэрээ өттүгэр сүтэн хаалла. Мин куттанан, уолуйан, суорҕаным анныгар түстүм. Бу туһунан кимиэхэ да сатаан эппэтэҕим.
Ити түгэн сыыйа умнуллубута. Ийэм сотору кэминэн үтүөрэн барбыта. Атаҕар туран, аҕыйах күнүнэн сүүрэ сылдьар буолбута.
Биир үтүө күн, туохха эрэ тэһэ бэрдэрэн, ити ааспыт дьикти түгэни санаан кэлэммин, ийэбэр кэпсээбитим. Онуоха кини ол күлүк кэлэн эмтээн, алҕаан барбытын эппитэ. Ол ийэм аанньала сылдьар эбит. «Төрүттэрбит куруук араҥаччылыы, кэтии сылдьаллар…» — диэн элбэҕи кэпсээбитэ. Онон, түмүктээн эттэххэ, ити көстөр дьиктилэрбит куһаҕаҥҥа эрэ буолбакка, үчүгэйи түстээн эмиэ көстүөхтэрин сөп.
* * *
Сэбиэскэй былаас саҕана буолбут түбэлтэ. Сайын үгэннээн турар кэмигэр биир пиэрмэ ыччаттара оттуу сылдьыбыттар. Үлэ бириэмэтэ бүтэн, сайылыктан дэриэбинэҕэ илдьэр былыргы ЗИЛ массыына кузовыгар олорсубуттар. Айаннаан иһэн кыргыттар ырыа-тойук, уолаттар кэпсээн-ипсээн бөҕө буолбуттар. Биир уол айдаантан куотан, массыына кабинатыгар олорсубут. Ол иһэн көрдөхтөрүнэ, аара суолга икки эмээхсин сэргэстэһэ хаамсан иһэллэр эбит. Ону суоппар тохтоон иккиэннэрин кузовыгар олордубут. Кэннигэр баар ыччаттар эмээхситтэргэ үөһэ тахсалларыгар көмөлөспүттэр. Ити бириэмэҕэ хатыҥыр эмээхсин урут тахсан баран, кабина түннүгүттэн чугас олорбут уонна иһирдьэ баар уол диэки дьикти баҕайытык көрөн ылбыт. Уол симиттэн туора хайыспыт. Салгыы айаннаабыттар.
Дэриэбинэлэригэр чугаһаан иһэн уол кузовка баар дьону өҥөйөн көрбүтэ — ыччаттары кытта биир эрэ эмээхсин олорор эбит. Уол соһуйа санаабыт. Онтон тиийэн, тохтообуттарын кэннэ: «Эмээхситтэр иккиэлэр этэ дии, биирдэстэрэ ханна баарый?» — диэн ыйыталаспыппар, бары «биир эрэ эмээхсин олорсубута ээ» дэспиттэр.
Уол, итэҕэйбэккэ, эмээхсинтэн эмиэ ыйыппытыгар, анарааҥҥыта: «Хас да биэрэстэни соҕотох хааман иһэн, эһиги массыынаҕытын көрөн олус үөрбүтүм, мин суос-соҕотох этим, аттыбар ким да суоҕа!» — диэбит.
Кэлин бу эмээхсин өссө хас да сыл этэҥҥэ сылдьан, хос сиэннэригэр тиийиэр диэри уһуннук олорбут. Ону кэлин: «Арааһа, Иэйэхситим аттыбар сылдьыбытын, били аһаҕас эттээх уол көрбүт буолуон сөп», — диэн кэпсиирэ үһү.
* * *
Бу түбэлтэни эдьиийим кэпсээбитэ. Биирдэ кини Өлүөнэ очуостарыгар сылдьан ууга түһэн өлө сыспыттаах.
Эдьиийим дьүөгэтин кытары сиэттиспитинэн уу кытыытынан хаамыталыы сылдьан көрдөхтөрүнэ, кинилэртэн олох чугас биир дьахтар сөтүөлүү сылдьар эбит. Хайдах эрэ балык курдук дьикти баҕайытык харбыырын муодарҕаан кэтээн турбуттар. Арай дьахтардара, кинилэр диэки хайыһаат, түөһүгэр диэри ууттан быган туран, ыҥыртаан илиитинэн сапсыйбыт. Иһиттэхтэринэ, «манна кэлиҥ, наһаа үчүгэй!» диирдии саҥарар үһү. Тута эдьиийим ааҕы туох эрэ күүс иннилэрин диэки хаамтарар курдук буолбут. Өйдөнөн кэлбиттэрэ, олус дириҥҥэ киирэн хаалбыттар… Эдьиийим барахсан үрүҥ күн сырдыгын иһин охсуһуута саҕаламмыт. Аны туран, кини кыайан харбаабат. Уу анныгар биирдэ баар буолбутун эрэ өйдөөбүт. Ууну ончу иһиэ суохтаахпын диэн, тыынын хаайа сатаабыт. Тимирэн иһэн көрдөҕүнэ, күнэ үөһэ күлүмнээн көстөрө үһү. Эдьиийим, өйүн сүтэриэн иннинэ, туох баар санаатын түмэн үрдүк күүстэртэн көрдөспүт. Түлэй-балай баран истэҕинэ, уу түгэҕиттэн туох эрэ өрө анньарга дылы буолаатын кытта, өрүс үрдүгэр дагдас гыммыт. Уоннааҕытын өйдөөбөт. Кытылга тахсан баран, биирдэ тыынын ылбыт. Үс уол соһон таһаарбыттар үһү. Өллө диэн эрдэхтэринэ, хата эдьиийим өйүгэр кэлбит. Дьүөгэтэ туох да буолбатах, бэрт эрэйинэн бэйэтэ харбаан тахсыбыт.
Дьиктитэ диэн, ол дьахтары кинилэртэн ураты ким да көрбөтөх. Эдьиийим ууга тимирэн эрдэҕинэ, «халлааҥҥа сылгы кистээбитэ уонна ол кэнниттэн кыыс ууттан күөрэйэн тахсыбыта» диэн кэлин дьон кэпсээбиттэр.
* * *
Сэрии эрэ иннинэ буолбут түбэлтэ. Сайын ортото, от үлэтин үгэнэ этэ. Аҕам өрүс уҥуор оттуу сылдьара. Мин ийэбиниин холкуос пиэрмэтин сайылыгар хас да ыалы кытта дьукаахтаһан олорбуппут. Ийэм ыанньыксыттыыра. Холкуос сүөһүтүн кытта бэйэбит аҕыйах ынахтаах этибит. Арай биир киэһэ саамай үүттээх ынахпыт кэлбэтэ. Ийэбиниин үлэбитин үмүрүтүөхпүтүгэр диэри — мэлигир. Хайыахпытый, түүннэри көрдүү барыахпыт дуо? «Сарсын кэлэр ини» дии санаан утуйдубут. Сарсыныгар даҕаны ынахпыт суоҕун курдук суох. Ийэм үүттээх ынаҕын сүтүктээн санаа бөҕөҕө түстэ. Миигин күнүскү ыам кэнниттэн көрдүү барарбар соруйда. Мин, төһө да уончалаах эрэ киһи буолларбын, бүтүн ынах сүтэрэ биһиэхэ охсуулааҕын өйдүүрүм. Чэйдии охсоот, ынахпын көрдүү бардым.
Бастакы омуммар сүүрүү-хаамыы былаастаан чугас алаастары бүтүннүү кэрийдим да, булбатым. Ити сырыттахпына, киэһэрэн барда. Мин тэйиччи сытар алаастары кэрийэр санааланным. Бэрт уһуннук хаамтым. Сылайдым, аччыктаатым. Үөн-көйүүр бөҕө түстэ. Ону ол диэбэккэ «ынахпын эрэ булбут киһи» диэн баҕа санаалаахпын. Сайыҥҥы күн саҕахха саста. Халлаан боруҥурда. Мин олох сылайан иэдэйдим.
Арай биир кыракый соҕус алааска ампаар дьиэ турарын көрдүм. Сырам-сылбам эстэн, ол дьиэҕэ киирэн, борук-сорукка наара ороннор баалларын көрөн, хаҥас диэки бардым, онно сытынан кэбистим. Сылайбытым бэрт буолан, тоҥорбун да билбэккэ, утуйан хааллым. Өр дуу, өтөр дуу буолан баран, түүл эбитэ дуу, илэ эбитэ дуу, киһи саҥата иһилиннэ: «Нохоо! Мантан тур! Атын сиргэ баран сыт!» — диэтэ. Хаста да хатылаата. Мин турбатым, түүл дии саныыбын. Онтон эмискэ ким эрэ көтөҕөн ылла быһыылаах уонна атын сиргэ илдьэн сытыаран кэбистэ. Уубар тартаран салгыы утуйан истэхпинэ, туох эрэ «күр» гына тыаһаата. Мин аһара сылайбыт буолан, онно эрэ кыһаллыбатым. Оннук олус кытаанахтык утуйан турбутум, күн үөһэ ойбута ырааппыт этэ. Арай өйдөөбүтүм — бэҕэһээҥҥиттэн букатын атын сиргэ — уҥа диэки наа- раҕа сытар эбиппин. Түүн кэлэн сыппыт сирбэр өһүө маһа тостон түспүт этэ.
* * *
Биир элбэх этээстээх дьиэҕэ улахан баһаар баран, соторутааҕыга диэри оҕо-уруу саҥатынан туолан турбут, үгүс киһи көмүс ньээкэ уйата буолбут дьиэ күлгэ-көмөргө кубулуйбутун аҥаардас көрүөххэ да ынырык этэ. Ол эрээри күнүс дьон бары үлэлэригэр буолан, хата ким да уокка былдьамматаҕа. Арай биир кыыс түүҥҥү дьуһуурустубаттан кэлэн, баһаар кэмигэр утуйа сыппыт да, дьолго, тыыннаах ордубут. Кыыс хайдах уһуктан быыһаммытын маннык кэпсээбитэ:
— Олус үчүгэйдик утуйа сыттахпына, арай ийэм киирэн кэллэ уонна: «Тоойуом, тур-тур, тур», — диир. Мин тоҕо эрэ кини бэлиэр биһиги ортобутугар суоҕун билбэт курдукпун, соһуйбаппын. Өссө: «Тоҕо уһугуннара сатыыр буоллаҕай, үлэбиттэн кэлбиппин өйдөөбөт дуу?» — дии саныыбын. Ийэм букатын арахсыбат: «Тоойуом, тур, тур!» — диир. Түмүгэр букатын да суорҕаммын саралыы тардан түһэрдэ. Онуоха дьэ мин олохтоохтук уһуктан, ороммор олоро биэрдим. Түүлбэр дуу, илэ дуу буолбутун улаханнык өйдөөбөтүм. Ханнааҕы ийэм кэлиэй, хоһум кураанаҕын курдук кураанах. Суорҕаным сиргэ сытарын ороммор ууран баран, тоҕо эрэ аан диэки хаамтым. Дьэ онно эрэ аһыы буруо сыта киирбитин билэн, хап сабар таһырдьаны былдьастым. Уой, онтум дьиэбит аҥаара умайан күүдэпчилэнэ аҕай турар эбит! Ийэм барахсан бэл анараа да дойдуттан араҥаччылыы сылдьаахтыыр буоллаҕа.
Дьэ дьикти, үс сыллааҕыта күн сириттэн суох буолбут ийэ хайдах кыыһын сэрэтэ кэлбитэ киһи өйүгэр кыайан баппат. Ол да буоллар, буолбуту мэлдьэспэккин.
* * *
Убайым биирдэ бултуу сылдьан, өлөрбүт куһун күөлтэн хостоору, кытылтан тыытыгар киирэн истэҕинэ, ким эрэ кэнниттэн аатынан ыҥырбыт, төрүт билэр куолаhа эбит. Эргиллэ биэрбитэ — ким да суох, иhиллээн тура түспүт — уу чуумпу. Салгыы киирэн истэҕинэ, эмиэ кэнниттэн ким эрэ аатынан ыҥырбыт. «Ким баҕайытай?» — диэн, хат эргиллибит, тулатын көрбүт, иhиллээбит…
Арай, өйдөөн көрбүтэ, саатын куруогар талах мутуга иилистибит, саатын уоhа бүөргэ анньан турар эбит, кыратык өссө күүскэ тартахха — ытар. Онно саллыы бөҕөнү саллыбыт, саатын айаҕын туора хайыһыннаран, куруогун мутуктан устубут. Көстүбэт киhи ыҥырбатаҕа буоллар, сискэ быhа ытыллан быстахха былдьаныа эбит. Бэйэтэ этэринэн, үчүгэйдик билэр куолаһа үһү.
Сэрэйдэххэ, Иэйэхситэ буолуо… Киhи барыта төрүөҕүттэн Иэйэхситтээх, сороҕор кинини кэлэтиэххэ сөп диэн дьон кэпсээччи.
* * *
Биирдэ дойдубар кустуу сылдьан, киэһэ хараҥаҕа дьиэлээн иһэн, ардахха баттаттым. Өтөх балаҕаҥҥа киирэн, ардах хаһан астарын кэтэһэн олордум. Ол олорон утуктаан бардым…
Арай балаҕан эркинэ суох өттүнэн ийэм бокуонньук киирэн кэллэ. Халлаан халлан, ийэм сирэйэ ырылхайдык көһүннэ. Ытаабыт. Иһирдьэ киирэн миигин көрөн турда. «Өлөн баран эмиэ тоҕо кэллиҥ? Бар мантан», — диэтим. Онтон туох эрэ тыастан уһуктан кэллим. Халлаан сырдыа баара дуо, өссө эбии ыаһырбыт, ардах өссө күүһүрбүт. Мин «туох дьикти түүлүн көрдүм» диэн ырытан, олорбохтуу түһэн баран, ийэм туохтан эрэ сэрэттэ быһыылаах диэммин, саабын, сүгэһэрбин ылан балаҕантан тахсан, аҕыйахта хардыылааппын кытта, кэннибэр сүрдээх улахан хачыгыр-кучугур тыас тыаһаата, туох эрэ сүр күүскэ сууллан түстэ. Мин «абааһылара бу буоллаҕа» дии санаат, инним диэки түһүнэн кэбистим. Кэлин көрбүтүм, мин олорбут сирим үрдүнэн балаҕан өһүөтэ тостон, сууллан түспүт этэ. Былыргы балаҕан даҥа, омуннаатахха, миэтэрэ аҥаара баар буолуохтаах. Ол баттаабыта буоллар миигин өлөрөр этэ. Ону сэрэтэн ийэм эрэйдээх көстөөхтөөбүт эбит.
* * *
Ийэм оҕо сылдьан сайын аайы звенолары кытта дэриэбинэттэн ыраах сиргэ оттоһо барсара үһү.
Биир күһүн отторун бүтэрэн, «чэ, мин бардым» диэн, дэриэбинэ диэки бэйэтэ хаама турбут. Ийэм куттаһа суох буолан, соҕотох төннөрүгэр кыһаллыбатах, эбиитин, мэлдьи сылдьар сирэ буоллаҕа.
Быһалыы бараары ойуур быыһынан киирбит. Биирдэ өйдөммүтэ халлаан хараҥаран хаалбыт, баран иһэр ыллык суолун сүтэрэн кэбиспит. «Иэдээн, муннум!» — дии санаабыт. Ол да буоллар, санаатын түһэрбэккэ, салгыы айаннаабыт.
Арай баран истэҕинэ үрдүгэр туох эрэ сырдык тыкпыт. Эмискэ буолбакка, хайдах эрэ куттуон баҕарбат курдук, сыыйа сырдаабыт. Тула сылаас салгын илгийбит, ийэм ол кэннэ эрэх-турах санаммыт. Сырдык кини кэтэҕиттэн суолу сирдиирдии тыгар үһү, ол тухары кэннин хайыһан көрөр санаа отой киирбэтэх. Сотору соҕус ыллык суолугар тахсан кэлбит. Дэриэбинэҕэ тиийэрин саҕана, ол сырдык уота аа-дьуо сүтэн, симэлийэн хаалбыт үһү.
Ийэтигэр тиийэн кэпсээбитигэр: «Ити сирдэргэ эһэҥ бултуур этэ» — диэн эппит. Онон, арааһа, булчут кута сиэнигэр көмөлөстөҕө диэн тойоннообуттар.
* * *
2008 сыллаахха бииргэ төрөөбүт убайым күн сириттэн күрэммитэ. Олоҕун тухары биир да киһиэхэ куһаҕаны оҥорботоҕо, кими да хом санаабат этэ.
Бу түбэлтэ оҕобун кытта балыыһаҕа сыттахпына буолбута. Оҕо салаатыгар биир ыйдаах быраҕыллыбыт кыһыл оҕо баара. Барахсаны туох баар ыарыы барыта буулаабыт этэ. Биир түүн түһүүбүн: ординаторскайга киирэр көрүдүөргэ ийэлэр бары оҕолорбутун көтөҕөн туохха эрэ уочараттыы турабыт.
Мин уочаратым кэлбитигэр, биир наһаа кирдээх таҥастаах киһи кирилиэстэн тахсан кэллэ. Бастаан утаа сиргэнэ санаатым, онтон чугаһаабытыгар көрбүтүм — төрүт даҕаны убайым эбит. Утары кэлэн дорооболосто, олус үөрбүт-көппүт. Ол кэннэ эмискэ сирэйэ уларыйан хаалла уонна кыыһырбыт куолаһынан: «Хайыы тураҕын? Бар мантан!» — диэтэ. Ону мин: «Тохтоо! Кэпсэтиэх», — диэбиппэр: «Ыксыы сылдьабын», — диэн хоруйдаата. Онтон уһуктан кэллим, уу-хаар бөҕө буолбуппун.
Сарсыарда истибиппит, быраҕыллыбыт оҕо барахсан ол түүн тыына быстыбыт этэ. Мин: «Убайым кэлэн мин оҕобун араҥаччылаабыт быһыылаах», — диэн үөрбүтүм, эмиэ да биир өттүнэн: «Ама, кини анараа дойдуга тиийэн, өлүү аанньала буолбута буолуо дуо?» — диэн санньыйа санаабытым…
* * *
2010 сыл сайыныгар ойоҕум уол оҕону төрөтөн, үөрэн-көтөн роддомтан тахсан баран, быыллаах куораттан куотан, мин дойдубар айаннаатыбыт. Дойдубар тиийэн, ыраас салгынынан тыынан, күҥҥэ сыламнаан, үрэхпитигэр сөтүөлээн көрүлүү сырыттыбыт.
Ол сылдьан үлэни эмиэ умнубаппыт. Эбэм уһаайбатыгар хортуоппуй үүннэрэр улахан бааһыналаахпыт, онно ийэм, аҕам уонна балтым буолан сыыс от ыраастыы, тээпкэлии бардыбыт. Дьиэҕэ кэргэним оҕотун кытта соҕотох хаалла.
Киэһэ 5–6 чаас диэки төннөн кэллибит. Арай кэргэним оҕотун көтөхпүтүнэн тэрээһэҕэ хаама сылдьар. Сирэйин көрөөт, соччото суоҕу тута сэрэйдим. «Туох буоллуҥ?» — диэн ыйыппыппар маннык диэн кэпсээннээх буолла: күнүс үс чаас саҕана оҕотун аһатан баран утуппут уонна аттыгар сыппыт. Ол сыттаҕына, хос түннүгүн туох эрэ тоҥсуйар курдук үһү. Өҥөйөн көрбүтэ, хайа эрэ эмээхсин түннүгү бэс туорааҕынан быраҕаттыы турар эбит, онтон кинини көрөн баран, дьиэни эргийэ киирэр аан диэки барбыт. Кэргэним, дьиктиргээн, тэрээһэҕэ тахсыбыта — ким да суох. Арай, доҕоор, ол эмээхсинэ кэнниттэн дьиэ иһиттэн тахсан кэлбит уонна: «Хайа, дорообо!» — диэн баран илиитин ууммут. Онуоха кэргэним олус куттаммыт уонна тута оҕотун санаабыт. Ол да буоллар тоҕо эрэ эмискэ эмээхсиҥҥэ: «Чэйдиигин дуо?» — диэн иһэн, уҥан хаалбыт. Өйдөммүтэ, бэйэтин оронугар уһуктан кэлбит, тута оҕотун кууспутунан таһырдьа ыстаммыт. Эмээхсин сырдык хааннаах, кытаанах соҕус сирэйдээх уонна оройугар кырыбыайкалаах эбит. Оруобуна түөрт сыллааҕыта суох буолбут эбэбитин ойуулаан таһаарда. Киэһэлик хаартыскатын көрдөрбүппүтүгэр: «Кини кэлэ сылдьыбыта», — диэн бигэргэппитэ.
Эбэм барахсан эдэр кийиитин, хос сиэнин кэлэн көрөн-истэн бардаҕа. Мин онтон үөрэбин эрэ. Ол аата, биһигини араҥаччылыы, көрө-харайа сырыттаҕа.
* * *
Балыыһаҕа сытан абааһылаах кэпсээннэри кэпсэттибит. Кэккэлэһэ сытар дьахтар бэйэтин олоҕор дьиҥнээхтии буолбут түбэлтэни кэпсээтэ, куттала суох эрээри, киһи дьиксинэр.
Кини бэйэтэ Ньурбаҕа олорор эбит. Биирдэ туох эрэ наадаҕа чугас төрөөбүт дэриэбинэтигэр дьонугар тахсыбыт. Кэргэнэ үс күнүнэн кэлиэм диэн Ньурбаҕа хаалбыт. Дьахтар икки хоммут, үһүс түүнүгэр дьэ түүл түһээбит. Утуйа сытабын диир үһү, арай ол сыттаҕына, орон анныттан оҕонньоро тахсан кэлбит уонна: «Эһиги күнүс аһыы олордоххутуна, кэлбитим», — диэбит. Дьахтар уһуктан кэлбит уонна түһээбиппин дии санаан салгыы утуйбут. Бу сырыыга туох эрэ кэлэн атаҕыттан соһо сатыыр үһү. Уһуктубута — ийэтэ уһугуннара турар.
Ол бириэмэҕэ куораттан бииргэ төрөөбүт убайа эрийбит. Кини утуйа сыттаҕына: «Тур, түргэнник дьиэҕэр эрий», — диэн саҥаны истибит, ол иһин эрийбит эбит. Дьэ онно дьахтар сэрэйбит: «Оҕонньорум кэлэн иһэн туох эрэ буолла быһыылаах», — диэн айманан, аҕатын «утары бар» диэн ыыппыт. Аҕата, утарыласпакка. тута айаннаабыт. Күтүөтэ, кырдьык, кинилэргэ айаннаан иһэн, тыраассаттан дэриэбинэҕэ киирэр суолга оһоллонон сытар үһү. Маска кэтиллибит уонна массыынатын көрө тахсан иһэн сууллан хаалбыт эбит. Таһырдьа кыһын, түүн ортото, онно кинини ким булуой? Үлүйүөхтээҕин хата дьикти түүл көстөн быыһаммыт.
* * *
Аҕам кыра эрдэҕиттэн биир уоллуун доҕордоһон, «эн-мин» дэһэн улааппыт. Улаатан баран иккиэн биир ыал кыргыттарын кэргэн ылан, быр бааччы олорбуттар. Үлэлэрэ да биир этэ — ыраах айан суоппардара, рейскэ наар бииргэ бараллара, тус-туспа хаһан да айаннаабаттара.
Биир сыл аҕам доҕоро соһуччу баҕайытык ыалдьан анараа дойдуга аттаммыта. Аҕам олус соҕотохсуйан, соччо барбат-кэлбэт буолбута. Ол эрээри биирдэ сааһыары Нерюнгрига дуу, ханна дуу таһаҕас таһа барда.
Арай тиэнэн баран, сылайан, кабинатыгар утуйа сыттаҕына, ааны аһан, илэ бэйэтинэн суох буолбут доҕоро бу киирэн кэлбит, сирэйин утары олох көрбөт үһү. Ол олорон, аат харата ону-маны сэһэргэһэн кэпсэппиттэр. Онтон киһитэ: «Бээ, түргэнник айаннаа, утуйан тарайа сытыаҥ дуо? Куота оҕус!» — диэбит уонна, кабинаттан тахсаат, аанын ытыһынан иккитэ саайбыт (оннук үгэстээх эбит). Ол тыастан аҕам уһуктан олоро биэрбит, «ким тоҥсуйарый» диэн таһырдьаны өҥөйбүт, ким да чугас суох үһү. Онтон дьэ, түүлүн өйдүү түһээт, сэрэппит эбит диэн, айанныы турбут.
Мэҥэ Хаҥаласка кэлэн баран истибитэ, кини айаннаабыт күнүн кэнниттэн сүрдээх элбэх хаар түһэн, суол килиэ муус буолбут. Массыына бөҕө алдьаммыт, киһи өлүүлээх оһол тахсыбыт үһү.

АЛААС АБААҺЫТА

Эргэ өтөххө көстөр абааһы. Ардыгар өтөх аттыгар көмүллэ сытар дьон дууһата эбэтэр дьиэ иччитэ буолуон сөп. Хас да араастаах.
* * *
Дэриэбинэттэн икки көстөөх Куба Һаарбыт диэн сиргэ кыстаан, дэриэбинэ сылгытын бүтүннүү аһатан, бүөбэйдээн сылгыһыттар олорбуттар. Сураҕа, икки дьиэлээхтэр үһү: биирэ — утуйар, иккиһэ — күөстэнэн аһыыр-сиир сир. Кинилэр алаастарыгар былыргы өтөх баара үһү. Биллэн турар, балаҕан, сэргэ элбэх буоллаҕа. Олорбут дьон онно көмүллэн сыталлара да саарбаҕа суох. Биир сайыҥҥы сылаас күн доҕордуулар, аһыыр остуоллара кыратын сирэн, балаҕан иһиттэн былыргы төгүрүк остуолу ыларга санаммыттар. Арай остуолларын көтөҕөн таһаараары гыммыттара, ааҥҥа баппат эбит. Онуоха уолаттар, уһуну толкуйдуу барбакка, остуол сирэйин туура тардан, бэйэлэрин дьиэлэригэр киллэрбиттэр. Үөрэн-көтөн, астарын астанан аһыахча буолан эрдэхтэринэ, эмискэччи иэдээн сыты-сымары кытта тэҥҥэ ким эрэ ыараханнык тыынара иһиллибит. Уолаттар куттанан, остуолларын төттөрү таһааран, балаҕаҥҥа илдьибиттэр уонна көмүлүөгү оттон, иччилэри аһаппыттар, алы гынарыгар көрдөспүттэр. Ол курдук, кырдьаҕас сөбүлээбэтэҕин биллэрбит. Саамай дьиктитэ, төттөрү киллэрэллэригэр остуол олус холкутук ааҥҥа баппыта үһү.
Эдэр дьон, өтөх дьиэ малын-салын мээнэ тыытымаҥ. Уоту, сири-дойдуну аһата сылдьар буолуҥ.
* * *
2021 сыллаахха сайын хаһыа да буолан Амма өрүскэ сынньана диэн хомунан-тэринэн айаннаатыбыт. Аммаҕа сылдьыбатахпыт ырааппыт. Массыынаны бэйэм ыытабын, дьүөгэлэрим маҥнай кэпсээн-ипсээн бөҕө буолан баран, улам-улам саҥалара аҕыйаан, ким утуктаан утуйан, ким миигин аралдьытаары санаан кэлэ-кэлэ саҥаран, син өр соҕус айаннаан истибит. Амма бөһүөлэгэр сарсыарда суһуктуйуута тиийэн, тыраасса ойууруттан тахсааппытын кытта, дохсун ардах курулуу түстэ. Кустук дьэрэкээн өҥө саҥа тахсан эрэр сайыҥҥы күҥҥэ дьиримнии оонньоото. Салгыы айанныахпытын, ардах өссө күүһүрэн, туох да көстүбэт буолла, онон, барбахтыы түһэн баран, суол кытыытыгар көнө сири булан тохтоотум уонна кириэһилэбин сытыаран, утуйан хааллым. Кыргыттар ууларын быыһыгар: «Ээ, ардах…» — эрэ диэн хааллылар. Мин утуйан иһэн, испэр сирбин алаадьынан аһатыахпын санаан, сылайбытым бэрт буолан, сүтэн хааллым.
Арай уһуктубутум, күн оройо буолбут, күн чаҕылыччы тыгар. Дьон саҥата ньамалаһар, түннүкпүнэн өҥөйөн көрөллөр. Күлүү-салыы элбэх: «Туох эрэ бырааһынньыгын ортотугар тохтообуппун дуу», — дии санаан ыллым. Туран көрбүтүм — сахалыы таҥастаах дьон үөрэ-көтө хаамса сылдьаллар: «Ыһыах буолар сиригэр тохтообуппут», — дии санаатым. Эмискэ массыына иннигэр олорбут дьүөгэм ол дьоҥҥо сүүрдэ. Кинини сырсан тахсан көрбүтүм — аарка турар, үөһэтигэр хайдах эрэ дьиэ курдук сарайдаах дуу, оһуордаах дуу, кыайан быһаарбатым. Онно сахалыы таҥастаах дьон уочараттаан тураллар, ол ааркаттан күн өссө күүскэ чаҕылыйар, илиибинэн чарапчыланан, кыыспын ыҥырдым. «Кэл, бардыбыт, бырааһынньыктаама хайаама», — диэн кыыһыра-кыыһыра тахсан, массыынаҕа состум. Олорооппутун кытта, арай түннүкпүнэн биир мэлтэйбит сирэйдээх киһи күлэ-күлэ өҥөйөр… Харахпын чыпчылыйах бэтэрээ өттүгэр аны төттөрү былытыран хаалла. Кыргыттар бары тэҥҥэ уһуктан кэллибит. «Били киһи барда дуо?» — диэн ыйыттым. «Ханнык киһи?» — диэтилэр. Онтон тулабын өйдөөн көрбүтүм — туох да суох. «Манна сип-сибилигин аҕай аарка баара, ыһыах буолаары турара, ханна сүттүлэр?» — диэн ойон турдум. «Маннык этэ» дии-дии илиибинэн көрдөрдүм, арай ардах быыһынан суол хаҥас өттүгэр көрбүтүм, аарка курдук томторого киһи уҥуоҕа бөҕө. Ардах быыһынан көрбөккө, кылабыыһа аттыгар тохтообут эбиппит. Чаһыбыт син ырааппыт этэ, айан алаадьытынан сири аһатан баран, түргэнник салгыы айанныы турбуппут. Кэлин дьүөгэм: «Миигин анараа дойдуга илдьэ бара сатаабыттарын быыһаатыҥ быһыылаах», — диэбитэ.
Аммаҕа үстэ эрэ сылдьан турабын. Маҥнай эдэр сылдьан эмиэ ардах аннынан баран кэлбитим даҕаны, итинник түһээбиппин өйдөөбөппүн. Иккиһин алта-сэттэ сыллааҕыта сылдьан, тиийдэ тиийээт, эмиэ ону-маны түһээн, дьону куттаан турардаахпын. Бастакы күммүтүгэр мотуорунан устан иһэн,    эмиэ күүстээх ардахха баттаппыппыт. Харахпытыгар түбэспит саҥатык дьиэҕэ тохтоон, бары бииргэ симиллэн тэрээһэҕэ утуйбуппут.
Ол сытан арай көрдөхпүнэ, тэрээһэ аана арылла биэрдэ уонна табалаах киһи киирэн кэпсэтэн барда. Аны дьиҥнээхтии харахпын көрөн сытар курдукпун. Дьонум эмиэ кэпсэтиһэ түһэн баран, хомунан тахсан баран хааллылар. Мин эмиэ тахсаары гыммыппар, ол киһи табатынан баттатан кэбистэ. Таба төбөтө ыарахана сүрдээх этэ, эр киһи дьоммор ырбайар уонна мин диэки көрө-көрө хараҕынан имнэнэр. Бүтэһик киһи тахсан барбытыгар отой ыксаатым: «Хаалларымаҥ, табалаах ыччат, арааһа, абааһы быһыылаах», — диэн туох баар күүспүнэн хаһыытаан бытарыттым. Инньэ гынан, утуйа сытар дьону барыларын уһугуннарбыппын, бэйэбин нэһиилэ туруордулар. Ол көрө сытан сарылыыбын уонна уһуктан биэрбэт үһүбүн.
Бэрт эрэйинэн уһуктан, утуйумаары, хаһан сарсыарда буолуор диэри хаамыталыы сырыттым. Сирдэрин аһаппатахтар диэн сэрэйдим. Онтон сарсыарда, күн тахсыбыта син балай да буолбутун кэннэ, арай иккистээн утуйан хаалбыппын. Эмиэ аан арыллыбытыгар көрбүтүм, аны камуфляж таҥастаах дьахтар киирэн кэллэ. Мин «бу дьон сүгүннүө суохтар» диэн утуйбуппуттан бэйэбин бэйэм мөҕүттэ сыттым. Хата дьахтарым табанан, онон-манан куттаабата, нууччалыы «туохха кэллигит» диэн ыйытта. «Табахтыахха» диэн таһырдьа ыҥыран таһаарда. Ол саҕана кыралаан табахтыыр этим. Туохха сылдьарбытын, ардахха баттаппыппытын кэпсээтим, син өр турдубут быһыылаах, куттаммытым ааһан, син уоскуйдум.
Уһуктан, дьоммор кэпсээтим. Урут манна табанан сылдьар эбээн дойдута эбит, ол иһин нууччалыы саҥарар буолуохтарын сөп диэн тойонноотубут. Ыксалы кытта сирбитин аһаттыбыт. Түргэн соҕустук чэйдии охсоот, хомунан эмиэ салгыы айанныы турбуппут.
* * *
Биир үтүө күн икки убайбын кытта ыраах тыаҕа кустуу таҕыстыбыт. Атынан айаннаан тиийиэхтээх сирбитин булан, чэй өрүнэн аһыы олордубут. Арай өйдөөбүппүт, балааккабытын умнан кэбиспиппит. Дьэ моһуок, аһаҕас халлаан анныгар хонорбутугар тиийдибит. Аны туран балаҕан ыйа, биир түүнү нэһиилэ туораатыбыт. Нөҥүө күнүгэр сарсыардаттан уһун сиппэрэҥ ардах түстэ. Ыксаан отуу оҥосто сатаатыбыт да, инчэҕэйэ бэрт буолан, табыллыбата. Чугас эргин дьиэ көрдүүргэ быһаарынныбыт. Дьолго, дьоҕус соҕус балаҕаны буллубут. Түүн үөһүн саҕана, таҥастарбытын куурда ыйаан баран, мас ороннорго сыттыбыт. Мин оһох кэннигэр сыттым, тута санаам чэпчээбиккэ дылы буолла. Дьонум ороннорун булаат, муннулара тыаһаабытынан барда. Мин нухарыйыахча буолан иһэн, хараҕым кырыытынан көрбүтүм, оһох уота таһыгар тахсыбыт курдук. Хайыһан көрбүтүм — дьэ, доҕоттоор, арай оһох кэнниттэн үс «уот илии» быган турар, миигиттэн тугу эрэ көрдүүр курдуктар. Мин оччолооҕу көрөн, сир хамсыар диэри сарылаатым. Дьонум уһукта биэрдилэр, «туох буоллуҥ» дэстилэр. Онуоха мин, салыбырыы-салыбырыы, нэһиилэ саҥа таһааран кэпсээтим, убайдарым куттаннылар аҕай. Онно өйдөөбүппүт — уот иччитин аһаппатах эбиппит. Ыксалынан айах тута оҕустубут. Ол курдук саллан, куттанан, халлаан сырдыар диэри кыайан утуйбатахпыт. Сарсыарда эрдэ, сып-сап хомунаат, тэскилээбиппит.
* * *
Биирдэ күһүн доҕорум аах аҕаларын кытта бултуу барбыттар. Сарсыарда кус түһэрин кэтэһэ таарыйа алаастарыгар утуйа хаалбыттар. Массыыналара кузовтаах үһү. Табаарыһым балтын кытта — кузовка, аҕалара кабинаҕа утуйбуттар. Таһырдьа күһүҥҥү хараҥа үһү. Арай астына-астына сып-сылааска утуйа сыттахтарына, аҕалара ааннарын дибдийбит. Сирэйэхараҕа турбута сүрдээх, ыксаабыт аҕай уонна: «Түргэнник мантан бардыбыт», — диэт, дэриэбинэ диэки айанната турбут. Этэҥҥэ тиийбиттэр. Сарсыарда оҕолоро: «Бөлүүн туох ааттаах буолан түргэн баҕайытык кэллибит?» — диэн ыйыппыттарыгар, аҕалара: «Массыына түннүгэр төбөбүн ууран баран утуйан хаалбыппын. Арай уһуктан кэллим, оруобуна сирэйим утары түннүк нөҥүө киһи сирэйэ өҥөйөн аҕай турар эбит. Көрүөҕүнэн көрбүт!» — диэбит.
Ити курдук алаас сөбүлээбэтэх дьонун үүрэр үһү.
* * *
Ахсыс кылааһы бүтэрэн баран, сайыны быһа сайылыкка дьоммор тиэстэр буола сылдьыбыттааҕым. Онно оҕолор элбэх буолан, түүннэри-күнүстэри оонньоон тахсарбыт. Түүн ойуур быыһыгар сасыһа оонньооччубут. Эчи, куттаммат да эбиппит! Биир күн табаарыстарбыт дьоно дэриэбинэҕэ киирдилэр. Биһиги кинилэр дьиэлэригэр муһуннубут. Айдаан-куйдаан, күлсүү-салсыы бөҕө буоллубут. Арай эмискэ баҕайы, кэтэххэ бэрдэрбиттии, бары тэҥҥэ тохтоон хааллыбыт. Этим сааһа арылынна. Бары туохтан эрэ куттанан киирэн бардыбыт. Уу чуумпу. Иһиттэхпитинэ, кыра оҕо ытыыр курдук. Оннооҕор улахан оҕолор харахтара кэҥээтэ. Ыксаан, куттанан, дьиэбитигэр ойон тиийдибит. Дьоммут туран биһигини иһиллии олороллор эбит. Киирбиппитигэр мөҕө тоһуйдулар, сүр түргэнник ааны хатаатылар уонна «утуйуҥ» диэтилэр. Сарсыҥҥытыгар алаадьы астаан, улахан дьон хаһыа да буолан сайылыкка баар былыргы балаҕаҥҥа киирэ сылдьыбыттарын өйдүүбүн. Арааһа, бу санаатахха, иччиттэн көрдөспүттэрэ буолуо. Алаас кытыытыгар киһи уҥуоҕа баар этэ, биһиги онно куруук оонньуур этибит. Ол түгэн кэнниттэн мин дэриэбинэҕэ түргэн соҕустук төннүбүтүм уонна сайылыкка сылдьыбат буолбутум.
* * *
Мин дьүөгэм аҕата тырахтарыыс. Харааран-бороорон, куруутун ыксыы сылдьар, хаhан да аккаастаабат, өрөбүл диэни билиммэт сүрдээх үлэhит киhи! Сэбиэскэй былаас саҕана сопхуос туйгун үлэhитэ эбит. Баччааҥҥа диэри тиэрэ түhэн сытарын көрө иликпин. Биирдэ саас, сир хорутуутун кэмигэр, аҕалара киэhэ үлэлээн кэлбит. Дьүөгэм аах, аҕалара кэллэҕинэ, наар үөрэ көрсөллөр, суунарыгар уу кута охсоллор, ийэлэрэ остуолун бэлэмниир эбит. Арай ол күн аҕалара, биир да тылы саҥарбакка, хоско киирэн сытынан кэбиспит. «Аhаабаппын», — диэн нэhиилэ иhин түгэҕиттэн ыган саҥарбыт. Ол киэhэ кэри-куру баҕайытык ааспыт. Кэлин биирдэ туох буолбутун кэпсээбит: дэриэбинэттэн тэйиччи сытар зеленка олордуллуохтаах улахан бааhынатын ДТ тыраахтарынан хорута сылдьыбыт. Арай ким эрэ хаhыытыыр үһү. Тыраахтар тыаhын бары да билэр инигит: аттыгар олорор киhилиин хаhыытаан эрэ кэпсэтэҕин. Кип-киэҥ бааhынаҕа соҕотох эбит, бииргэ үлэлиир киhитэ алдьанан ол күн тахсыбатах. Хаста да кыламмытын кэннэ, оҕонньор иннин-кэннин көрбүт да, ким да көстүбэт эбит. «Хайдах эрэ буоллум, тыраахтарбын тохтотон табахтыым», — диэн таhырдьа ойбут. Сааскы сырдык киэhэ эбит. Онон куттаммакка табахтыы турдаҕына, доҕоор, сир анныттан сүр улаханнык дьахтар ытаабыт куолаhа: «Айыы-айакабын даа, бүт эрэ бүт!» — диэн хаһыытаабыт. Ол хаһыыттан, омуннаатахха, сир тыынар курдук хамсаан ылбыт. Оҕонньор хайдах дьиэтигэр кэлбитин өйдөөбөт. Олбуоругар киирэн баран, сүhүөҕэр оҕустаран, нэhиилэ киирэн сыппыт эрэ.
* * *
Мин олорор нэһилиэкпиттэн чугас холкуос саҕана дьон-сэргэ бөҕө олоро сылдьыбыт сирэ — улахан да улахан дэриэбинэ баара. Онтон холкуос эстибитин кэннэ, өлөр өлбүт, көһөн барааччылар барыталаабыттар. Турбутунан иччитэх хаалан хаалбыт дэриэбинэҕэ ким да сылдьыбат, олорбот буолбут. Бу соторутааҕыга диэри аҕам табаарыһа онно балыктыыр, сылгы ииттэр тыа оҥосто сылдьыбыта, кэлин кини да барбат буолбута. Биир дьиэҕэ сайыннары-кыһыннары олорбут. Кини биирдэ кэпсээн турар: «Түүн буолла да, түннүгэ-үөлэһэ суох иччитэх дьиэлэр түннүктэрэ, ыал олорорун курдук, уоттанара, уулуссаҕа дьон хаамсан киирэн барара, оннук күн аайы буолара. Ол барыта онно өлбүт, олорбут дьон. Кэнники наһаалаабыттара: киирэ-киирэ табах көрдүүллэрэ, сүгүн олордубатахтара, «мантан бар» дииллэрэ. Сүгүннүө суохтар диэн кэлин барбат буоллум».
Ол дэриэбинэ билигин да иччитэхсийэн турар. «Өлбүттээхтэр дэриэбинэлэрэ» диэн ааттыыллар, ким да онно сылдьыбат.
* * *
2003 сыллаахха, устудьуоннуур кэммэр, сайыҥҥы сынньалаҥмар дойдубар күһүөрү кустуу бардыбыт. Кустуур сирбит ырааҕа бэрт буолан, үс хонукка хонордуу былааннанныбыт. Күөл дэлэй дойдута, онон бары биирдии көлүччэлэргэ арахсан кустуурга быһаарынныбыт. Миэхэ саамай тэйиччи күөл түбэстэ. Биир убайбын кытта иккиэммитин массыынанан чугаһатан баран, дьоммут салгыы айаннаатылар. Мин барар күөлүм былыр дьон олоро сылдьыбыт өтөҕүн аттыгар турара. Ол өтөҕү киһи барыта абааһылаах диэн ааттыыр. Халлаан сырдыгар, улахаҥҥа уурбакка, өтөҕү туораатым. Дьэ күөлбэр тиийэн баран, икки куһу ытан түһэрдим. Кустарбын ыларбар бириэмэ бөҕө сүүйтэрдим. Халлаан түргэн баҕайытык хараҥаран хаалла. Хайыахпыный, ол абааһылаах өтөҕүм таһынан ааһарбар тиийдим. Саабын сүгэн баран истим. Өтөхпүн туораатым, туох да көстүбэтэ. Убайым кустуохтаах күөлүгэр тиийэн кэллим. Борук-сорукка көрдөхпүнэ, арай ууга киһи турар. Мин: «Хайа, нохоо! Төһө куһу кэһэттиҥ?» — диэн ыйыттым. Киһим тугу да хардарбат. Мин сэрэхэдийэн бардым, улам чугаһаатым, киһим миигиттэн тэйэн биэрэр курдук. Мин күөлгэ саппыкыбын уу сабыар диэри киирдим. Убайбын улаханнык хаһыытаан ыҥырдым. Арай ханна эрэ ыраах: «Оу!» — диэтэ. Мин, саабынан ити били киһибин тирии-тирии, куотан бардым, ууга сууллабын хайыыбын. Киһим күлүк курдук хап-хара. Дьэ уу үрдүнэн сүүрэн барда ээ! Саатар түргэн бөҕө, күөл үрдүнэн тыаһа суохтук устар, чугаһыах курдук гынар. Мин ыксалбыттан: «Чугаһаама!» — дии-дии үөхсэбин. Саабынан тирии сылдьабын, ыттахпына да туох да буолбата буолуо диэн сэрэйэбин. Ол быыһыгар убайбын хаһыытыыбын. Арай ол күлүк, эккирэтэ түһэн баран, улам улаатан таҕыста уонна өтөх диэки түргэн баҕайытык уста турда. Мин дьэ «һуу» диэтим. Убайбын хаһыытаан ыҥыран, киһим диэки хааман тиийдим. Ол эрээри тугу да кэпсээбэтим: дьоммут кэлиэхтэригэр диэри төһө бириэмэ ааһыа биллибэт этэ. Убайым — омуннаах киһи, аны сатыы барыах да диэтэҕинэ көҥүлэ. Хараҥаҕа муна сылдьар санаа суоҕа.
* * *
Чуукаар диэн дэриэбинэҕэ биир абааһылаах сир баар. Онно буолбут түгэни кэпсиим…
Биир үтүө күн үс доҕордуулар бултуу диэн ол сиргэ барбыттар. Олортон биирдэстэрэ куорат уола эбит. Айаннаан иһэн уолларыгар сир дьиктилээҕин туһунан кэпсээбиттэр — күөл нөҥүө туран, анараа өттүгэр баар киһини сатаан көрбөккүн диэн. Онуоха киһилэрэ итэҕэйбэтэх: «Ама оннук буоллаҕай, чэ, баран бэрэбиэркэлиэхпит!» — диэн буолбут. Өр-өтөр буолбакка сирдэригэр тиийэн кэлбиттэр. Куорат уола көрөөт: «Эс, маннык кыра күөл нөҥүө туран киһини көрүөм суоҕа дуо?!» — дии түспүт. Чэ, ити курдук аһаабыттар, аһыы утаҕы испиттэр. Куорат уола били күөлүн санаан, «бэрэбиэркэлиэххэ» диэн мээрилээбит. Инньэ гынан, итэҕэйбэккэ, күөл нөҥүө айаннааччы буолбут. Өр да өр кэтэспиттэр, киһилэрэ кэлбэт да кэлбэт. Тиийэн көрбүттэрэ, уоллара, баара-суоҕа чалбахха чачайан, тыына быстыбыта ырааппыт эбит.
Онон эһиги, аахпыт дьон, ханнык баҕарар дэриэбинэҕэ, айылҕаҕа тиийдэххитинэ сири «кыра», «куһаҕан», «түҥкэтэх» диэн төрүт саҥарымаҥ, сэнээмэҥ! Сорох сир аата ааттаммат. Өбүгэлэрбит сир аатынмээнэ эппэттэрэ. Ол иһин билиҥҥи сорох сыһыылар, алаастар ааттара биллибэт, умнууга хаалбыт.
* * *
Биһиги дойдубутугар аата мээнэ ааттаммат кэрэ бэйэлээх ытык хайалаахпыт. Дэриэбинэбитигэр биирдэ атын сиртэн эдэр ыаллар үлэлии, олохсуйа диэн кэлбиттэрэ. Соҕотох уол оҕолоохтор этэ. Биирдэ бэйэлэрин дойдуларыттан кырдьаҕас эдьиийдэрэ ыалдьыттыы кэлбитигэр, хайаҕа тахса диэн барбыттар. Өрүһү туораан, тиийиэхтээх сирдэригэр тиийэн баран, эдьиийдэрэ улахан баҕайытык саҥа аллайбыт: «Пахай да! Бу бэйэлээх быыкайкаан хайаларын улуутутан аҕай биэрэллэр, оннооҕор мин, бачча кырдьаҕас киһи, начаас өрө дабайан таҕыстым», — диэбит. Дьоно сөбүлээбэккэлэр буойан көрбүттэр да, эдьиийдэрэ кыайтарбатах, санаан кэлэ-кэлэ киһиргээччи буолбут. Ол курдук күүлэйдээн баран, төттөрү өрүстэрин туораан иһэн, тыылара түҥнэстэн, үс улахан киһи тэҥинэн ууга былдьаммыттар, оҕолоро хайдах тыыннах ордубутун ким да билбэт. Оҕо барахсан биирдэ тулаайах хаалан хаалбыта. Билигин этэҥҥэ улаатан, улахан дуоһунастаах киһи буолан олорор.
* * *
Бу түбэлтэ 11-с кылааска тахсар күһүммэр Алыһардаах диэн күөлгэ, от лааҕырыгар, буолбута. Онно биһиги икки биригээдэ буолан оттуу тиийбиппит. Былыр ол күөл үрдүгэр турбут дэриэбинэ дьоно куһаҕан ыарыыттан ыалдьан бары суорума суолламмыттар, биир улахан ойуун эмиэ тыына быстыбыт эбит. Көмүллүбүт уҥуохтара билигин да баар.
Биһиги тиийээт, оройбутунан көрөн, айдааран-айманан дэлби мэниктээтибит. Тиийбит күммүт сарсыныгар туспа балааккаҕа сыппыт кыргыттар: «Түүн дүҥүр тыаһын иһиттибит», — диэтилэр. Бастаан киһи уҥуоҕун диэки, онтон күөл кытыытыгар иһиллибит. Ону ким да итэҕэйбэтэҕэ. Кыргыттар бэйэлэрэ да улахаҥҥа уурбатахтара. Ол күнү эмиэ сэргэхтик атаардыбыт. Дьэ киэһэ буолла, халлаан хараҥарда. Оҕолор бары мустан биһиги, уолаттар, балааккабытыгар хаартылыы олордубут. Арай ол олордохпутуна, учууталбыт киирэн кэллэ, ыксаабыт аҕай, ытамньыйбыт: «Туох эрэ тыаһын иһиттим», — диэтэ. Биһиги, учуутал ыксаабытын көрөн, куттанан хааллыбыт, «утуйуохха» диэн буолла. Кыргыттар балааккаларыгар бардылар, биһиги спальниктарбытыгар киирэн сыттыбыт. Икки кыыс куттанан биһиэхэ хоно хааллылар. Сыттыбыт, уу чуумпу буолла. Арай эмискэ ыппыт үрэн баргыйда. Аан аттыгар сытар уолу «тахсан көр» диэтибит. Уолбут: «Киһи уҥуоҕун диэки көрө-көрө үрэр», — диэтэ. Хас эмэ мүнүүтэ үрдэ. Онтон ыппыт, улаханнык туохтан эрэ куттаммыт курдук, ынырык куһаҕаннык ыйылаан барда уонна балааккабытыгар төбөтүн уган сытта, киллэрэ сатаатыбыт да, киирбэтэ. Онтон буута быстарынан сүүрэн хаалла. Эмиэ уу чуумпу буолла. Арай эмискэ балааккабытыттан чуп-чугас дорҕоонноох баҕайытык дүҥүр тыаһа «боҥ» гына түстэ. Дьэ уонна охсон киирэн барбата дуо — түргэтээтэр түргэтээн иһэн, эмискэ тохтоон хаалар. Ол охсоругар балаакканы тула эргийэ сылдьар. Дүҥүрүн охсон бүтэн баран, төгүрүччү саҥа охсуллубут отунан сүүрэр курдук сүүрэкэлиир. Онтон эмиэ охсон барар. Биһиги бары истэ сытабыт, этим барыта уу чаккырас, саатар биир кыыс аттыбар ытыы сытар. Ити курдук халлаан сырдыар диэри «ойууммут» барбата. Күн тахсыыта үөл-дьүөл буолла, онно дьэ дүҥүр тыаһа ырааттар ыраатан, сүтэн хаалла. Эмиэ уу чуумпу сатыылаата. Эмискэ ыраах тыа саҕатыгар аны дьахтар ыллыыра иһилиннэ. Тугу ыллыыра биллибэт этэ. Ону тэҥэ оҕолор күлсэллэрэ иһиллэр. Ол курдук олус уһун түүн буолан ааспыта. Сарсыныгар барыларыгар кэпсээбиппит да, ким да истибэтэх этэ. Онтон бары сирбитин-уоппутун аһатан көрдөспүппүт. Ол кэнниттэн хата туох даҕаны биллибэтэҕэ.
* * *
Биирдэ оҕолор похуоттуу барбыттар. Оонньоон-көрүлээн, халлаан хараҥарбытын өйдөөбөккө да хаалбыттар. Дьэ ас астанаары гыммыттара туустара суох эбит. Туус көрдөөн аймана сырыттахтарына, арай ойуур быыһыгар уот көстүбүт. «Кинилэртэн баран тууста көрдөһүөх», — диэн быһаарыммыттар. Бары субуруһан барбыттар, биир кыыстаах уолу күөс маныы хаалларбыттар. Чугаһаан истэхтэрин аайы, уоттара улам мөлтөөтөр мөлтөөн, отой да сүтэн хаалбыт. Көрбүттэрэ, былыргы балаҕан турар үһү. Баҕар, утуйаары уоттарын араарбыттара буолуо диэн тоҥсуйа сатаабыттар да, ким да арыйбатах, иһиттэн хатааһыннаах эбит. Ону уолаттар, тулуйбакка, мас ылан түннүгүн, аанын алдьатан киирбиттэрэ, ким да суох. Иһирдьэ киирэн остуол анныттан туус булан, үөрэ-көтө төннүбүттэр. Аһаан-сиэн баран утуйан эрдэхтэринэ, эмискэ күүстээх тыал түспүт. Арай иһиттэхтэринэ, балаакканы эргийэ сылдьан ким эрэ ытыыр үһү! Салыбырыахтарыгар диэри куттанан: «Тууһу мээнэ ылбыппытын иһин буолуо, кэбис, төнүннэриэх», — диэн, туус тобоҕун били хаалбыт кыыстаах уолга биэрбиттэр уонна «эһиги барар уочараккыт» дэспиттэр. Кыыстаах уол балаҕаҥҥа сүүрэн тиийэн, остуолга тууһу ууран эрдэхтэринэ, эмээхсин илиитэ хаба тардан ылбыт. Кутталларыттан сонно тута сүрэхтэрэ хайдан өлөн хаалбыттар. Бииргэ сылдьыбыт оҕолоро кэтэһэ сатаан баран, балаҕаҥҥа тиийбиттэрэ, кыыстаах уол ытыстарыгар тууһу тутан баран өлө сыталлар эбит.
* * *
Биирдэ биhиги кылааhынан хонордуу оҥостон похуоттуу бардыбыт. Хонор диэн сиргэ тохтоотубут, онно ойуур быыhыгар биир эргэ үүтээннээх киэҥ күрүөлэммит бааhына баар. Тиийээт даҕаны кыыстыын-уоллуун бары эккирэтиhэ оонньуу сырыттыбыт. Мин дьүөгэбиниин биир уолтан куотан, күрүө таһыгар тахсан, ойуур диэки сүүрэ турдубут. Ол сылдьан кыыспын сүтэрэн кэбистим. Сотору буолаат дьүөгэм хаhыыра-хаhыыра хантан эрэ сүүрэн кэллэ. Хап-хара киhини көрбүт. Ытыы сыhа-сыhа бааhынабытыгар киирдибит. Арай көрдөхпүтүнэ, сорох кыргыттарбыт кэпсэтэ-кэпсэтэ үүтээн диэки баран иhэллэр. Биhиги кинилэри ситэн, кэннилэриттэн хааман истибит. Кэпсэтэбит. Арай дьүөгэм саҥата суох кэннибит диэки ыйар. Көрбүтүм, иннибитигэр хааман испит кыргыттар бааhына түгэҕиттэн саҥа бу иhэллэр эбит! Мин куттанан хааллым… Иннибин көрбүтүм, били кэпсэтэ испит оҕолорбут суохтар! Дьүөгэм диэки көрдүм — кыыһым дэлби дьулайбыт, салыбыраабыт. Саҥата суох эргэ үүтээн диэки сүүрдүбүт.
Уолаттарбыт ону эмиэ көрбүттэр үhү. Түргэнник хомунан дьиэлииргэ соруннубут.
Кэлин билбиппит, ити бааhына кытыыта барыта киhи уҥуоҕа үһү, ону билбэккэ биhиги үрдүнэн супту сүүрбүппүт аҕай. Дьиктитэ диэн, дьүөгэбиниин иккиэн аҥаар ытарҕаларбыт сүтэн хаалбыттара. Ону булчуттар: «Дьон дууhатын аймаан баран, бырастыыласпакка эрэ барбыккытын иhин ылбыттар», — диэн быhаарбыттара.
* * *
Бу түбэлтэ, арааһа, ааспыт үйэ 40-с сылларыгар, сэрии кэмигэр, буолбут. Биир эмээхсин кыра сылдьан холкуос сайылыгар үгүс оҕо буолан отоннуу, сир астыы, оонньуу-дьаарбайа чугас эргин тыаны кэрийэ барар идэлээхтэр эбит. Куруук биир иччитэх өтөххө ыаллаах оонньууллар үһү. Ол өтөххө урут баай ыал олорон ааспыт быhыыта: туута-туhаҕа, ат үүнэ, тэһиинэ, иhитэ-хомуоhа, туустуун барыта баара үһү. Биир күн аһара мэниктээн иhити алдьаппыттар, дьиэни ыспыттар-тохпуттар, оhоҕун суулларбыттар уонна дэлби сылайан, киэhэ диэки дьиэлэригэр бараары, ол алааhы туораан испиттэр. Иhиттэхтэринэ, ат туйаҕын тыаhа ситэн кэлбит, өйдөөн көрбүттэрэ, били өтөхтөрүгэр ыйанан турбут ат быата кинилэргэ көтөн иһэр үһү. Сарыласпытынан бары атах быстарынан куоппуттар. Арай биир кырачаан биэстээх уоллара иҥнэн охтон алааска хаалан хаалбыт. Ат быата оҕоҕо кэлэн симэлийбит. Хайыахтарай, тохтоон уоскуйан, уолларыгар төннүбүттэр. Уоллара ытаан уу-хаар баhан, алаас кытыытыгар тахсан турарын булбуттар. Улахан дьоҥҥо туохха түбэспиттэрин кэпсээбэтэхтэр. Үс күн ааспатах, кыра уоллара эмискэ ыалдьан өлбүт.
Тыыннааҕар эмээхсин оҕолорго кэпсиирэ үһү: «Тыаҕа мэниктээмэҥ, хаһыытаамаҥ — туох барыта куттаах-сүрдээх», — диэн.

БИЛЛИБЭТ КҮҮС

Айылҕаҕа киһини дьулатар, уйулҕатын хамсатар биллибэт, быһаарылла илик дьикти күүс элбэх.
Кыра сылдьан дьоммун кытта сайылыкка сайылыы барсааччыбын. Сайылыкпыт кырдьаҕас, ытык сиргэ турар. Киһи мээнэ айдаарбат, саҥарбат. Мин онно уруккуттан олорор буолан, барытын билэр этим. Арай сайын аайы үлэлиир лааҕырга атын сиртэн кэлэр оҕолор билбэттэрэ. Биир сайын лааҕырдар сайылыгы аймаан, оҕолору «кырдьаҕас» куттаан турардаах.
Лааҕыр бүтэһик күнэ этэ. Бары үөрүү-көтүү, сайылык олохтоохторугар кэнсиэр көрдөрөөрү бэлэмнэнии, сүүрүү-көтүү бөҕө буолбуттара. Мин ийэбин кытта титииккэ киэһээҥҥи ыамҥа ынах ыы барыстым. Тиийэн оргууй аҕай ынахтарбын ыы олордохпуна, лааҕыр диэкиттэн хаһыы-ыһыы, күлүү-салыы бөҕө иһилиннэ. Дьиҥэ, лааҕыр сайылыктан син балай да тэйиччи турар. Биһиги ийэбиниин соһуйдубут аҕай. Мин оҕо буолан, эмиэ мэниктиэхпин, туох буолбутун билэ-көрө охсуохпун баҕарбытым. Ыксаабыт санаабар, ынахтарбын онон-манан ыан, сороҕун эмнэртээн баран, бүппүт саҕа сананан дьиэлээтибит. Тиийэн суунан-тараанан, аһаан-сиэн баран, лааҕыр оҕолоругар ыстанным. Тиийбитим, оҕолор бука бары таҥастара-саптара дьаабы. Бырааһынньыктааҕы остуолга олорон аһынан тамнааттаспыттар эбит. Мин оҕолору кытта кыратык оонньуу түһэн баран, дьиэбэр төттөрү бардым. Сотору буолаат сайылыгы биир гына муусуканы ыыра ыыттылар. Дискотекалара саҕаламмытынан барда. Ити курдук ол түүн тыас-уус бөҕө буолла.
Сарсыарда турбутум, дьиэм иһигэр ким да суох. Таһырдьа тахсыбытым, бука бары сонньуйбут, соһуйбут курдук мустан тураллар этэ. «Бөлүүн түүн сайылыкпыт „кырдьаҕастара“ лааҕыр оҕолорун куттаабыттар», — диэн кэпсэтэллэрин иһиттим.
Кэлин туох буолбутун оҕолортон ыйыталаһан билбитим. Дьэ ол үлүгэрдээх муусука хайа баран тыаһыы турдаҕына, эмискэ туох эрэ куһаҕан сытыйбыт дуу, аһыйбыт дуу сыт саба биэрбит. Өр-өтөр буолбатах, сыт сүтэн хаалбыт. Үҥкүү-битии эмиэ саҕаламмыт. Арай өйдөөн иһиттэхтэринэ, муусукаларын кытта тэҥҥэ атын хос тыас иһиллэр үһү. Лааҕыр оҕолоро муусукаларын өссө улаатыннарбыттар. Онуоха муусуканы баһыйар дүҥүр тыаһа добдугураччы тохтоло суох тыаһаан барбыт. Лааҕыр иитээччилэрэ түргэн үлүгэрдик муусуканы тохтоторго күһэллибиттэр. Онуоха дүҥүр тыаһа арыый намыраан, иһиллибэт буолбут. Сарсыныгар олохтоох кырдьаҕастар сүбэлээн, лааҕыр оҕолорун илдьэ үрэххэ тиийэн, айах тутан аһаппыттар этэ. Кэлин кэпсииллэринэн, дүҥүр тыаһа муусукаттан быдан улахан тыастаах этэ дииллэр.
* * *
Түөрт кыбартыыралаах учууталлар уопсайдарыгар олоробун. Биһиги кыбартыырабыт күн көрбөт өттүгэр баар. Дириэктэрбит миигин кытта эт саастыы отуччалаах киһи. «Кыргыттар, күннээх өттүгэр көһүөххүтүн баҕарбаккыт дуо?» — диэн ыйыппытыгар, биһиги түргэн үлүгэрдик хомунан, көһө оҕустубут. Сырдык дьиэҕэ киирэн үөрүү-көтүү үксээтэ. Туох үгүс маллаах буолуохпутуй, сууйан-сотон, бэрээдэктэнэ оҕустубут. Арай биир хартыына хаалбытын быраҕаары гынан баран, эркиҥҥэ ыйыыр туохпут да суох буолан, тохтоотубут. «Чэ, барсыа», — диэн, төттөрү ыйаан кэбистибит. Бу хартыынаҕа библияттан ылыллыбыт сюжет ойууламмыт: оруосабай уһун былаачыйалаах, хара дьүһүннээх дьахтар эр киһи төбөтүн батыйанан быһан баран, сыгынньах атаҕынан үктээн турара. Өйдүүбүн ээ, «Юдифь» диэн ааттааҕа.
Биир сыл саабыс дьахтардыын олорор буоллум. Мин кыра хоһу таллым, кини киэҥ хоско олохсуйда. Бу дьикти ойуулаах хартыынабыт кини хоһугар ыйанан турара. Мин куруук эркин диэки хайыһан утуйар идэлээх этим. Арай биир күн ким эрэ кэлэн: «Тур! Сарсыарда буолла!» — диэтэ. Уум быыһынан көрдөхпүнэ, халлаан өссө да сырдыы илик. «Бу дьахтар тоҕо киһини эмиэ эрдэ уһугуннарар?» — диэммин эргиллэ биэрбитим, ким да суох. Иһиллээбитим, киһим утуйан тыынан сурдургуура иһиллэрэ.
Биир күн дьахтарым атын дэриэбинэҕэ дьиэтигэр хоно барда. Киирэр аан аттыгар аһыыр этибит. Онно оһох турара, утары — саабыһым хоһо. Киэһээҥҥи күөспүн өрүнэн соҕотох чэйдии олордохпуна, утары хоско хобулук тыаһа иһилиннэ. Били бииргэ олорор дьукаах дьахтарым кыра уҥуохтаах буолан, үрдүк хобулуктаах атах таҥастарын кэтэрэ. Ол эрэн, киһим суох буоллаҕа. Кутуйах тыаһыырыгар балыйан аахайбакка олордохпуна, арай хобулук тыаһа хостон тахсардыы, аан сабыытын хамсаппакка, бу тоһугураан кэллэ. Мин онуоха муостаны тобулу көрөн олорон, сарылаабытынан остуолтан ойон турдум. Тыас сүтэн хаалла. Туох да сап-салыбырас буоллум. Хайыахпыный, ханна да хоно барар сирим суох. «Дьукаах дьахтарым туохтаах эрэ быһыылаах, соруйан миигин моһуоктуур дуу», — дии санаан баран, утуйан хаалбытым.
Саҥа дьыл саҕана дириэктэрим киирэ сырытта. Бырааһынньыктааҕы сүпсүлгэҥҥэ ачыкы, мааска оҥоһуннубут уонна кырааскалыы олорон кэпсиир: «Бу кыбартыыраҕа туох эрэ дьикти хартыына баар үһү. Манна олорбут икки дириэктэр суорума суолламмыттар. Биирдэрэ массыына саахалыгар түбэһэн, баһа быстыбыт курдук кэпсээбиттэрэ», — диэтэ. Ону истэн, өлөртөн куотунан, биһигини кытта кыбартыыратын атастаспытын эттэ уонна «кыргыттаргар этимэ» диэн буолла. Ити эмиэ соннук ааспыта.
Тохсунньу саҕаланыыта эмиэ соҕотох хааллым. Субуота күн учуутал кыргыттар чугастааҕы дэриэбинэлэригэр бардылар. Соҕотоҕун элбэхтэ хонон турдум да, туох да биллибэтэҕэ ыраатан, куһаҕаны санаабаппын, куттаммаппын даҕаны. «Өрөбүлгэ дьэ уубун хана утуйар инибин», — диэн оҥостон сыттым. Арай сарсыарда эрдэ, халлаан саҥа суһуктуйа сырдаан эрдэҕинэ, ким эрэ баттахпын имэрийбитигэр дьик гынан уһукта биэрдим. Бу имэрийииттэн баттаҕым өрө турарга дылы гынна. Онуоха дьахтар куолаһа: «Тукаам, ыалдьаары гыммыккын», — диэтэ уонна хоспуттан тахсар атах тыаһын иһиттим. Этэрбэстээх дьахтар хаамар тыаһа этэ. Ол тухары куттанан, кэннибин хайыһан көрбөккө, ыбылы сууланан, халлаан сырдыар диэри сыттым. Кырдьык, ол саас тымныйан улаханнык ыалдьыбытым. Өр эмтэнэн нэһиилэ өрүттүбүтүм.
Кэлин кыргыттар дьахтардаах ол-бу куһаҕан түүлү түһүүллэрин кэпсииллэрэ.
Мин биирдэ чаҕылҕан түспүт маһыттан хас да чыыппааны (тырыыҥканы) ылан кэлбитим уонна ол хартыынаны ким да суоҕар оһоххо симэн, чыыппааммын кириэстии ууран баран уматан кэбиспитим. Ол кэнниттэн туох да атын тыаһы-ууһу истибэт буолбутум. Дириэктэрбит биэс уонун туолбакка сылдьан, эмискэччи ыалдьан, бу орто дойдуттан барбыта…
* * *
Ол саҕана тохсус кылааһы бүтэрбитим. Сайын сайылыкка ынах ыабытым. Романтика бөҕө этэ. Сайылыкпыт да дэриэбинэттэн чугас турара. Онон сороҕор, киэһэ ыам кэннэ дьиэбитигэр баран, ас ылан кэлэр этибит. Хас да кыыс буолан олорорбут. Субуота аайы таансылыы барарбыт. Сайын ити курдук этэҥҥэ ааста. Атырдьах ыйа саҕаланна. Биирдэ үс кыыс буолан дэриэбинэҕэ тахсаат, тута төннөрдүү сүбэлэстибит. Киэһээҥҥи ыам кэнниттэн дьиэлээтибит. Дэриэбинэбит улахан, киэҥ. Сайылыкпыт төһө да кытыыга турдар, дьиэбэр икки чаас курдук хааман тиийэбин. Мин дьиэм барыларыттан быдан ыраах турар. Кыргыттарым төннөн иһэн «сылдьаар» диэт, дьиэлэригэр хааллылар.
Дьиэбэр сылдьан, ас-үөл ылан, төнүннүм. Биир кыыспар тиийдим, сайылыкка түүннэри барбат аатырда. Таһырдьа ытыс таһынар ыас хараҥа буолла. Арай ханна эрэ сылгы тыбыырара иһиллэр. Ол быыһыгар бэлисипиэт чуораана тыаһыыр курдук. «Аны бачча хараҥаҕа сылгы үөрүгэр кэтиллэрим буолуо», — диэн куттанным.
Иккис аргыс кыыспар бардым. Дьиэтин таһыгар тиийбитим, уота суох. «Утуйбут дуу, барбыт буоллаҕа дуу», — дии санаатым. Хайыахпыный, тоҥсуйбатым, ааһа бардым. Ол хааман истэхпинэ, эмиэ сылгылар тыбыыраллара уонна били бэлисипиэт чуораанын тыаһа иһилиннэ. Онтон хайдах эрэ куттана санаатым. Тиийиэхтээх сирбэр чугаһаатым. Аны уһун күөлү аастахпына, уулуссабар тиийэбин. Хабыс-хараҥаҕа сэрэх хоту ыллыкпын батыһан истим. Күөлбүн ортолоотум. Билигин кыра сыыры түһэбин, онтон талахтар тастарынан ааһабын… Дьэ, доҕоор, арай сыыртан түһэн иһэн көрбүтүм, сахалыы таҥастаах дьахтар биир илиитинэн уончалаах уол оҕону кууспут, биир илиитинэн атын туппут. Уол былыргы таҥастаах. Миигин көрөн аҕай тураллар. Дьонум салапаан курдук дьэҥкирдэр. Тоҕо эрэ отой куттамматым. Сылайаммын «хараҕым иирэр» диибин. Уун-утары хааман тиийдим. Чугаһаабыппар сүтэн хааллылар.
Салгыы айаным суолунан хааман истэхпинэ, сайыҥҥы ырбаахылаах дьэҥкир кыыс оҕо көһүннэ. Соһуйдум, ол эрэн эмиэ куттамматым. Кыысчаан, суолбуттан туораан, үрдүк от быыһыгар киирэн олорунан кэбистэ. Хантайан миигин көрөн олорбутунан хаалла.
Сайылыгым дьиэтин тэлгэһэтигэр киирээт, дөйүөрбүт бэйэм, тымныы уунан саба ыстарбыт курдук буоллум, «тугу-тугу көрдүм» диэн ыксаатым, куттанным. Дьиэ иһигэр биирдэ баар буола түстүм. Киирээт, сайылыкка хаалбыт кыргыттарбар кэпсээтим.
Ити сайын уонна эһиилигэр эмиэ атын араас дьиктини көрөн, истэн турардаахпын.
* * *
Былырыын маҥнайгы куурус этим. Сылы быһа уопсайга киирбэккэ гынан баран, үөрэх дьыла бүтэрин саҕана, үс ый хаалбытын кэннэ, дьэ көстүм.
Бэрт баҕайытык бииргэ үөрэнэр кыргыттарбын кытта олорор дьолго тиксибитим. Хоско эбии киирбит киһи буолан, икки этээстээх ороҥҥо үөһэ сыттым. Малбын-салбын хомунан, оннубун булан, уопсай олоҕор син үөрэнэн истим. Онтон балтараа ый курдук буолан баран, түүн аайы биир бириэмэҕэ уһуктар идэлэнним. Доруобуйам айгыраатар айгыраан истэ, бэйэм эмиэ уларыйан бардым. Түүн үөһэ туран баран, халлаан сырдыыта биирдэ утуйар этим. Кэлин арааһы түүһүүр, баттатар буоллум. Бастакы түүлбэр элбэх киһи саҥатын истэрим, ол кэннэ түүлүм аайы дьон саҥата чугаһаан иһэргэ дылыта. Оннук икки нэдиэлэ устата күнүһүм түүн, түүнүм күнүс буолла. Арай биир үтүө түүн дьонум саҥалара иһиллибэтэ. Харахпын арыйа биэрбитим, доҕоор, атаҕым тилэҕиттэн төбөм оройугар диэри хап-хара киһи дуу, дьон күлүгэ дуу төгүрүйэн тураллар эбит. Кутталбыттан хаһыым да тахсыбата, кыайан хамсаабатым даҕаны. Харахпын быһа симэн баран утуйан хаалбыт этим. Ити курдук киэһэ, түүн буолла да, куттанар буолан бардым.
Онтон биир күн ийэм уларыйбыппын көрөн, «кэлэн хонон-өрөөн бар» диэн күүһүнэн ыҥырда. Инньэ гынан, өрөбүллэрбэр дьоммор Хатаска хоно таҕыстым. Төрөппүттэрбэр тахсан атаахтаан, сынньанан син бэттэх кэллим. Түүн утуйарым саҕана куттанар курдук этим да, ийэм сылаастык сырылаччы сыллаан ылбытын кэннэ, куһаҕаны барытын умуннум. Оннук сып-сылаастык ийэм оҥорбут сып-сымнаҕас оронугар утуйан хааллым. Арай ол сыттахпына, илиибин ким эрэ тутан турарын эппинэн-хааммынан сэрэйдим. Уон- на испэр санаатым: «Дьэ эмиэ түүн үөһэ буолбут»… Бэйэбин уоскутуна түһээт, харахпын арыйа биэрбитим, мин саастыы кыыс илиибин эркиҥҥэ хам тутан, биир илиитинэн оройум диэкиттэн өйөнөн, уун-утары тобулу көрөн турар эбит. Хаһыытыахпын эмиэ саҥам тахсыбат, хамсыахпын — сэниэм суох. Санаабар, туох баар күүспүн-уохпун барытын бэйэтигэр иҥэрэ турар курдуга. Ити курдук эрэй бөҕөнү көрдүм. Биирдэ өйдөммүтүм, номнуо сарсыарда буолбут этэ. Тураммын тоҕо эрэ дьоммор кэпсээбэтим, үчүгэйдик хонон турбут киһи аатын ылан, уопсайбар айаннаабытым.
Эмиэ түүн… Эмиэ куттал… Ити кэмтэн ыла кыыс дуу, ким дуу атаҕын тыаһа батыһа сылдьыбыта. Үөрэхпин бүтэрэн сайыҥҥы сынньалаҥмар дойдубар тахсыбакка, Дьокуускайга үлэлии хааллым. Ийэм аах бары сынньана барбыттара. Мин Хатастан сылдьан үлэлиир этим. Саатар доҕотторум бары дойдуларыгар тахсан хаалан, соҕотох олорор буолбутум. Сарсыарда сэттэҕэ тахсабын уонна киэһэ хойут дьиэбэр төннөрүм. Үлэбиттэн сылайан кэлэн, тутатына ороммун булаат, утуйан хааларым. Бу да бириэмэҕэ миигин ити атах тыаһа батыһа сылдьыбыта.
Биирдэ эмиэ таһынааҕы хоско били атах тыаһа иһилиннэ, мин чуумпуран суорҕаным анныгар иһиллээн сыттым. Атах тыаһа улам мин утуйар хоспор киирэн, тугу эрэ көрдүүр курдук гынар, төттөрү-таары кэлэр-барар. Онтон эмискэ тохтуу биэрдэ. Мин суорҕаным анныгар иһийэн сыттым, кутталбыттан сүрэҕим айахпынан тахсыах курдук. Атах тыаһа тура түһэн баран, мин диэки хааман иһэрин сэрэйдим. Суорҕаммын арыйа баттаат, сүр улаханнык часкыйа түһээт, суумкабын хаба тардан ылан, ытыы-ытыы дьиэбиттэн куотан таҕыстым.
Ити күнтэн ыла хаһан да соҕотох хоммотоҕум. Куоракка ыалга хос уларсан олорбутум. Онтон үлэлээн бүтэн, дойдубар, илин эҥээргэ, сынньана тахсыбытым. «Абааһы өрүс уҥуор тахсыбат» диэн кырдьыгы этэллэр эбит. Онтон ыла (быһа саҥарыахпын куттанабын эрээри) киһи сиэринэн сылдьабын. Эккирэппит атах тыаһа сүтэрдэҕэ буолуо уонна төннүө суоҕа диэн эрэнэбин.
* * *
Түөрт дуу, биэс дуу сыллааҕыта эбэ уҥуор оттуур сирбитигэр күрүө тута сылдьыбыппыт. Эбэ бэтэрээ өттүгэр диэри матасыыкылынан кэлэн, уҥуор тыынан туоруурбут.
Биир күн барбах үлэлээн баран, эбиэттии диэн тыа саҕатыгар өтөххө таҕыстыбыт. Өтөхпүтүттэн түөрт тулааһын баҕана, үүт кутар умуһах, улахан ампаар дьиэ онно, тэйиччи соҕус титиик хаалбыт. Син балай да олорон эбиэттээтибит. Таах олоруохтааҕар ону-маны кэпсэтэбит, үлэбитин былаанныыбыт. Хайдах эрэ кэпсэтиибит «былыргы баай дьон харчыларын сиргэ кистииллэр үһү уонна сэргэ туруоралларыгар түгэҕэр харчы быраҕаллар үһү» диэҥҥэ тиийэн хаалла. Убайым, ол кэпсэтэ олорон, өс киирбэх: «Хата сэргэ төрдүн хаһан көрөбүт дуо? Баҕар, кырдьык, харчы баара буолуо», — диэтэ да күрдьэҕин туппутунан, охто сытар сэргэ диэки барда. Мин эмиэ, хайдах эрэ оҕотук санаабар балыйтаран, күрдьэхпин туппутунан кини кэнниттэн батыстым.
Сиргэ охто сытар эргэ сэргэ таһыгар кэлэн, от саба үүнэн хаалбыт тостубут төрдүн көрдөөн булан, хаспытынан бардыбыт. Сүрдээх дириҥ гына хаһыллыбыт эбит, онон син өр букунастыбыт. Кэмниэ кэнэҕэс сэргэбит атаҕын ырычаахтаһан-ырычаахтаһан ороон таһаардыбыт. Онтон дьэ харчы көрдөөһүнэ буолла. Күрдьэҕинэн буору баһан таһаарабыт уонна аргыый «сиидэлээн» көрөбүт. Оннук «сиидэлии» туран, убайым илиитин иминэн буору кытта буор буолан хаалбыт кытаанах баҕайы тугу эрэ булла. Тута кытахха сүүрэн тиийэн сууйдубут. Онтубут, доҕоор, дьиҥнээх былыргы харчы буолан таҕыста. Балай эмэ ыйааһыннаах уонна төп-төгүрүк. Сэриигэ сылдьыбыт эһэбит мэтээлин саҕа улахан. Биһиги үөрүү-көтүү бөҕө. Салгыы тиийэн хаһыахха диэн буолла. Ити курдук икки обургу харчыны булбуппут уонна кимиэхэ да кэпсиэ суох буолан тылбытын бэрсибиппит.
Ити кэннэ уһуннук үлэлээбэтэхпит. Аллара эбэҕэ киирэн, тыыбытыгар олорон күөлбүтүн туораан истибит. Мин кэннибит диэки хайыһан олоробун, оттон убайым утары олорон тыыны эрдэр. Арай күөлбүтүн ортолообуппутун кэннэ, мин көрдөхпүнэ, уу кырсынан туох эрэ хара күлүк курдук биһигини батыһан иһэр. Мин кутталбыттан хаһыытаан бытарыттым. Убайым «туох буоллуҥ» диэн баран, тугу эрэ көрбүппүн сэрэйэн, эмиэ кэннин хайыһан көрдө уонна бэйэбиттэн итэҕэһэ суох куттанна быһыылаах.    Үлүбээй эрдэн кулупаайданна. Аны туран, өлүү түбэлтэлээх диэбиккэ дылы, тыал түстэ. Тыыбыт икки өттүнэн уу бөҕөнү баһан киирэн барда. Салгыы хайдах кытылы булбуппутун өйдөөбөппүн. Оннук күүскэ куттаммыт этим.
Нэһиилэ кытылы булан, матасыыкылбытыгар тахсан олорон баран, дьиэбит диэки көтүттүбүт. Убайым матасыыкыла хаһан да алдьаммат, айаннаан иһэн умуллубат бэйэтэ, бу сырыыга дьиэбитигэр тиийиэхпитигэр диэри үстэ дуу, түөртэ дуу алдьанан, моһуогуран тиийбиппит. Дьиэбитигэр киирбиппитигэр дьоммут: «Хайдах буолан кэллигит?» — диэн сураһа сатаабыттара да, биһиги туох да диэн саҥарбатахпыт. Бука, туохха эрэ түбэспиппит сирэйбитигэр-харахпытыгар көстө сырыттаҕа буолуо. Харчыбытын хоско киллэрэн кумааҕыга суулаан баран, остуол дьааһыгар кистээн кэбистибит.
Киэһэ буолла. Биһиги ол күн хайдах эрэ дэлби илистэн, ороммутун эрдэ булаат, тута утуйан хааллыбыт. Арай түүн ортото утуйа сытан, ким эрэ хаамар тыаһыттан уһуктан кэллим. Сытан эрэ иһиллии сатаатым, дьоммут бары утуйа сыталлар быһыылаах этэ. Онтон эмискэ харахпар били күнүскү хартыыналар элэҥнээн аастылар. Убайбын уһугуннардым. Киһим уутун быыһынан эмиэ истэ сыппыт эбит эрээри, аҕам хаама сылдьара буолуо диэн аахайбатах. Ол түүн биллибэт киһи биһигини сүгүн утуппатаҕа. Кэлэр-барар, тугу эрэ көрдүүр курдуга.
Сарсыныгар аҕабыт эрдэ туран, биһигини киирэн уһугуннарбыта уонна бэҕэһээ тугу гыммыппытын туоһуласпыта. Кини, арааһа, тугу эрэ сэрэйэр быһыылаах этэ. Барытын хайдах баарынан кэпсээн биэрбиппит. Аҕабыт туох да диэн мөхпөтөҕө. Арай булбут харчыбытын көрдөөн ылан, дьиэттэн тахсан барбыта. Арааһа, илдьэн уурдаҕа буолуо. Ол күнтэн ыла туох да биллибэт буолбута.
* * *
Ырааҕынан аймаҕым буолан баран, хаан уруутааҕар ордук чугастык саныыр, бэйэбиттэн аҕыйах ый аҕа эдьиийдээхпин. Кини биир дьиктилээх. Ыалга, көстүүнэйгэ буоллун, туох эрэ дьиибэлээх, өлбүттээх сиргэ түбэспит буоллаҕына, түһүүр идэлээх. Ардыгар букатын да баттатан муҥнанар. Биһиги бу дьиэбитин ыла иликпитинэ, наар дьон дьиэтин кэрийбэхтээн да биэрбиппит. Ону ол диэбэт, эдьиийим куоракка кэллэҕинэ, хайаан да биһиэхэ түһээччи.
Биирдэ аппа уҥуор баар икки этээстээх мас дьиэҕэ олордохпутуна, мунньахха кэллэ. Хойукка диэри сэлэһэн, түүн утуйбуппут. Ол сытан түһээтэҕинэ, биэстээх-алталаах уол оҕо кэлэн аттыгар турар үһү. Суорҕанын тардыалыыр эбит. Оннук гына-гына күлэр уонна куотар диир. Оҕо диэтэҕэ буолуо, тоҕо эрэ куттамматах. «Тута сатыыбын, төлө көтө турар», — диир. Онон букатын сынньаммакка турбут этэ. Ол онон ааспыта.
Биирдэ куортамнаабыт хаһаайка эмээхсин кэлбитигэр, ол түүлү саныы түһэн кэпсээччи буоллум. Кырдьаҕаһым саҥата суох олорбохтообута. Хараҕар хомолто күлүгэ сабардаабыта. Ол уол (эдьиийим дьүһүнүн-бодотун кэпсээн биэрбитэ) кини сиэнэ эбит. Алта сыллааҕыта эмискэ иһэ ыалдьан биһиги утуйар хоспутугар сыппыта үһү, салгыы балыыһаҕа киирэн суох буолаахтаабыт. Оһоҕоһо сытыйбытын билбэккэ, биллэрбэккэ сылдьыбыт диэбиттэр. Бэйэбэр да, дьонум да түүллэригэр киирбэт буолара. Дьикти дии. Аны эдьиийбин аһаҕас харахтаах диир кыаллыбат. Киһи киһи курдук. Арай ол түүлүнэн билэр уратылаах.
Иккис түбэлтэ. Куорат хабайар хаба ортотугар диэбиккэ дылы, таас хрущевка дьиэҕэ олордохпутуна, түһээбитэ. «Бүтүннүү иҥиир-ситии буолбут уһун хатыҥыр нуучча хоонньубар киирэ сатаан эрэйи көрдүм», — диэбиттээх. Ону биһиги өссө күлүү гыммыппыт, «успех бөҕө эбиккин» диэн. Онтубут халлаанныын да көппүтэ, сирдиин да тимирбитэ биллибэккэ сүтэн хаалбыт дьиэлээх дьоммут уоллара буолан соһуппута. Дьоно, санааларыгар, «тыыннаах буолуо» дииллэр эбит этэ. Ордук ийэтэ. Оттон мин саныахпар,    эдьиийбэр түүлүгэр киирбит буоллаҕына, биһиги кэккэбитигэр суоҕа чахчы.
Сирэйинэн түһүүрэ эрээри, ахсааннаахтык. Арай биир кылааска үөрэммит дьүөгэтин дьиэтэ умайар сылыгар, ол кыыс дьиэтэ умайан күүдэпчилэнэ аҕай турарын түүлүгэр көрбүттээх. Биһиги бастаан ону «тыл-өс, айдаан тахсар сибикитэ буоллаҕа дуу» дии санаабыппыт. Онтубут ол сирэйинэн эмиэ түһүүр эбит этэ.
Сорох сиргэ улаханнык баттатан, букатын да ыалдьан хаалар үһү. Туһунан эрэй…
* * *
Маны чугас доҕорум Дьулус кэпсээбитэ. Бу түбэлтэ кини төрөөбүт дойдутугар буолбут. Биир кыһыҥҥы түүн Дьулус уонна кини икки доҕотторо буолан биир уолларыгар хоно барбыттар. Оскуола дискотекатын кэнниттэн уоллара дьиэтин диэки хааман иһэн: «Дьиэбэр сороҕор олоппос хамсыыр», — диэбит. Ону Дьулус итэҕэйбэтэх уонна эбиитин оскуола оҕото буолан: «Чэ, баран көрүөх», — диэбит.
Дэриэбинэҕэ, бары билэргит курдук, ыал улахан аҥаара хосторун аанын таҥаһынан сапталлар. Саала ортотугар олоппос ууран баран, таҥас сабыы быыһынан көрөн олорбуттар. Син балай да олорбуттар, онтон олоппосторо, эргийээт, охтон түһээтин кытта, хайдах таһырдьа баар буолбуттарын өйдөөбөккө хаалбыттар. Кырдьыгын-сымыйатын билбэппин, ол эрээри киһи итэҕэйэр киһитэ.
* * *
Бу 2011 сыллаахха муус устарга буолбут түбэлтэ. Ол саҕана мин Дьокуускай куоракка «Цех Металлоконструкций» диэн тэрилтэҕэ силиэсэрдии сылдьабын. Туруоруллубут былааммытыттан хаалан иһэр буолан, икки киһини, миигин уонна өссө биир К. диэн уолу, түүҥҥү симиэнэҕэ көһөрдүлэр. Ол иннинэ түүҥҥү симиэнэ диэн суоҕа, бары күнүс үлэлиир этибит.
Дьэ ол курдук киэһэ тоҕус чаастан сарсыарда тоҕуска диэри үлэлиибит. Үлэлиир сыахпыт улахана сүрдээх, билбэт саҥа кэлбит киһи мунан хаалар сирэ. Эбиитин түүн уоту харыстаан арааран кэбиһэллэр, аҕыйах дьуһуурунай лаампа эрэ хаалара. Күнүскүлэр симиэнэлэрин туттаран баран киэһэ дьиэлииллэр, онтон биһиги үлэбит чааһа дьэ саҕаланар. Тугу кистиэмий, түүн 12 чааска диэри үлэлээн баран «эбиэттиибит», баар буоллаҕына «тэс» да гынабыт. Онтон сарсыарда биэс чааска диэри утуйан хаалабыт. Эрдэ туран, симиэнэбит кэлиэр диэри, ону-маны оҥорбута буолабыт уонна үлэбитин тойоммутугар туттаран баран дьиэлиибит. Ол курдук ый үлэлээтибит. Мин оруобуна тоҕус чааска кэлээччибин, бииргэ үлэлиир доҕорум куруук кыратык хойутуур идэлээх этэ.
Биирдэ эмиэ сөпкө кэлэн фрезернэй ыстаныакка үлэбин саҕалаатым. Арай чаһыбын көрбүтүм, бэлиэр киэһэ 11 чаас буолан эрэр да, киһим суоҕун курдук суох. Эрийдим, киһим ылбат. Онтон сотору бэйэтэ эрийэн: «Мин кыһалҕаланным, сатаан кэлбэт буоллум, мин оннубар нэрээккэ илиитэ баттаар», — диэн көрдөстө. Хайыахпыный, сөбүлэстэҕим эрэ дии.
Түүннэри соҕотох үлэлиирбин хайдах эрэ салла саныыбын, куттанабын. Үлэлиир сирим хас да сыахтан турар, олор олус уһун хараҥа көрүдүөрдэринэн холбоһоллор. Аны түүн аайы үс-түөрт чаас диэки ыаллыы, эркин нөҥүө турар сыахха уһанар, тимири тимиргэ охсор дьикти баҕайы тыастар иһиллээччилэр. Аанньа буолуо дуо, устар күнү быһа үлэ күөстүү оргуйар сиригэр тыас-уус хаалан хаалара да буолуо, билбэтим. Дьэ оннук 12-гэ диэри үлэлээбитэ буолан баран, аһаан-сиэн, будильникпын сарсыарда биэс чааска тыаһыырын курдук туруоран баран, утуйдум.
Тымныыта сүрдээх, эргэ тэлэгириэйкэнэн саптан дьыбааҥҥа сытабын. Дьыбааммыт киирэр ааҥҥа уун-утары турар. Мин ыбылы соммунан сууланан, аан диэки көхсүбүнэн хайыһан сыттым. Санаам-оноом улам үдүк-бадык буолан, нуктаан бардым. Арай утуйар-утуйбат икки ардынан сыттахпына, хоспор киирэр аан арыллан кэллэ (ааны арыйдахха-саптахха соччото суохтук хачыгырааччы), тыас-уус тохтоото. Онтон ыарахан кирзовай саппыкы хаамар тыаһа хоһум иһигэр киирэн кэллэ. Мин тоҕо эрэ куттамматым: түһүүбүн да дии саныыбын, эмиэ да бииргэ үлэлиир доҕорум кэлэн киирдэ диибин. Ааҥҥа көхсүбүнэн сыттым, тоҕо эрэ суорҕаммын арыйан, эргиллэн көрүөхпүн толлобун. Атах тыаһа остуол диэки барда (куһаҕан баҕайытык атаҕын соһон хаамар), ньуоска дуу, биилкэ дуу тыаһын истэн ыллым, онтон арай аны мин диэки соһуллан кэллэ да уу чуумпу буолан хаалла. Төһө да көхсүбүнэн сыттарбын, ким эрэ дьөлө көрөн турарын олох сэрэйэбин. Куттанан бардым, сүрэҕим тэбэрэ кулгаахпар иһиллэр. Аны ол кэннибэр турар баҕайы ыарахан баҕайытык тыынан барда (хайдах эрэ мунна бүөлэммит киһи тыынарын курдук). Туох эрэ диир, саҥата олох чуолкайа суох. Тугу эрэ ыйытар курдук… Онтон өссө хатылаата. Мин хамсаабакка сытабын. Тыынара түргэтээн барда, эмиэ туох эрэ диир (хаһан даҕаны истибэтэх тылым, хайдах эрэ тугу эрэ ыйытар курдук). Эмискэ шлакоблогу остуол үрдүгэр бырахпыт курдук, сүрдээх тыас тыаһаата. Мин кутталбыттан салгыы туох буолбутун өйдөөбөппүн. Арай уһуктубутум, дьыбааммар тиэрэ түһэн сытар эбиппин, саптыбыт тэлэгириэйкэм сиргэ сытар. Чаһыны көрбүтүм — иккини ааспыт. «Тугу-тугу түһээбитим буолла?» — дии-дии, чэй сылытан истим, табах тартым. Чэпчэтинээри туалекка түһэн иһэн көрбүтүм, үлэлиир ыстануогум уота холбонон турар эбит. «Хайдах-хайдаҕый, мааҕын сойутар уута бүппүтүгэр барытын араарбытым», — диэн саныы-саныы тиийэн араардым. Онтон эмискэ эркин нөҥүө баар сыахха тимири тимиргэ охсор тыас иһилиннэ. Эрдэ эппитим курдук, биир бириэмэҕэ хас түүн аайы итинник тыас-уус иһиллэр этэ. Бастаан куттанааччыбыт, оттон харабылга эппиппитигэр: «Кыһанымаҥ, куруук иһиллэр», — диэбитэ. Арба, миигиттэн ураты өссө харабыл уол баара. Кини базаҕа киириигэ КПП-га олороро. «Чэ, үлэлэрэ саҕаланна», — диэн испэр күлэ санаан баран, хоспор баран истим. Арай эмискэ киһи саҥарда. Биир сиргэ хам хатанан хааллым. Гараастарга барар көрүдүөртэн иһиллэр. Икки киһи кэпсэтэр курдук. Күлэллэр эҥин. Бэйэм ааппын да истэн ыллым. Хайдах эрэ «мин туспунан кэпсэтэллэр» дии санаатым, саҥаларын киһи өйдөөбөт, чуолкайа суохтук иһиллэр. Көрүдүөр түгэҕэр кыракый гараастарга киирэр эргэ ааннаах. Ол быыһынан хабыс-хараҥа көрүдүөргэ гараас уота көстөрө, киһи дьиксиниэх. Мин бастакы санаам: «Гарааска түөкүттэр киирбиттэр, харабылга баран тыллыахха», — диэн этэ. Хамсаабыппар, саҥа-иҥэ сүтэн хаалла. Онтон эмиэ сибигинэһэн бардылар, саҥалара хайдах эрэ биэдэрэ иһигэр саҥарар курдук бүтэҥитик иһиллэр. Эмискэ ол аан быыһынан уот сырдыгар күлүк көстөн ааста. Мин туох баар күүспүнэн КПП диэки сүүрдүм. Тиийбитим, харабыл уол иһиттэн хатанан баран утуйа сытар эбит. Өр да өр аны ааны тоҥсуйдум. Кэмниэ кэнэҕэс киһим турда: «Туох буоллуҥ?» — диэн дьиктиргии тоһуйда. Мин: «Гарааска дьон киирбит», — диэтим. Киһим истэн баран күлэн эрэ кэбистэ. Соһуйбуппун көрөн, дьэ кэпсээтэ.
Кини аан бастаан харабыллыы киирэн баран, түүн кэрийэ сылдьан, эмиэ дьон саҥатын истибит. Гараас иһэ уоттаах үһү, аан быыһынан хараҥа көрүдүөргэ эмиэ күлүктэри көрбүт. Уоруйахтар киирбиттэр диэн, чугаһаан иһиллээбит, аан быыһынан көрбүт — ким даҕаны суох үһү, саҥа-иҥэ да сүппүт. Ол турдаҕына, ааны ис өттүттэн ким эрэ тэбэн саайбыт. Аан арылла биэрбит да, уол тиэрэ баран түһэн, өйүн сүтэрбит. Өйдөммүтэ, бэйэтин хоһун иһигэр олорор үһү. Онон гарааска киһи саҥата уруккуттан иһиллэр диэбитэ.
Мин саҥабыттан матан турдум. Онтон: «Утуйа сыттахпына, эн киирэ сылдьыбытыҥ дуо?» — диэн ыйыттым. «Суох, кэлиэхпиттэн утуйа сытабын, бу эн кэлэн уһугуннардыҥ», — диэтэ. Дьэ мин онно улаханнык куттанным, дьиэлиэхпин таҥаһым, төлөпүөнүм, харчым — барыта хоспор хаалбыт. Онно харчы да манньаҕа барбаппын. Саҥа үс чаас эрэ буолан эрэр. Ол курдук сарсыарда тоҕуска диэри харабылга олордум. Күнүскү симиэнэ кэлитэлээн эрдэҕинэ, бииргэ киирсэн малбын ылан дьиэлээбитим. Кимиэхэ да бу түбэлтэни кэпсээбэтэҕим.
* * *
Куола диэн сылгыһыт баар үһү. Күһүн үөрүн көһөрөн киллэрээри, миинэр миҥэ атын көлүйэн сылгыларыгар тахсыбыт. Тиийиэхтээх сиригэр тиийэн, үүтээнин оттон, сылгытын үөрүн хаайан, көһөрөргө бэлэмнээбит. Киэһэ чэйдээн баран, утуйардыы оҥостубут.
Түүн утуйа сыттаҕына, атыыр сылгы кистиирэ иһиллибит. Аймалҕан бөҕө, миинэр миҥэтэ ыарыытыттан саҥа таһаарара иһиллэр үһү. Ону истээт, Куола таһырдьа ойон тахсыбыт. Арай көрбүтэ, доҕоор, түөрт сиэрдийэлээх күрүөнү атыыр сылгыта ойон киирэн, атын дэлби ытырбыт, төгүрүйэ сылдьан тэбиэлээн тиҥийэ сылдьар эбит. Куола, ата хаан-сиин буолбутун көрөөт, быыһыы ыстаммыт. Атыырын үүрэн, ата барахсаны уоскутан, аһынан, үүтээнин иһигэр киллэрэн хайдах сатыырынан эмтээбит. Ол кэннэ ата сытан эрэ утуйан хаалбыт.
Түүн үөһэ этиҥ тыаһа лүһүгүрээбит, силлиэ тыаһа өрө өндөйбүт. Үүтээнин аана аһылла биэрээтин кытта, хап-хара күлүк киһи киирэн кэлбит. Куола кутталыттан саҥата суох сыппыт. Ол күлүк киһи субу курдук саҥалаах буолбут: «Бу билигин аҕай, атыыр сылгыҥ кутугар киирэн, түөрт сиэрдийэлээх күрүөнү ойутан, миинэр аккын өлөрө сатаабыппын мэһэйдээн кэбистиҥ. Иннибин биэрэр санаам суох, онтубун ыла кэллим, ханна баарый? Аккын аҕал!» — диэбит. Куолаҕа: «Бу абааһы миигин буолбакка, аппын ыла кэлбит», — диэн санаа күлүм гыммыт. Толкуйдаан баран, хорсун санаатын түмэн субу курдук эппиэттээбит: «Миинэр миҥэ аппын биэрбэппин, бастыҥ доҕорум тэҥэ буолар». Күлүк киһи көһүппэтэҕин истэн, суон куолаһынан: «Оччотугар бэйэҕин миинэр ат оҥостуом», — диэтин кытары, үүтээн иһигэр алдьархайдаах тутуһуу-хабыһыы буолбут. Туста сылдьан Куола, абааһытын лаппа баһыйан, таһырдьа анньан кэбиспит. Күлүк киһи таһырдьа төкүнүйбүт, тыаһа даҕаны иһиллибэккэ сүтэн хаалбыт. Куола «һуу» диэн өрө тыынан уоскуйа сатыы олордоҕуна, күлүк киһи түннүгүнэн өҥөйөн туран: «Арчылааччыларыҥ күүстээх буоланнар кыайдыҥ, аккын хааллардыҥ!» — диэт, сүтэн хаалбыт.
Сарсыарданан Куола баттаппыт киһи курдук уһуктан кэлбитэ, үүтээнин иһэ номнуо сырдаабыт. Ата биир да бааһа суох үүтээн иһигэр турар эбит. Таҥнан, атын таһааран баран, сылгыларын илдьэ дэриэбинэтигэр этэҥҥэ кэлбит.
Кэлин кырдьаҕас дьоҥҥо ол быһылааны кэпсээбитигэр, Куола кыайтарбыта буоллар ата суох хаалыахтааҕын тойоннообуттар. Ити курдук сылгыһыт Куола көстүбэт күлүк күүстүүн тустан турардаах.
* * *
Бу түбэлтэ буолбута ыраатта. Былыргы баай киһи дьиэтэ оччолорго нэһилиэк кулууба буолан турара. Арай биир киһи, киинэҕэ кэлэн баран, утуйан хаалаахтаабыт. Киинэ бүппүтүгэр кинини ким даҕаны уһугуннара сорумматах, бары тахсан баран хаалбыттар. Дьэ ол киһи түүн ортото тоҥон уһуктан кэлбит. Ааны тиийэн анньыалаан көрбүтэ, таһыттан лигиччи хатаабыттар. Эрийиэн, төлөпүөн диэн суох эбит. Оннук төттөрү-таары хаамыталыы сылдьыбыт. Арай кулууп түгэҕин диэки эмискэ туох эрэ тыас иһиллэргэ дылы гыммыт. Чөрөйүөҕүнэн чөрөйөн иһиллээбитэ — атах тыаһа аргыый сырдырҕаан кини диэки кэлэн иһэр эбит! Киинэһиппит уҥуоҕа халыр босхо барыар диэри салыбырыы түспүт. «Кимий?» — диэбитигэр атах тыаһа тохтоон хаалбыт, онтон эмиэ сырдырҕаан хаамар тыас иһиллибит. Тыас чугаһаатар чугаһаан испит. Ону кытары ыараханнык киһи тыынара иһиллибит, бэйэтэ көстүбэт үһү. Онуоха били киһибит хаһыытыы түһэн баран, кулууп аанын күлүүстэри баҕастары тоҕо көтөн тахсыбыт. Кэлин дьон сөҕөр этэ: «Маннык халыҥ ааны хайдах тоҕо көппүтэй?» — диэн.
* * *
Куоракка үөрэх туттарса сылдьан дьиэ куортамнаабаппыт. Бастакы түүнүм этэҥҥэ ааспыта. Иккис күммэр түүн ким эрэ хаамар этэ. Сыыһа иһиттэҕим диэн улахаҥҥа уурбатаҕым. Онтон үһүс күммэр түүн туран чэпчэтинэн баран, илиибин суунан, сиэркилэҕэ көрүнэ турдахпына, кэннибэр быраас курдук үрүҥ халааттаах, мааскалаах киһи турар этэ. Соһуйан, кэннибин хайыһан көрбүппэр туох даҕаны, ким даҕаны суох.
Кэлин биир күн тастыҥ эдьиийбэр хоно бардым. Киирэн иһэн көрбүппэр, куукуна муостатыгар ким эрэ олорор этэ. Күтүөтүм уонна эдьиийим саалаҕа бааллара, кинилэртэн: «Куукунаҕа ким баарый?» — диэн ыйыппыппар, «Ким да суох», — диэтилэр. «Онтон ким эрэ олорор ээ», — диэбиппэр, «куттаама» диэн мөхпүттэрэ.
Бу соторутааҕыта «Атлант» маҕаһыын диэки светофорунан туораары турдахпына, хараҕым кырыытынан көрбүппэр, кэннибэр хара тирии сонноох киһи кэлэн турбута. Онтон дьиктиргээн кэннибин хайыһан көрбүппэр, сүтэн хаалбыт этэ…
Ити курдук, атын дьиэҕэ кэллэхпинэ, куһаҕан тыын баарын сэрэйэн билэбин. Уулуссаҕа хара күлүктэр сылдьар буолааччылар. Араас туора дьон хараҕар мээнэ көстүбэт көстүүлэри көрөр эбиппин.
* * *
Бу түбэлтэ хас да сыллааҕыта буолбута. Биһиги олорор сирбит дэриэбинэттэн тэйиччи турар. Онно икки эрэ ыал буолан олорорбут. Киһи түүннэри мээнэ сылдьыбат сирэ.
Кыһын сүллүүкүттэр тахсар кэмнэрэ этэ. Биир түүн тэлэбиисэр көрө олордум, убайым хоһугар уолаттары кытта көмпүүтэргэ оонньууллар. Түүн оройо ийэм хоһугар ыҥыран ылла. Уонна этэр: «Убайыҥ ханнаный? Таһырдьа сылдьар дуо? Ити түннүгүнэн көр эрэ, дьиэ муннугар тугу саҥарса туралларый?» — диэтэ. Мин өҥөйдүм: ким да суох, туох да сибикитэ биллибэт. Дьон турбут суоллара да суох. Онтон өйдөөн кэлэн: «Ээ, арба, Коля дьиэҕэ, хоһугар, баар ээ», — диэтим. Ол оннук ааста. Сарсыныгар ийэм эттэ: «Бөлүүн утуйа сыттахпына, дьиэ муннугар ыттар үрэн аҕай биэрдилэр. Ол быыһыгар хас да киһи саҥарсар этэ», — диэтэ.
Ити кэннэ барытын иһиллии сылдьар буоллубут. Барыбытын куттал үүйэ-хаайа туппута. Биирдэ киэһэ ийэм таһырдьаттан киирдэ, олус соһуйбут, дьиктиргээбит. «Таһырдьа сырыттахпына, „хотуой“ диэн ким эрэ хаһыытаан ыҥырда», — диэтэ. Кырдьаҕас эмээхсин саҥата үһү (олорор сирбитигэр аҕам саастаах киһи суох). Туох да диэн кыайан быһаарбатахпыт. Туохха биллэн ааспыта буолуой? Ити курдук дьикти түгэннэр баар буолааччылар. Ийэм аһаҕас эттээх буолан, элбэҕи көрөр-истэр этэ.
* * *
Сэрэтэр түүллэргэ итэҕэйэҕит дуо? Мин кэргэним олунньуга суох буолаахтаабыта. Ол иннинэ: «Олус куһаҕан түүллэри түһүүбүн, баттатабын», — диир этэ. Түүлүгэр, тимир ууһа буолан, уһанар дьиэтигэр үлэлии турар курдук үһү. Арай биир хостон саастаах киһи тахсан, кини кэннинэн ааспыт. Ону: «Кимҥиний?» — диэн ыйыта сатаабыт, киһитэ эппиэттээбэккэ, тахсан баран хаалбыт. Оттон иккис түүлүгэр суол устун баран истэҕинэ, утары холорук иһэр үһү. Өйдөөн көрбүтэ, ортотугар кырдьаҕас оҕонньор олорор үһү уонна: «Мин эйигин көрө сылдьабын», — диэбит. Ол онтон куттаммыт этэ. Биир түүлүгэр, ити оруобуна таҥха кэмэ этэ, үөһээҥҥи тииһэ барыта үлтүрүйэн түһэн хаалбыт үһү.
Ити кэннэ түүл сэрэтэрин итэҕэйэр буолбутум. Кэргэним кэпсээбитигэр тутатына улахаҥҥа уурбатахпыттан хомойобун…
* * *
Биир сайын нэһилиэк дьоно ыһыахха өрө көтөҕүллүүлээхтик тэринэ сылдьыбыттар. Саҥа талыллыбыт эдэр баһылык Аким Иванович ыһыаҕы урукку сириттэн уларытан, дэриэбинэттэн тэйиччи соҕус сытар Уһун Эбэ үрдүгэр ыытарга быһаарбыт. Ону кырдьаҕас өттүлэрэ сөбүлээбэтэхтэрин ким да улахаҥҥа уурбатах. Ыһыахтарын аал уоту аһатан, алҕаан арыйбыттар. Онтон эдэр дьон көрү-нары көҕүлүттэн тутан барбыттар. Атыы-тутуу үгэннээбит, ыһыах оонньуута, муусука тыаһа ыраахтан иһиллиэр диэри ньиргийбит. Дьон номнуо аһыы утаҕы амсайара, ып-ыраас хонууга бөх-сыыс ыһыллан тыалга көтөрө үксээбит. Ол быыһыгар дьахталлар күрэхтэһэ сылдьан, балыйсан, этиһэн ылбыттар.
Арай бу сырыттахтарына, эмискэ хантан да кэлбитэ биллибэт улахан холорук түһүлгэ ортотугар түһэн туох баар киэргэли-симэҕи тоҕута сөрөөн, аппаратураны үлтү быраҕан, буор-сыыс бөҕөнү ытыйбыт. Дэриэбинэ иһигэр эмиэ сүрдээх күүстээх тыал түспүт. Баҕаналар сууллубуттарыттан уоттара арахсыбыт.
Ити түүн түһүлгэҕэ итирик охтон хаалбыт Миитэрэй хаһан да көрбөтөҕүн көрбүтэ үһү… Кини кэпсээнинэн, түүн үөһэ уһуктан, өйдөнөн кэлбитэ, тыал-куус бөҕө түспүт эбит. Сирэйэ, баттаҕа, таҥаһа бүттэтэ суох буор буолан хаалбытын тэбэнэ олорон тулатын көрбүтэ, көстөр-көстүбэт дьон омооно барыгылдьыһан тураллара үһү. Күлүктэр тугу эрэ кэпсэтэр курдук суугунаһаллар, хамсаналлар эбит да, Миитэрэй саҥаларын кыайан арааран истибэтэх. Дьоҥҥо маарынныыр харамайдар дэриэбинэлиир аартык диэки баран иһэн сүтэн хаалбыттар.
Ол түүн суол тоҕойугар дьиэлээх Өлөөнө эмээхсин сырдык тыына эмискэ быстыбыта. Саҥа ыһыахтыыр сирдэригэр чаҕылҕан түспүтүгэр сэргэлэртэн ураты атыылыыр, аһыыр-сиир тутуулар бары дьикти баҕа- йытык уокка былдьаммыттара. Онон туох барыта сэттээх-сэлээннээх эбит.
Ити курдук, ыһыаҕы көргө-нарга, атыыга-тутууга кубулуппакка, сиэри-майгыны тутуһан ыытар куолута диэн барыбытын сэрэтэр түбэлтэ буолан турардаах.
* * *
Эһэм Дьарааһын Махсыымап кэпсээниттэн тугу өйдөөн хаалбыппын эһиэхэ хайдах баарынан тиэрдэн көрүүм (эһэм аатыттан):
«Мин сэрии иннинэ төрөөбүт оҕобун. Онон алдьархайдаах сэрии тыынын эппинэн-хааммынан толору билбитим. Бу кэпсиир түбэлтэм 1940 сыл кыһыныгар буолбута. Мин, оччолорго хороччу улаатан эрэр сэттэлээх уол, уон түөртээх убайым Кыра Дьөгүөрдээни кытта куобахха хандаалыыр этибит. Бултуур сирбит дьиэбититтэн көс аҥаарыттан ордук сиргэ, Үөттээх үрэҕэр, баара. Тоҕо онно баран хандаа иитэрбитин мин ыйыппат этим. Убайым Дьөгүөрдээн билэрэ. Бука, чугас куобах суоҕа эбитэ буолуо.
Дьэ биир күн эмиэ хандаабытын көрө диэн ааттаан бардыбыт. Барыта холбоон уонча хандаалаахпытын кэрийэн, биир куобаҕы ыллыбыт. Оччолооҕу ылбыт оҕолор үөрүү-көтүү бөҕө буолан дьиэбитигэр төнүннүбүт. Үөттээх үрэхтэн тахсан, биир халыҥ соҕус сиһи туораан, Аккыырай аартыга диэн сиргэ сыарҕа суолунан баран истибит. Мин иннибин эрэ көрөбүн уонна дьиэбитигэр тиийдэхпитинэ дьоммут хайдах курдук үөрүөхтэрин саныыбын. Арай ол баран истэхпинэ, убайым: «Көр эрэ, нохоо», — диэн, илиибиттэн илгиэлии-илгиэлии, арҕаа диэки ыйда. Көрбүтүм, сэттэ аттаах киһи тоҥуу хаарынан сиэллэрэн иһэллэр. Бары туох эрэ сүгэһэрдээхтэр. Аны туран, төһө да туманахаара суох күн буолбутун иһин, хайдах эрэ бүдүк-бадык, дьэргэлгэн курдук көстөллөр. Биһиги уҥуохпут халыр босхо барда уонна бууппут быстарынан ыстанан кэбистибит. Мин суол устун түстүм, оттон убайым тоҥуу хаарынан ойон эрэрин көрдүм. Дьиэбэр кэлэн биирдэ өйдөннүм. Хаһан кэлэ охсубута буолла, убайым номнуо тиийэн олороро. Дьоммут миигин көрдүү бараары таҥна тураллара. Ити кэннэ биһиэхэ: «Тугу көрбүккүтүн мээнэ кэпсии сылдьымаҥ», — диэбиттэрэ.
Уопсайынан, 1940 сыл кыһыныгар сэттэ аттаах киһини хас да киһи түбэһэн көрбүт этэ. Ити кэннэ 1941 сыллаахха сэрии саҕаламмыта. Бу санаатахха, онно бастакы хомуурга биһиги бөһүөлэктэн сэттэ киһи барбыт эбит. Хомойуох иһин, олортон хайалара да эргиллибэтэҕэ. Оччотугар дьон-сэргэ, ол иһигэр биһиги кинилэр куттарын көрбүт буолуохпутун сөп».
* * *
Төрдүө буолан күһүн кустуу тиийэн баран, «чугас тайах баар» диэбиттэрин итэҕэйэн, дьоммуттан ойдон билбэт үрэхпин сыыйан истим. Үрэх үрдүгэр биир олус бэрт ырааһыйаҕа былыргы үйэтээҕи хараара барыарбыт хас да балаҕаннар ханньаһан туралларын көрдүм. Былыргы 1930-с сыллардааҕы тутуулар быһыылаах. Балаҕаннар-ампаардар олус эргэлэр эрээри, улаханнык сууллубатахтар-сиҥнибэтэхтэр этэ. «Эчи хаарыаны, маннык үтүө сиргэ хайа эрэ дьоллоохтор олордулар, куораттааҕы үлэни-хамнаһы барытын хаалларан, бу курдук сиргэ сүөһү, сылгы иитэн, торҕо буруо унаарытан, оҕо-уруу төрөтөн, быр бааччы олорбут киһи баар ини», — диэн ымсыыра саныы-саныы, табахтыы олорон, дьиэлэртэн тэйиччи сытар ыраас хонууга дьикти сэргэ турарын көрдүм: аҥаарыгар диэри тоҥсоҕой дьөлө тоҥсуйан кэбиспит. Тиийэн көрөн баран улаханнык дьиктиргээтим. Тоҥсоҕой сэргэни бу курдук дьүһүлүүрүн урукку өттүгэр көрбөтөх-билбэтэх киһибин. Киһи үлтү сынньыбыт, эрбээбит суола буолбатах, чахчы көтөр «буочара».
Киэһэ, балааккабытыгар мустан чэйдии олорон, дьикти сэргэни көрбүппүн кэпсээтим. Сирдьиппит, бу нэһилиэк төрүт олохтооҕо Сэмэн Михээйэлэп, маннык номоҕу кэпсээтэ: «Былыр, 30-с сыллар бүтүүлэригэр, ол эбэтэр сэрии иннинэ, манна „Красный молотобоец“ (эҥин араастаан да ааттыыр буолар эбиттэр, билигин толкуйдаатахха) диэн холкуос киин уһаайбата үлэлии-хамсыы олорбут. Оччолорго ыһыахтары араас спортивнай куоталаһыы, ГТО нуорматын толоруу, „Ворошиловскай стрелок“ аатын ылар иһин ытыыга күрэхтэһии курдук быһыылаан-майгылаан ыыталлара үһү. Тоҥ Үрэх олохтоохторо ыһыах ыһыахтарын аҕыйах хонук иннинэ тыаттан бэрт үтүө маһы киллэрэн, сэргэ оҥорон туруорбуттар. Ыһыах буолуохтаах түүнүгэр түөлбэ олохтоохторо кыайан утуйбатахтар. Саҥа туруорбут сэргэлэрин уһун түүнү быһа хара киргил тоҥсуйа хоммут. Түүн устата ыаллар хаста да туран үргүтэн көрбүттэр да, төннөн кэлэ турар үһү. Арахпакка сордообут.
Сарсыарда туран көрбүттэрэ: сэргэлэрэ дьүһүн-бодо бөҕө буолан, бу билигин турарын курдук туруктаах көрсүбүт. Кырдьаҕастар олус аньыырҕаабыттар, абаа- һы көрбүттэр да, туруоруллубут сэргэни ханна гыныахтарай, хааллаҕа дии.
Күнүс ыһыах үгэннээн буола турдаҕына, күрэхтэһии кыайыылаахтарын, хоһуун үлэлээх ыстахаанабыс холкуостары наҕараадалааһын кэмигэр, үөһэ халлааҥҥа ааһан иһэр мохсоҕол кынатын тыаһа иһиирээн сирилээн тиийэн (ол мохсоҕолу кынатын тыаһын эрэ истибиттэр, ким да көрбөтөх), биир күтүр улахан хара таллан куоҕаһы тэппитэ — түһүлгэ ортотугар сэргэ төрдүгэр тэлээрэн кэлэн түспүт. Дьон олус куттаммыттар. Маныаха эбии, куоҕастара, сүгүн өлбөккө, бэрт куһаҕан куолаһынан түүйэр курдук хаһыыра-кылана, эрилис-турулус көрө сыппыт. Оччолорго төһө да айыы абааһы төгүрүччү бобуллубут кэмэ буоллар, куоҕас кыланарын сорох дьон: «Иэхэй-чуохай, кылап-халап, дьэ барыгытын сиэм-аһыам, мэҥиэстиэм да буоллаҕа», — диэн истибиттэр, сорохтор көтөр таҥалайын тыаһатарын дүҥүр тыаһыгар, өлөөрү чиччигиниирин ойуун кыыран илгистэригэр маарыннаппыттар. Куоҕаһы, сэрэйдэххэ, маһынан быһа биэрэн дуу, ибили үктээн дуу баран, киэр бырахтахтара буолуо (ама сиэбэтилэр ини). Ыһыах салҕаммыт эрээри, көр-күлүү тута уостан, сотору тарҕаһыы буолбут.
Бу ыһыах кэнниттэн биир-икки сыл буолан баран саҕаламмыт Аҕа дойду сэриитигэр Тоҥ Үрэх олохтоохторо, ол эбэтэр «Красный молотобоец» холкуос дьоно, имири эстибиттэр. Кимнээх эрэ кыргыһыы хонуутугар, кимнээх эрэ хоргуйан-ыалдьан, хас да киһи дезертирдии сылдьан милииссийэлэри кытта ытыалаһыыга, кимнээх эрэ хаайыыга баран… Ордубут аҕыйах киһи атын холкуостарынан тарҕаспыттар.
Билигин чугас эргин баар бөһүөлэктэр олохтоохторо бу эҥээргэ куттанан чугаһаабаттар эбит. Оттон били ааспыт ыар кэм туоһута буолан чороҥ соҕотох туран хаалбыт кэлтэгэй сэргэ (олохтоохтор ону «Абааһы сэргэтэ» диэн ааттыыллар үһү) үрдүгэр түүн аайы кэриэтэ куоҕас түһэн тохтообокко хаһыытыырын-кыланарын истэллэр үһү.
* * *
Бэйэм олохпор буолбут түгэннэртэн кэпсиэм…
Урут оҕо сылдьан, 2–3 саастаахпар буолуо, уопсай дьиэҕэ олорбуппут, дьиэбит аттыгар хас да киһи уҥуоҕа баара. Онно, дьонум кэпсииллэринэн, уопсай оҕолоро буолан оонньуурбут эбитэ үһү. Сибэккилэрин, веноктарын иилинэн баран сылдьар буолар үһүбүт. Онно тугу да көрбүппүн өйдөөбөппүн. Чэ, ити итинник ааспыта. Кэлин атын дьиэҕэ көстүбүт. Үһүс кылааска сылдьан сороҕор эбэбин кытта утуйааччыбын. Киэһэ эрдэ хоһугар киирэн сыттым, эбэбин күүтэбин. Арай, түүл дуу, илэ дуу, сахалыы таҥастаах, илин-кэлин кэбиһэрдээх кыыс миигин көрөн баран турар. Олус кыраһыабай. Соһуйдум, тугу да өйдөөбөтүм. Онтон сүтэн хаалла.
Улаатан устудьуоннуу киирдим. Уопсайга олоробун. Биир уолу кытта төлөпүөнүнэн кэпсэттим, кини хоһугар соҕотох хаалбыт этэ, ону мин дьээбэлээн: «Бу уопсайга, сураҕа, биир кыыс ыйаммыт үһү», — диэтим. Онтон түүн хоспор утуйа сыттым. Хоспутугар кыргыттар үһүөбүт. Ааммыт хатыыра алдьанан, тугунан эрэ баттаппыппыт дуу, туох эрэ таҥас сыыһын кыбыппыппыт дуу этэ. Утуйа сыттахпына, арай көрүдүөргэ оҕолор хаамсаллара иһиллэр. Барытын истэ сытабын. Ааммыт аргыый арылынна, күрүдүөр уота сандааран көстөргө дылы буолла. «Ким арыйдаҕай?» — дии сыттахпына, арай маҥан таҥастаах кыыс киирэн аан аттыгар баар ороҥҥо олордо. Баттаҕа арбайбыт, миигин тобулута көрөр. Куттанаммын тыыммаппын даҕаны, онтон эмискэ кэлэн мин санныбар олордо ээ! Хаһыытыы сатаатым, аны саҥам тахсыбат. Санным ыалдьыар диэри күүскэ баттыыр. Онтон нэһиилэ саҥа таһааран, уһукта биэрдим, ким да суох, арай тоҕо эрэ санным олус ыалдьар этэ…
Кэлин ыал буоллум, оҕолоннубут. Дьоммут дьиэтигэр кэллибит. Оһох таһыгар сылаас буолуо диэн, бэйэлэрин хосторун туран биэрдилэр. Ол хоско утуйарбыт тухары, бастаан кэргэним, онтон мин сотору-сотору баттаттыбыт. Миэхэ куруук түүлбэр арбайбыт баттахтаах, маҥан таҥастаах кыыс киирэр этэ. Кэлин билбитим, ол хоско аҕам эмиэ баттатар эбит. Оччолорго баттаҕым уһун этэ. Баттахпын төҥкөйөн туран суунарбар куруук ким эрэ көрөн турар курдук буолааччы, сирэйбин да суунарбар, санаабар, баттахпар ким эрэ «олорсо» сылдьар курдуга. Түүн утуйа сытан, эргийээрибин баттахпын таарыйан, хаста да күүскэ куттаммытым. Миэнэ буолбакка, атын туспа баттах курдуга. Төбөм куруук ыалдьар этэ, абааһы көрөммүн кылгас гына кырыйтаран кэбиспитим. Ол кэннэ баттаппат буолбутум.
Сыллар аастылар. Кэнники өлбүт дьону түһүүбүн… Ардыгар бэйэлэригэр тиийиммит дьон ыҥыра сатыыллар. Эбэтэр өлбүт дьону кытта наһаа үчүгэй күп-күөх хонуулаах сиргэ сылдьааччыбын. Онно бэйэм оҕонньорго кубулуйабын. Тыыннаах киһибин диэн биллэримээри, кырдьаҕас оҕонньор курдук бытааннык хаама сатыыбын. Түүлбэр дууһам ким эрэ этигэр-хааныгар киирбит курдук буолааччы. Сороҕор өлбүт дьон «көмөлөс» дииллэр. Тугунан көмөлөһөрбүн билбэппин. Ардыгар олус элбэх буолаллар…
Бэйэм туох да айдарыым суох, аһаҕас эттээх буолбатахпын. Ол эрээри итинник курдук олоҕум устата түүлбэр киирэллэрин олус дьиктиргиибин…
* * *
Биирдэ кыра эрдэхпинэ ынахтарбын көрдүү сырыттым. Дьэ буламмын дьиэлэригэр үүртэлии сылдьан көрдөхпүнэ, алаас кытыытыгар сыырга чугас соҕус аттаах үс киһи миигин одуулаһа тураллар. Мин, эһэлээҕим кэллилэр дии санаан, утары сүүрдүм. Арай чугаһаан баран өйдөөн көрбүтүм, отой да сирэйдэрэ-харахтара суох, барыта биир тэҥ эт мөссүөннээхтэр. Эмискэ аттаах дьон миэхэ утары сүүртүлэр. Мин төттөрү куотан иһэн, туохтан эрэ иҥнэн умса охтон түстүм. Ол бириэмэҕэ ынах кэлэн утары суолбун бүөлээн кэбистэ. Аттаах «дьон» ынахха иҥнэн сүтэн хааллылар. Мин, уҥуоҕум халыр босхо баран, куттанан дөйөн олордохпуна, эбэм кэлэн дьиэҕэ илдьэ барбыта. Сарсыныгар тиийэн, ынахтара өлө сытарын булбуттара. Эбэм миигин «ынах быыһаабыт» диэн кэпсээбитэ. Ити кэнниттэн элбэх дьиктини көрөр буолбутум…
* * *
Мин эҥин арааһы барытын көрөбүн, өссө да көрө турарым буолуо. Аан бастаан олох кыра сылдьан көрбүппүн тута төрөппүттэрбэр кэпсээбитим. Итэҕэйиэхтээҕэр, дэлби мөхпүттэрэ. Өссө аныгыскыга ону-маны айдахпына, иирээкилэр балыыһаларыгар угуох буолбуттара. Онтон ыла ону-маны көрдүм эрэ, төһө да куттаммытым иһин, тугу да кэпсээбэт буолбутум. Бу санаатахха, кыра сылдьан наар көрөр эбиппин. Билигин хам-түм. Арай биирдэ, кырдьаҕас эдьиийбэр чэй иһэ олордохпутуна, түннүк аттынааҕы олбуор үрдүнэн кып-кыра киһи (хайдах эрэ олус элбэх атахтаах, илиилээх курдуга) ойон ааста. Мин соһуйан ойон ыллым. Ону эдьиийим түргэн баҕайытык: «Хайа, тугу көрдүҥ?!» — дии оҕуста. Куотуна сатаабытым да, син биир эттэрбитэ. Ону баара, кини эмиэ наар көрөр эбит. «Куттаныма, иччилэри убаастаа, кинилэр тустарынан куһаҕаннык саҥарыма уонна киэһэ улаханнык айдаарыма», — диэн сүбэлээбитэ.
Кэлин, син улаатан баран, соччо куттаммат буолбутум, арай көрдөхпүнэ этим сааһа арыллар уонна дэлби салыбыраан барабын. Ардыгар бэйэбин бэйэм «хараҕым иирбитэ буолуо» диэн уоскутунабын. Ити тоҕо миэхэ көстөллөрө буолуой? Атын дьон, киһи сиэринэн, тугу да дьиктини көрбөккө, аа-дьуо сылдьаллар.
* * *
Биирдэ эбэм үрдүктэн охтон түһэн улаханнык ыалдьыбыт. Ол сытан арай түһээтэҕинэ, урут өлбүт эдьиийин батыһан ханна эрэ тиийбиттэр. Онно уһун маҥан бытыктаах оҕонньор олорор эбит. Улахан халыҥ кинигэлээх үһү, ону көрөн баран: «Тоҕо кэллиҥ? Өссө да эрдэ», — диэтин кытта, эбэм уһуктан кэлбит.
Сарсыныгар аҕам эбэбин улуус киинигэр балыыһаҕа киллэрэн иһэн, аара дэриэбинэҕэ маҕаһыыҥҥа таарыйбыт. Онно биир оҕонньору көрсүбүт, кини эппит: «Улаханнык ыалдьыбыт киһини илдьэн иһэҕин, сэрэнэн айаннаа», — диэбит. Ол киһини эбэм көрөн баран, түүлүгэр ити оҕонньору көрсүбүтүн өйдөөн, дьонугар эппит. Дьэ дьикти.
* * *
Алтыс-сэттис кылааска үөрэнэ сырыттахпына, ийэм хоспоҕу хомуйа сылдьан кып-кыра ытарҕаны уонна баттахха анньыллар испиилкэни булан ылбыта. Мин ол ытарҕаны кэтэн көрөөрүбүн сотору соҕус кулгааҕым үүтэ бааһыран бүөлэнэн хаалбыта. Баттахха анньыллар испиилкэлэр (арааһа, уон биэс устуука баара) кичэллэн аҕай оҥоһуллубуттар этэ. Ону ийэм, аньыырҕаан, миэстэтигэр ууран кэбиспитэ — элбэх мас дьааһык саамай түгэхтэригэр баттанан сыталлара. Аны ити ытарҕа мин алдьаммыт сокуолкабыттан оҥоһуллубут этэ, ол сокуолка утуйар хоспор сыппыта. Ким, хайдах ылбытын олох өйүм хоппот. Ол оннук ааспыта, оскуоланы бүтэриэхпэр диэри сыппыта. Онтон кэлин биир сайын сүтэн хаалбыт этэ.
Ийэм урут, мин кыра эрдэхпинэ, эмиэ алдьаммыт сокуолкаттан оҥоһуллубут брошь булан ылбытын кэпсээбитэ. Ол иһин: «Дьиэбит иччитэ уус тарбахтаах быһыылаах», — диэччи. Ким эрэ дьээбэлээн оҥорбут диэҕи, иккиэн эрэ олорор этибит. Кэлин ити дьиэни өрөмүөннээри көтүрбүттэригэр, муоста анныттан били аатырар «чөчүөккэ уйатын» булбуттара. Барыта таҥас кырадаһынынан олус кичэллээхтик тэлгэммит, чыычаах уйатыгар маарынныыр төгүрүк түү курдук үһү.
* * *
Бииргэ сулууспалыыр уолум биир түбэлтэни кэпсээн соһутан турардаах. Икки сыл анараа өттүгэр Бэрдьигэстээхтэн Покровскай диэки сатыы быһалыы суолунан туруммуттар. Муна сыспыттар, дэлби аччыктаабыттар, бэйэлэрэ утахтаахтар эрэ эбит. Дьэ ол баран иһэн отоннуу сылдьар оҕонньору көрсүбүттэр. Кэпсэппитэ буолбуттар: «Ханна бардыгыт? Аччыктаатаххыт буолуо», — диэн оҕонньор бэйэтигэр илдьэ барбыт. Алаас ортотугар турар балаҕаҥҥа аҕалбыт уонна итии чэй, алаадьы, саахар ууран биэрбит. Уолаттар астына-астына аһыы олордохторуна, оҕонньор ханна эрэ тахсан барбыт уонна ааны тас өттүттэн тоһоҕонон саайара иһиллибит. Уолаттар буут быстарынан ойон тахсан куоппуттар, ыраатан баран эргиллэн көрбүттэрэ — балаҕан да, туох да суох үһү, ырааһыйа эрэ килэйэн турар эбит. Дьэ дьикти.
* * *
Биирдэ улахан баҕайы эргэ дьиэҕэ соҕотох утуйа сыттым. Хаһан да иччитэх турбатах, ол-бу абааһылаах диэн кэпсээбэтэх ыраас дьиэлэрэ этэ. Ол эрээри ааспыт үйэ ортотугар тутуллубут быһыылааҕа. Ол сытан уум быыһынан көрдөхпүнэ, атахпар ким эрэ кэлэн сытар, төбөтүн бууппар уурбут. Мин тоҕо эрэ куттамматым, улаҕа диэки эргиллэн баран, салгыы утуйан хааллым. Сарсыҥҥы күнүгэр турбутум, төбөм иһэ дьап-дьалкыҥнас, этим-сииним дэлби көһүйбүт. Ол иннинэ тугу да улаханы үлэлээбэтэххэ дылы этим. Ааным иһиттэн хатыылаах турбута. Тоҕо хаһыытаабатахпын, ойон туран таһырдьа ыстамматахпын билигин да сөҕөбүн. Кэлин дьоммор кэпсээбиппэр, «баттаппытыҥ буолуо» диэн сапсыйан кэбиспиттэрэ.
* * *
Ааспыт үйэ саҕаланыытыгар буолбут түбэлтэ. Биир ыалга кыыс оҕо баара үһү. Кини бэйэтин саастыылаахтарыттан быдан түргэнник улаатан, уон икки сааһыгар толору сиппит уонна уҥуоҕунан уһун үһү. Кини майгытынан даҕаны чыҥха атын, туспа көрүүлээх-истиилээх эбит. Сотору кэминэн кыыстара «ыалдьан» барбыт. Ол курдук, дүҥүр ылан кыырдаҕына эрэ уоскуйар буолбут. Аны оннук кыырдаҕына, дэриэбинэҕэ ким эрэ хайаан да өлөр эбит. Ол иһин дьон киниттэн дьиксинэр буолбут. Кыыс төрөппүттэрэ ыксаан, баҕар, үчүгэй буолуо диэн, кырдьаҕас ойууҥҥа ойох биэрбиттэр. Ойуун, кырдьык, дүҥүрү киниэхэ туттарбат эбит. Кыыс ол кэннэ доруобуйатын туруга мөлтөөн, ханна даҕаны тахсыбат, дьоҥҥо көстүбэт буолбут. Уон алта сааһын туолаат, сотору кэминэн өлөөхтөөбүт. Кинини чугас алааска көмпүттэр. Аны, дьиктитэ диэн, өр сыллар устата кыыс көмүллүбүт алааһыттан дүҥүр тыаһа иһилиннэҕинэ, дэриэбинэҕэ ким эмэ өлөр эбит.
60-с сылларга археологтар кэлэн, көмүллэ сытар сирин хаһан көрбүттэр, чинчийбиттэр. Кыыс өлүгүн таһааран, таҥаһын сэрэммэккэ тутан, оҕуруота быстан, сиргэ бытарыйан түспүт. Ол кэнниттэн алааска биир сахалыы таҥастаах кыыс төҥкөйө сылдьан, тугу эрэ хомуйарын дьон түбэһэ көрөр буолбут. Бадаҕа, оҕуруоларын көрдүү сатаахтыыра буолуо…
* * *
Биир сайын куоракка икки абитуриент кыргыттары илдьэ тиийбитим. Медколледж гостиницатыгар түстүбүт, сыаната да арыый удамыр, ыраас, өрөмүөннээх, бары барыта баар. Онтон биир үтүө күн «хотуттар кэлэллэр» диэн буолла, биһигини боростуой хоско көһөрдүлэр. «Телевизор, холодильник баар уонна сыанатын түһэриэхпит», — диэтилэр. Биһиги, тугу хаппырыыһыра барыахпытый, сөбүлэстибит. Хоспут улахан соҕус этэ. Суунан-тараанан киирдибит. Ыаллыы хоско эмиэ туттарсар кыргыттар бааллара. Киирэн билистилэр уонна, тугу эрэ кистиирдии, кулук-халык тутуннулар. Ыйытылаһан билбитим: «Бу хоско түүн аайы тыас-уус бөҕө иһиллэр, соччото суох хос быһыылаах», — диэтилэр. Хайыахпытый, хоспутун чүмэчинэн ыраастыы сатаатыбыт, муннуктарга арыылаах килиэп уурдубут. Түүн буолла. Биир кыыһым сытта да баттатан барда, мин кинигэ ааҕа сытабын. Кыыс часкыйаат ойон туран, дьүөгэтигэр сүүрэн тиийэн, хоонньугар киирдэ. Сыттыгын анныгар быһах угунна. Мин эмиэ ол түүн утуйбатым. Нухарыйан истэхпинэ, ааммытын ким эрэ кэлэн ынырыктык дибдийэр. Кыргыттарбын бу көрөн сытар курдукпун, арай ааммыт арылла биэрдэ уонна ороммор ала-чуо арбайбыт баттахтаах кыыс супту хааман кэллэ. Мин нэһиилэ ынчыктаан уһугуннум. Ол кэннэ түүн аайы бары үһүөн баттатар буоллубут. Түүн буоллаҕын аайы, санаабыт түһэн, саҥабыт аҕыйаан хаалара. Ааҥҥа швабра уурарбыт, сыттыкпыт анныгар быһах да угарбыт — син биир. Өссө биирдэ атахпыттан соспуттаах. Онтон көрдөһөммүт атын хоско көспүппүт, ол гынан баран, куппут-сүрбүт айманан, ыалларбытынан тарҕаһан хаалбыппыт.
* * *
Бэһис кылааска үөрэнэ сырыттахпына, күһүҥҥү куска аҕабыт табаарыһа доҕорбун, миигин уонна бырааппын илдьэ барыах буолла. Биһиги бултуур буолбуппутуттан олус үөрдүбүт. Киһибит киэһэ кыратык холуочук кэллэ. Онон айаннаан иһэн ырыа-тойук, күлүү-салыы, массыына ыытарга үөрэннибит эҥин. Түөрт көс айаннаан, сирбитигэр борук-сорукка тиийдибит. Эбэбит улахан күөл, дьон ытыктыыр сирэ, кыра үүтээннээх, онно икки хаһаайын оҕонньоттор олороллор эбит. Тиийэн дорооболоһон, сүөкэнэн бардыбыт. Киһибит оҕонньотторго «ас» туруорда, сарсыарда сырдыыта дурдаҕа киирэргэ быһаарынныбыт. Биһиги дьэргэҥнээбиппит төрүт ааһа илик, аһаат да таһырдьа тахсан мэниктээтибит. Оҕонньотторбут хаста да тахсан «сири аймаамаҥ» диэн буойа сатаан баран, кэлин олох да бардьыгынаан мөхтүлэр. Киирэн үүтээҥҥэ утуйуу буолла. Икки наара оронтон биир улаханыгар киһибит оҕонньордуун сыттылар, иккискэ — атын оҕонньор. Биһиги бары бииргэ сиргэ түү тэллэх быраҕан, «баранканан» саптан, кырабытын икки ардыбытыгар сытыаран, утуйарга бардыбыт. Тимир оһох күлүн уота эрэ сыккырыыр. Сытан эрэ сыһыгыраһыы бөҕө буолан, эмиэ мөҕүлүннүбүт. Мин аан утары сытабын, аны ойоҕоспор остуол турар, үрдүнэн кутуйахтар сырсаллар, ону сөбүлээбэккэ, утуйбакка сыттым. Арай иһиттэхпинэ, аан тыастаах баҕайытык арылынна уонна туох эрэ атахпыттан тардыалаан барда. Хайдах эрэ, санаабар, уһун синньигэс сыҥаахтаах күтүр тииһинэн харбыыр курдук. Мин таах өрө тэбиэлэнэ түстүм уонна соһуйан, кыыһыран хаһыытаан бардым: «Ыккытын ылыҥ эрэ! Ыт баар дуо? Ылыҥ ыккытын!» Санаабар, син өр соҕустук тэбиэлэстибит. Тардыалыырын тохтоппот, мин ол аайы ыт ыстыыр диэммин кыыһыр да кыыһыр. Онтон эмискэ: «Ыппын, ыппын!» — диэн саҥа иһилиннэ уонна ааммыт сабыллан «лип» гынна. Онтон соҕотох сыппыт оҕонньор саҥарда: «Айдаарбакка сытыҥ, этиллибитэ буолбат дуо мэниктээмэҥ диэн?!» Иккис оҕонньор эмиэ туох эрэ диэн мөхтө. Табаарыстаах быраатым эмиэ утуйбакка сыппыттар эбит, кутталларыттан харахтара уу хаар баспыт, уолуйдубут аҕай. Саҥата суох, утуйбакка, сарсыардааҥҥа диэри сыттыбыт. Онно ханнык да ыт суоҕа, чугас да баара биллибэт этэ. Уонна киһилии саҥарар ыт баар үһү дуо?!
* * *
Биирдэ икки доҕорбун кытта бултуу бардыбыт. Ол иһэн дьонум этиһэн охсустулар. Биирэ куттаан иннибитигэр сыыры тахсан бара турда. Ол сыыр үрдүгэр былыргы уһун хотон баара. Биһиги быһа айгыстан сыыры тахсарбытыгар, уолбут хотоҥҥо киирэн эрэрэ. Уолбар эттим: «Бар, киһиҥ хотоҥҥо киирдэ, аҕал», — диэтим. Киһим миигин илдьэ бара сатаата. «Эн кыыһырдыбытыҥ, онон бэйэҥ аҕал», — диэн аккаастанным. Уолум доҕорун кэнниттэн, куттана-куттана, батыһан киирдэ. Мин бытааннык син балай да хаамтым. Арай иннибэр куттаабыт доҕорбут субу олорор эбит, «ыксааҥ эрэ» диэн кэтэспитин биллэрдэ. Мин бу уол хотоҥҥо баар дии санаан, соһуйаммын саабынан ыта сыстым, киһим ытаан тоҕо барда. Ол бириэмэҕэ анараа киһибит иирбиттии кыланара иһилиннэ уонна үстэ саа тыаһаата. Биһиги кутталбытыттан салыбырыы түстүбүт, киһибит атах быстарынан сүүрэн кэллэ, «куоттубут!» диэн сарылаата. Дьэ алдьархайдаах куотуу буолла. Ол туһунан кимиэхэ да кэпсээбэтэҕэ, кэлин ыйыталаспыппар быктарбыта. Уолун батыһан киирбитэ, киһитэ уҥа диэки хаампыт. «Чэ бүт, кэл, бардыбыт», — дии-дии тиийбитэ, муннукка көхсүнэн биир киһи турар үһү уонна, уол көрөн турдаҕына, салгыҥҥа симэлийэн хаалбыт. Хаһыыраат, куотан сүүрэн истэҕинэ, кэнниттэн атах тыаһа эккирэтэр үһү, ол онно ытыалаабыт этэ.
* * *
Мин аҕам аах үлэлэринэн тыаҕа оттуу тахсыбыттар. Отчуттар элбэхтэр үһү. Биир киэһэ аҕам, утуйаары, биир миэстэлээх балааккатын ойуур саҕатыгар туруорбут. Арай түүн утуйа сыттаҕына биир оҕонньор кэлэн: «Оо дьэ, бу да киһи! Суол ортотугар сытар буоллаҕа! Ыл тур! Бар!» — диэбитигэр соһуйан, баттатан уһуктан, балааккатын сыҕарыппыт. Онтон сарсыарда туран көрбүтэ — былыргы суол хабыллар хаба ортотугар балааккатын туруорбут эбит. Дьэ дьикти! Былыргы суолунан билигин да «сылдьаллар» эбит…
* * *
Биирдэ күһүн табаарыстарым кэлэн, икки күҥҥэ кус-туу барарга ыҥырдылар. Бэркэ диэн ымсыырдым да, сарсыныгар куораттыыр буолан, аккаастаатым. Итинник ааста, уолаттарым кустуу бардылар. Сарсыныгар куоракка дьыалаларбын ситэрэ айаннаатым. Үс хонугунан сыалбын ситиһэн, дэриэбинэбэр төттөрү кэллим. Арай киэһэ табаарыстарым саккыраһан кэллилэр. Мунньустан олорон кэпсэттибит. «Ааспыкка төһө бэркэ сырыттыгыт? Хас кустааххыт?» — диэбиппэр, уолаттарым кэпсээн тоһуурдаах буолан биэрдилэр.
Тиийэн астарын астанан, күлэн-салан, аһаан-сиэн баран хаартылаабыттар. Улаханнык күл да күл буолбуттар, хаһыытаһан-ыһыытаһан, киэһэлик кус көтүүтэ оннуларын булбуттар. Кус олох көппөтөх, чугас эргин алаастарга син саа тыаһыыр үһү. Кинилэргэ биир да кэлбэтэх. Кэтэһэн олорбуттар. Утуйар чаас буолбут, хараҥарбыт. Ыйдаҥалаах үһү. Халлаан ып-ыраас эбит. Сулустар чаҕылыһалларын биир табаарыһым дурда иһиттэн көрө сыппыт. Икки уол утуйан, муннуларын тыаһа хаһыҥырас буолбут. Оттон кини утуйа сатаабыт да, уута кэлбэтэх, хайдах эрэ сэргэх баҕайы үһү. «Чэ, саатар чэпчэтиниэххэ», — дии санаан, дурдатыттан тахсыбыт, арай отуутун диэки көрбүтэ — улахан, омуннаабакка эттэххэ, үс миэтэрэлээх хара күлүк киһи кинилэри одуулуу турар үһү. Табаарыһым этин сааһа арылла биэрбит, тымныы көлөһүн сүүрбүт, уолаттарын уһугуннарар аакка барбыт. Доҕотторо начаас сэргэхсийэ түспүттэр, ким да куттанан отуу диэки көрүөн баҕарбатах. Сотору соҕус, олоро түһэн баран, нэһиилэ өҥөйөн көрбүттэрэ, туох да суох үһү.
Уолаттар бары уулара көтөн, таах олорбуттар. Арай ол олордохторуна, кэннилэригэр чуп-чугас үөр сылгы сүүрэрэ иһиллибит. Бачча түүн туох сылгылара киирдэхтэрэй диэн, тахсан көрбүттэрэ, туох да суох эбит. Уолаттар мунаахсыйбыттар, «хайдах-хайдаҕый» дэспиттэр… Онтон, быһа холоон, чаас аҥаара ааспыт. Аны дьон саҥата иһиллэн барбыт, хайдах эрэ бырааһынньыктыы сылдьар курдуктар үһү. Өйдөөн истибиттэрэ, оһуохайдыыллар эбит. Сүрэхтэрэ тилэхтэригэр түспүт. Хаһан сырдыар диэри чөкөллөн олорбуттар.
Ол сыл, хаар түспүтүн кэннэ, онно сылдьыбыт биир табаарыспыт күн сириттэн туораабыта…
* * *
Нүүйэ өрүс устун өксөйөн истэххэ, Эмээхсин Хайата диэн сир баар. Онно былыр олус күүстээх удаҕан олорбут үһү. 1950-с сыллар бүтүүлэригэр, саас кустуу сылдьан, биир киhи ол хайаҕа турар тааhы саанан ытыалаабыт. Бииргэ сылдьар дьоно буойа сатаабыттар да, истибэтэх. Сарсыныгар сарсыарда ол киhи уолун өрүскэ уу баһа ыыппыт. Оҕо аартыгынан киирэн иhэн, самыыта хайа тардыллыбыт сылгы тахсан иhэрин көрбүт. Ол эрээри, кыhаллыбакка, кытылга киирэн уутун икки ыаҕаска баhан, дьиэтигэр тахсаары эргиллибитэ — аартыгар сүүнэ улахан торҕон эhэ олорор эбит. Кыыл, баhыгырыы түhээт, оҕо диэки ыстаммыт… Ону барытын балыктыы сылдьар биир оҕонньор көрбүт. Оҕо эрэйдээх кытылга сытар оҥочолор тула куота сатаахтаабыт да, кыыл баҕайы төһө гыныай? Били оҕонньор атын сиринэн бөһүөлэккэ тахсан дьоҥҥо тыллаабыт. Саа-саадах ылан кутуллан киирбиттэрэ, эhэбит «бу баарбын» диэбиттии кытыл ортотугар олорор эбит. Дьон диэки оргууй төбөтүн өндөтөн көрбүт эрэ… Сонно тута ытан түhэрбиттэр. Ол түбэлтэни «удаҕан эhэ буолан кубулуйан иэстэспит диэн» кэпсииллэрэ.
* * *
Бу түбэлтэ сэбиэскэй былаас өрөгөйдөөн турар кэмигэр буолбут эбит (1970-с сыллар бүтүүлэригэр). Биллэрин курдук, урут холкуос саҕана сайын аайы дьон үксүн сайылыкка көһөн тахсаллара. Ол курдук, биир сыл эмиэ кыра бөһүөлэк олохтоохторо ынахтарын үүрэн, сайылыктарыгар көһөн тахсыбыттар. Ыаллар бары мустан, кыра ыһыах тэрийбиттэр. Оҕолор биир кэм сайылыгы тэлэ сүүрэкэлии оонньообуттар, улахан дьон уот тула тоҕуоруһан олохторун-дьаһахтарын, хайдах кыстаабыттарын кэпсэтэсэһэргэһэ олорбуттар. Ити күн ыраах оройуон кииниттэн саҥа лаборант кыыс кэлиэхтээх эбит. Хас да уол, санааларыгар, ол кыыһы кэтэһэн, айан суолун диэки субу-субу кыҥастаһаллар эбит.
Арай ол сырыттахтарына, айан суолуттан икки аттаах киһи иһэр үһү. Дьон бары: «Кыыспыт дьэ иһэр», — дии санаан, өрө чөрөйбүттэр. Онтулара икки эр киһи буолан биэрбиттэр. Аттаах дьон туох да ыксаабыттара сүрдээх, субу ыстаннаран кэлэн, уот тула олорор дьону кытта сиэр-туом быһыытынан дорооболоһоот, тиэрдиэхтээх сурахтарын этэ охсубуттар. Кэлиэхтээх кыыстара, айаннаан иһэн, массыына оһолугар түбэспит (ол саҕана улахан ГАЗ массыына эрэ сылдьара). Аттаах дьон этиэхтээхтэрин этэн, айан суолун диэки төттөрү тэбинэ турбуттар. Дьон бары санааҕа ылларан, хомунан, ампаар дьиэлэригэр тарҕаспыттар.
Арай түүн үөһүн саҕана эмискэ сүр улаханнык үстэ кыыс хаһыытыыра иһиллибит. Соһуйан, истибит дьон туран, таһырдьа тахсыбыттар. Ким да тугу да, кими да булбатах, көрбөтөх даҕаны. Иккис уонна үһүс түүннэригэр эмиэ оннук хатыламмыт. Дьон ыксаан барбыт. Сирдэрин аһатан көрбүттэр. Төрдүс түүннэригэр ол хаһыытыыр кыыстарын илэ бэйэтинэн сайылык ортотугар хаама сылдьарын көрбүттэр. Хас да киһи тута сатаабыттар да, кыыстара сүтэн хаалар эбит. Дьон куттанан, дьиэлэригэр хатанан олорбуттар. Биир эрэт ойон тахсан салгыҥҥа саанан ытыалаабыт. Сарсыҥҥы күнүгэр биир кырдьаҕас эмээхсин утуйар уутуттан уһуктубатаҕа иһиллибит. Онтон өйүүҥҥү күнүгэр: ол салгыны саанан ыппыт киһи дьиэтигэр сылдьан хайдах эрэ гынан саатыгар дэҥнэммит. Үһүс күннэригэр: ыанньыксыт кыргыттар сарсыарда ынах ыы олорон, сирэй көтө сылдьарын көрбүттэр. Ол түүн сарай хотоннорун өһүөтэ сууллан түһэн, хас да тарбыйах баттаппыт. Дьон ыксаан, ойуун оҕонньору ыҥыртаран кыырдарбыттар. Кырдьаҕас бараары туран эппит: «Кыыскытын наһаа кэтэспиккит, сиэри-туому кэспиккит. Анараа дойдуга ыларын ылан барда, аны сордуо суоҕа». Бу түбэлтэни устудьуоннуу сылдьан Таатта уолуттан истибитим. Кырдьык эрэ, ол эрээри сымыйа эрэ, олоххо араас буолар.
* * *
Хараҕа диэн сиргэ ат сүүрдэр ипподром баар, онно дьон арааһы көрөр. Ат туйаҕын тыаһа эккирэтэр диэччилэр. Бастаан итэҕэйбэт этим. Онтон биирдэ, ипподромҥа күүлэйдии сылдьан, хаартыскаҕа түспүппүт. Онно улахан трибуна турарын көннөрү хаартыскаҕа түһэрбиппитигэр, салгыҥҥа киһи моһуонун курдук туох эрэ көстүбүт этэ. Хаттаан түһэрбиппит — күлүк аллара түһэн иһэр этэ, үсүһүгэр — эмиэ туох эрэ баара, кэлин сүтэн хаалбыта. Хас хаартыска аайы атын-атыннык түспүт этэ. Бу кырдьык, ол хаартыскаларым билигин да бааллар.
* * *
Дэриэбинэттэн 30 км ыраах турар Алаас диэн ааттаах сир баар. Биирдэ аҕам кыһыннары-сайыннары онно соҕотоҕун олорор сылгыһыт убайбытыгар Байбалга саарбалыы барбыт. Түүн утуйаары оҥостон, ааннарын улахан тиит хаптаһынынан олуйбуттар. Арай аҕам сытан эрдэҕинэ, чугастааҕы тыаҕа ким эрэ ынырыктык хаһыытаабыт. Ким буоллаҕай диэн тахсан көрөөрү гыммытын убайа: «Сыт, тахсыма!» — диэн боппут. Арай тыа диэкиттэн атах тыаһа хааман кэлэн, аны дьиэ таһыгар хаһыытаабыт. Аҕам ол да буоллар куттамматах, Коокунньа диэн сылгыһыт баар, баҕар, кини буолуо дии санаабыт. «Кэһэйэ түстүн, тугу итирэ-итирэ кэлэр», — диэн аахайбатах. Арай ыарахан баҕайытык тыына-тыына хаамар эбит. Ким эрэ дьиэ иннигэр кэлэн аны ааны тардыалаан барбыт, били суон тиит хаптаһыннара тосто сыспыт. «Тыый, хайалара буоллаҕай?» — дии санаабыт аҕам. Коокунньа туох да иһин итинник күүскэ тардыбат диэн ааны аһан көрөөрү гыммытын, убайа олох күүһүнэн төттөрү сытыаран кэбиспит. Сарсыарда туран билбитэ, олох да киһи буолбатах — абааһы буулаабыта ырааппыт үһү…
* * *
Мин бэһис дуу, алтыс дуу кылааска үөрэнэ сылдьан, кулгааҕым дэлби ыалдьан, аанньа утуйбакка эрэйдэнним. Арай биир түүн син утуйдум, ол эрээри, сарсыарда саҥа сырдаан эрдэҕинэ, эмиэ ыарытыйан уһугуннум. Харахпын аргыый аҕайдык аһан ойоҕоспун көрбүтүм — аттыбар турар олоппоско ким эрэ олорор. Бастаан ийэм дии санаатым, онтон өйдөөн көрбүтүм, төбөтө олус улахан. Куттанан, суорҕаным анныгар киирэн, тиритэ-тиритэ балай да өр сытым. Онтон, тулуйбакка, аргыый аҕай быкпыппар, били күтүр син биир олорор. Төттөрү суорҕаным иһигэр бүктүм. Таарыйан көрөөрү, илиибин быктардым, туох эрэ тыбыс-тымныы, инчэҕэй курдугу таарыйдым. Хаһыытыы түһээт, кутталбыттан куотаары, суорҕаммын бырахпытым — туох да суох.
* * *
Өрдөөҕүтэ кыһын ортото түүннэри, биир дьон бырааска наадыйаннар, ийэм үлэтигэр баран испит. Көрдөҕүнэ, иннигэр оҕус турар үһү. Чыпчылыйыах икки ардыгар, оҕуһа салгыҥҥа симэлийэн, туох баар ис уоргана барыта көстөн кэлбит. «Кыламаным кырыата мэһэйдиир, — дии санаан сотто-сотто көрбүт да, син биир баар үһү. —Түүлбэр аҥаарыйан ону-маны көрөбүн», — диэҕин, дэриэбинэ ортотугар тиийиэр диэри, уута көттөҕө дии. Оннук өр-өтөр буолбатах, сүппүт. Ол кэнниттэн сүөһү ыарыытын этинэн-хаанынан билэн, чопчу диагноз туруоран, бастыҥ үлэһит аатыра сылдьыбыта. Кэлин дьон куттанар буолан барбыттар уонна уора-көстө «сүөһү удаҕана» дииллэр үһү. Билигин, бэтэринээрдэр сатаан диагноз туруорбакка, ийэбин, 60 саастаах киһини, илдьэ сылдьаллар.
* * *
Биир киһи aрыгытын эмтэтэ сaтaaбыт дa, хайа дa эмчиккэ төрүт бэриммэтэх. Арaй биирдэ Мэҥэ Хaҥaлaс Лоомтукaтыгaр олорор ойууҥҥa тиийэн көрдөспүт. Ойуунa сөбүлэһэн кыырaн бaрбыт. Аны киһибит итэҕэйбэккэ, эмтэнэриттэн аккаастаммыт. Ойуунa: «Cүгүн эмтэн, — диэбит уоннa кырa соҕус иһиккэ арыгы кутaн биэрбит. — Мaны сытырҕaлаaн бaрaн ис». Ону: «Эмтэнэ кэлэн бaрaн тоҕо иһиэхпиний?» — диэн, «аһын» тоҕон кэбиспит. Ойуунa өһүргэнэн, үүрэн ыыппыт уоннa: «Абaаһы буолaн көрүстэхпинэ, охсуһумаар», — диэбит.
Ол кыһыныгaр биир күн уот бaрaн хaалбыт. Киһи дьэ утуйaн эрдэҕинэ, арай ким эрэ киирэн кэлбит уоннa тоҥмут сaҥa иһиллибит. Тиийэн көрбүтэ, мaҥaн тaҥaстaах киһиэхэ майгынныыр туох эрэ харамай оһоххо иттэ турaр эбит. Киһи күлүүкэни ылaн бaрaн: «Абaаһы буоллaххынa, бар!» — диэбит, онтуката кыһыл хaрaхтаaх күлүк буолан биэрбит уонна кинини курдaры aaспыт. Ол кэнниттэн били киһи икки илиититтэн мaппыт үһү.
* * *
Сэттэ саастаахпар сайын эдьиийбиниин эбэбитигэр куорат таһыгар сайылаатыбыт. Күhүөрү, киэhэ чэйдии олордохпутуна, арай баайыыга турбут ыппыт үр да үр буолла. Эдьиийбиниин көрө таҕыстыбыт. Син хараҥаран эрэр этэ. Борук-сорук. Ыппыт сарай кэннин көрө-көрө үрэр. Эдьиийим: «Баран көр эрэ», — диэтэ. Тэҥнэhиэм дуо, эр киhи элээмэтэ буолан бардым. Чугаhаан истэхпинэ, эмискэ сарай кэнниттэн хап-хара, миэтэрэ курдук үрдүктээх, уп-уhун кутуруктаах туох эрэ киhиэхэ маарынныыр тахсан, күрүө кытыытынан сүүрдэ. Ынырык түргэн. Эдьиийим часкыйбытынан дьиэ иhигэр ойдо, мин туран хааллым. Ыппыт быатын быhан, эккирэтэ турда. Мин өйдөнөн, дьиэҕэ сүүрэн киирэн эбэбэр кэпсээтим. Кини «утуйуҥ» эрэ диэтэ. Ыппыт онно сүппүтэ, эргиллэн кэлбэтэҕэ. Хараҕым иирбит диэхпин, эдьиийим эмиэ көрбүт этэ. Уонна ыппыт тоҕо эргиллибэтэҕэ буолуой?
* * *
Амма биир дэриэбинэтигэр биэс оҕо оонньуу сылдьан, урукку быраҕыллыбыт уһун хотоҥҥо киирбиттэр. Онно сырыттахтарына, сыабы соһор тыас иһиллибит, тыас чугаһаабытыгар көрбүттэрэ, маҥан туох эрэ көстүбүт. Оҕолор буут быстарынан куоппуттар, дьонноругар кэпсээбиттэр. Элбэх киһи ол тыаһы истэр эбит.
Биирдэ онно итирик киһи киирэн утуйбут. Ол сыттаҕына, эмиэ сыап тыаһаабыт, «ынах буолуо» диэн аахайбатах, онтуката чугаһаан кэлэн көхсүгэ сыабынан сырбаппыт. Киһи, тута өйдөнөөт, түөрт атах буолан куоппут. Үс-түөрт ый буолан баран, кини ыалдьан өлөөхтөөбүт этэ.
* * *
17-с кыбаарталга урут кыра хостоох этибит. Бастакы кууруска соҕотох олорбутум. Биирдэ утуйа сыттым, тэлэбиисэр холбонон турара. Ол сыттахпына, быыс кэнниттэн туох эрэ хара быгар, онтон төттөрү түһэр. Мин куттанан ол диэки көрбөппүн, адьас хараҕым кырыытынан эрэ диэбит курдук. Киһи төбөтүгэр маарынныыр. Тэлэбиисэрим сирэйбэр тыгар буолан, ситэ көстүбэт этэ. Сарсыардааҥҥа диэри хамсаабакка да сыттым быһыылааҕа. Оннук утуйан хаалбыппын. Итинтэн ыла ол төбө наар көстөр буолбута. Ийэбэр да, аҕабар да кэпсээбэтэҕим. Кэлин ол дьиэ атыылааммытын кэннэ эппиппэр, кинилэр эмиэ көрөллөр эбит уонна эмиэ кистээн сылдьыбыттар.
Кэлин дьонум куорат киинигэр атын дьиэни ыллылар. Быраатым устудьуоннуу сылдьара. Үс хостоох дьиэҕэ иккиэн олорбуппут, кыра хоһун тута куортамҥа биэрбиппит. Онно эдэр уол олорбута. Икки-үс ый олорон баран, биир күн эмискэ көһөн хаалла. Онтон аны ыалларга биэрдибит. Кинилэр биэс-алта ый курдук син олоро сатаабыттара. Эмиэ ситэ олорбокко тахсан барбыттара. Кэнники истибиппит, бастаан олорбут уол көһөн баран уһаабатах. Оһолго түбэспит этэ. Оттон ыаллар ийэлэрэ эмиэ аҕыйах ый буолан баран өлбүт. Мин ол дьиэҕэ наар хара куосканы көрөрүм. Ыалдьыттарга эмиэ көстөрө. Уонна аан холуодатын үрдүгэр быыһа суох тырыыҥка мастар тэһэҕэстэргэ батары анньыллан тураллара. Онон ол дьиэни эмиэ атыылаатыбыт. Көһөөрү хомуйа сылдьан, кыра хос түннүгүн үрдүгэр маһынан оҥоһуллубут кириэһи булбутум. Ылбатаҕым.
* * *
Устудьуоннуу сылдьан күһүҥҥү практикабар тутар хамыыһыйаҕа олорбутум. Биирдэ хас күн аайы барар суолбунан сарсыарда эрдэ хааман истим. Арай иннибэр суолга суор олоро биэрдэ уонна кыланан барда. Мин аахайбакка аастым. Хааман иһэн көрөбүн: ол суор эмиэ иннибэр баар буола түстэ уонна эмиэ кыланна. Дьиктиргээтим. Оннук гынан суолум улахан аҥаарын батыста. Практикабар тиийэн тутатына умнан кэбистим. Киэһэ биэс чаас саҕана салайааччым: «Докумуоннары барытын бэлэмнээ, собеседование буолар кэбиниэккэ илдьэн уурталаар», — диэн соруйаат, баран хаалла. Мин, этиллибитин курдук, ол кэбиниэккэ тиийдим, паарталарга дьааһыктары уурталаатым, тахсан ааны хатаан баран, күлүүспүн ылан истэхпинэ, иһиттэн ааны олус күүскэ тоҥсуйдулар. Мин бастаан ким эрэ дьээбэлэнэр диэн арыйаары соруннум, онтон куорпус үрдүнэн вахтеру кытта иккиэ эрэ буолан хаалбыппытын өйдөөн кэллим. Дьэ буут быстарынан сүүрэн тиийэн күлүүспүн туттардым уонна таһырдьа ыстанным. Сарсыҥҥы күнүгэр собеседование буолла, абитуриент бөҕө кэллэ. Мин маҕаһыынтан иһэн кирилиэскэ уолаттар мустубуттарын дьиктиргии көрдүм. Иһиттэхпинэ, баспытааталлара: «Практикалана кэлбэт дуо оччоҕо?» — диир, уолаттар дэлби ытаабыттар, харахтара кып-кыһыл, тугу эрэ кэпсииллэр. Киирэн салайааччыттан ыйыппытым, биир устудьуон бэҕэһээ саахалга куһаҕан буолбутун эттэ. Мин оскуолаҕа бииргэ үөрэммит кыыһым эбит. Сүрэҕим бип-битигирэс буолла. Кылааһынан мунньустан дьиэтигэр тиийэ сырыттыбыт. Киэһэлик, дьиэбэр кэлэн олордохпуна, аны төлөпүөнүм тыаһаата, эдьиийим эрийэр: «Куһаҕан сонуннаахпын — убайыҥ суох буолбут», — диэтэ… Ама суор миэхэ тугу эрэ сэрэтэ сатаабытын өйдөөбөтөх буоллаҕым дуу? Эбэтэр, төттөрүтүн, куһаҕаны биттэммитэ дуу…
* * *
Бу түбэлтэ мин олорор улууспар Арыылаахха буолбут. Урут дьон ыраах-ыраах бытанан олороллоро. Биир алааска саҥа ыал көһөн кэлбит, ол дьиэлэрэ Чыппыан диэн өлбүт убайдарын киэнэ эбит. Бастаан нус баччы олорбуттар, сотору кэминэн көстүбэт абааһылар аймаан барбыттар: астарыгар сүөһү сааҕын куталлар, ынахтар быаларын сүөрэллэр эбит. Кэтээн көрөн, үстэр диэн быһаарбыттар, киэһээҥҥи аһылыктарыттан, хайаан да үс сиргэ өлүүлээн, оһох кэннигэр уурар буолбуттар. Аһаппатахтарына, түүнүн тоҥ сылгы сааҕынан быраҕаттаан сүгүн утуппаттара. Үүрэ сатаан араас ньыманы барытын боруобалаабыттар, олох кыһамматтар эбит, хата эбии сэтэрээбиттэр. Кырдьаҕастар сүбэлэринэн сүөһүлэрин туомтуу баайар буолбуттар, ону абааһы сатаан сүөрбэт эбит.
Сотору бу ыал олоҕо огдолуйан барбыт. Араас дьону аҕалан хоннорон көрөллөр да, олор сотору атахха биллэрэллэрэ. Биир куттаҕаһа суоҕунан аатырбыт киһини ыҥыран хоннорбуттар, кини: «Ама да абааһы буолларгыт, сүгүн утутуҥ», — диэн этиһэ сыппыт. Кырдьык, аҕыйах кэмҥэ тохтообуттар, онтон эмиэ саҕаламмыт, ордук икки хараҕа суох эбэлэрин буулаабыттар: быыс нөҥүө талаҕынан тэһитэ кэйиэлииллэр эбит. Сотору чугастааҕы сайылыкка көспүттэр, ол баран иһэн кэннилэрин хайыспыттара, дьиэ үрдүгэр үс хара күлүктэр көрөн аҕай тураллар үһү. Көспүт сирдэригэр үс-түөрт хоноотторун кытта абааһылара эмиэ баар буолбуттар. Дьиэлээх хаһаайын ыксаан, Кыыстара диэн бэйэтин кэмигэр аатыра сылдьар ойууну аҕалан кыырдарбыт. Ойууннара кыыран бүтэн баран этэр: «Сахсырҕа буолан аан холуодатыгар саһан сыталларын нэһиилэ буллум, улахан абааһы — эһиги убайгыт Чыппыан үөрэ, — диэбит. — Атыттара айан абааһылара. Чугастааҕы күөл аннынааҕы чөҥөчөккө баайдым. Өскөтүн чөҥөчөктөр күөлү туораан курааннахха таҕыстахтарына, абааһылар сөллүөхтэрэ эбэтэр өр буолан баран дьабыннарыгар көтүөхтэрэ», — диэбит. Ол кэннэ, кырдьык, абааһылар сүппүттэр.
* * *
Бу түбэлтэ 1990 сыллаахха кулун тутарга буолбута. Дэриэбинэтин эппэппин эрээри, хоту улуус этэ. Ол сэлиэнньэҕэ мэлдьитин түhэр ыаллаах этибит: аҥаардас эдэр дьахтар уонна кини биэһин туолбут кыыһа. Бу сырыыга кэлбиппитигэр ыал буолан тоhуйбута, ол иhин эрдэттэн атын ыалга хоно барарга кэпсэппит этэ. Күтүөт киhи суолбут аҥаарыгар диэри атааран биэрдэ. Ол хоно барбыт ыалбыт сыыр үрдүгэр олороллор эбит. Ый туолан турар киэһэтэ этэ, былыт суох, халлаан ыраас. Сыыры дабайан истибит, ийэм — инники, мин кэнники сылдьабын. Ол иhэн киhи ситэн кэлэр тыаhын иhиттим. Хаамарын тыаhа, тыынара кэтэхпэр биллэр. Эмискэ эргиллэ түстүм — ким да суох уонна тыас тутатына сүтэн хаалла. Салгыы хаамтым да, тута хаамар тыаhа уонна тыынар салгына биллэн кэлэр, иэним кэдэҥэлээтэ, онон түргэнник ийэбин ситэн ыллым. Ийэм сэрэнэн: «Күлүкпүтүн көр», — диэтэ, көрбүтүм, үс күлүк көстөр. Иккиэн эргиллэн көрдүбүт — ким да суох, ол гынан баран үhүс күлүк аттыбытыгар тэйиччи көстөр. Онно ийэм эттэ: «Куhаҕан сиргэ турар дьиэҕэ баран иһэбит. Көрөөр, ыал аҕата уҥа сылдьар буолуоҕа, уҥар ыарыынан ыалдьар», — диэтэ.
Дьэ хонор ыалбытыгар тиийдибит, олус улахан дьиэлээхтэр эбит. Верандалара кыһын олорорго анаммыт. Биһигини остуол хотойорунан астаах көрүстүлэр, кэтэһэн олороллор эбит. Сэлиэнньэ баай ыалынан биллэллэр, сельпо хотуна кыыстаахтар. Биһиги сылдьарбытыгар кини Дьокуускайга таһаҕас ыла барбыт этэ. Аҕаларын эмтэтээри мин ийэбэр наадыйаллара. Ийэм сэрэйбитин курдук, аҕалара — уҥаайы. Арай ийэм: «Дьиэҕит куһаҕан сиргэ турар, онон мин аҕаҕытын кыайан эмтиир кыаҕым суох. Манна улахан ойуун, удаҕан наада эбэтэр бу сиртэн көстөххүтүнэ сатанар. Мин ойуун да, удаҕан да буолбатахпын, көстүбэт күүстэри кытта кыайан утарылаһар кыаҕым суох», — диэн эттэ. Дьиэлээх хаһаайка ону итэҕэйбэтэ. Ийэм: «Сынньанан баран, сарсыарда өссө көрүөм», — диэтэ.
Миэхэ киэҥ саалаҕа улахан дьыбааҥҥа орон оҥордулар, ийэбэр түгэх хоһу бэлэмнээтилэр. Орон утары кыра тахта баар этэ, ийэм онно «аттыбар сыт» диэбитин, мин аккаастанным. Ийэм хоһугар киирдэ, мин саалаҕа сыгынньахтанан сыттым. Саала биир өттүгэр — икки утуйар хос, биир өттүгэр икки улахан түннүк баар. Сэбиэскэй кэм киһитэ буолан олох атеист этим. Туох да кэтэх санаата суох утуйан хааллым.
Ол утуйа сыттахпына, ким эрэ кэлэн санныбыттан тардыалаата уонна: «Мин миэстэбэр тоҕо утуйа сытаҕын?» — диэн саҥа иһилиннэ. Мин уһукта биэрдим, ким да суох. Онтон саҥа нухарыйан истэхпинэ, арай атахпар ким эрэ олордо, ыарахан баҕайы, илиитинэн муомахтыыр курдук. Көрбүтүм, атахпар бэрт улахан хара күлүк олорор. Мин түһүүбүн, баттатабын дии саныыбын. Тоҕо диэтэххэ науканан маны дакаастаан тураллар, аата «сонный паралич» диэн. Түүнү быһа муҥнанным, сыттыкпын былдьаан ылан сирэйгэ быраҕар, суорҕаммын былдьыыр, атахпыттан соһон хаста да сиргэ бырахта. Саҥа нухарыйыах курдук буоллум да, дьээбэлиир, уһугуннум да, сүтэн хаалар. Этиһэ сытабын: «Түүн ортото ханна барабын?» — диибин, куттамматым. Онтон дьыбааннары баҕастыы сахсыйда, аҥаар өттүттэн өрө көтөҕөн баран, эрийэ тутан сиргэ умса бырахта, ол тухары түүл дии саныыбын. Онтон саала түгэҕэр баар табуретка миэхэ көтөн кэлэн түстэ, итэҕэйбэккэ, төттөрү илдьэн уурааччы буоллум, онтум иккистээн кэлэн түстэ. Дьэ ол эрэ кэнниттэн итэҕэйэн, иэним кэдэҥэлээтэ, баттаҕым турда. Ол сытан көрбүтүм, хас түннүк аайы ый түһэр күлүгэр киһи күлүгэ көстөр, ону көрөн баран күйахам күүрдэ, көлөһүнүм сарт түстэ, маайкам ибис-инчэҕэй буолла, буорайдым. Суорҕаммын ылан, ойон туран, ийэм хоһугар кыра тахтаҕа баран сыттым. Сүрэҕим тохтуу сыста, ол сытан өйбүн сүтэрдим быһыылаах, сүтэн хаалбыппын. Сарсыарда ийэм тардыалаабытыгар өйдөнөн кэллим.
Ол күн дөйбүт курдук сырыттым. Кэлин көрбүтүм, баттаҕым биир сиринэн маҥхайан хаалбыт этэ. Сарсыныгар атын ыалга көспүппүт.
* * *
Таатта улууһугар биир мусуой баар — онтон-мантан көһөрүллэн кэлбит сүүрбэччэ өтөх балаҕаннар. Хас биирдиилэрэ киһи киһиэхэ мээнэ кэпсээбэт үһүйээннэрдээх. Оҕолор түүн онно тыас иһиллии барааччылар. Балаҕаннар аттыларыгар хоп-хойуутук үүммүт талахтар быыстарыгар кып-кыракый үүтээн баар. Киһи чохчойон кэриэтэ киирэр намыһах ааннаах.
Биирдэ үс уол биир балаҕаҥҥа тыас иһиллии сатаан баран, тугу да истибэккэлэр, төннөн иһэн көрбүттэрэ, ол үүтээн уоттаах турар үһү. «Баран көрүөххэ» диэн буолбут. Үүтээн аанын арыйбыттара, оһоҕо оттуллубут, остуола тардыллыбыт үһү. Кып-кыра уҥуохтаах эмээхсин оһох кэнниттэн тахсан кэлбит. «Киириҥ, оҕолор, чэйдэ иһэн барыҥ», — диэбит. Биир уоллара киирбитин бэйэтэ да билбэккэ хаалбыт, иккис киирэн истэҕинэ, үһүс уол тардан ылбыт. «Акаарылар, киириэ суохтаахпыт буолбат дуо!» — диэбит. Бастакы уол киирээтин кытта, аана сабыллан хаалбыт. Арыйа сатаабыттар, сатаан арыйбатахтар, дьону ыҥыра сүүрбүттэр. Кэлэн көрбүттэрэ, уоллара муннукка кыбыллан баран сытар үһү. Өлбүтэ ырааппыт. Иккис уол үс күнү быһа ыалдьан баран, үһүс түүнүгэр күн сириттэн күрэммит. Үһүстэрэ ол түбэлтэ кэннэ үс сыл буолан баран өлбүт.
* * *
Бу түбэлтэ онус кылааска үөрэнэ сырыттахпына буолбута. Сайын убайдаахпар оттуу тахсыбытым. Дэриэбинэбит аттыгар турар атын иччитэх дэриэбинэҕэ киһи уҥуохтара бааллара. Ол диэки куттанан сылдьыбатым, оттуу барарбар мэлдьи эргийэн барар-кэлэр этим.
Күһүөрү кус айдаана буолла. Доҕорбун кытта биир сарсыарда ыһыкпытын тэринэн, аппытыгар баайан, ыраах айаҥҥа туруннубут. Сирбитигэр тиийээт, сиэри-туому тутуһан, уоппутун аһаттыбыт, Байанайтан көрдөстүбүт. Икки күнү быһа кустаан син бултуйдубут уонна дьиэбит диэки туруннубут. Сарсыарда сэттэ чааска хоҥнубуппут уонна киэһэ уон чаас диэки били иччитэх дэриэбинэбитигэр чугаһаатыбыт. Ону доҕорум эттэ: «Чэ, айака, быһа өтөҕүнэн барыахха, эргийдэхпитинэ, түөрт-биэс чааһынан эрэ тиийиэхпит», — диэтэ. Мин сөбүлэстим. Ортоку уулуссаларынан сэмээр айаннаан истэхпитинэ, киһим, улахан баҕайытык үөхсээт, атынан иннин диэки түһүнэн кэбистэ. Мин кэннибин көрбүппэр үс күлүк чугаһаан иһэр, доҕорум: «Куот!» — диэн сарылаата. Мин бастаан утаа куттамматым. Банаар уотунан кинилэр диэки тыктарбыппар, үс ынырык үлүгэр сирэйдээх дьахтар мин диэки сүүрэн иһэллэр эбит. Ону көрөөт, аппынан иннин диэки түһүнэн кэбистим. Ол өтөҕү ааһан, тохтоон син уоскуйдубут, табахтаатыбыт. Доҕорум: «Ити сиэмэх абааһылар, аны ити сиринэн сылдьыбаппыт», — диэтэ, мин ону истэн баран олус куттанным уонна: «Эрдэ тоҕо эппэтэххиний?» — диэн дэлби кыыһырдым. Салгыы куттана-куттана айаннаан дьиэбитин булбуппут.
Ити кэннэ биирдэ уолаттар буолан мустан матасыыкылбытын эһэн хатааһылыы бардыбыт. Алтыа буолан сырыттыбыт, түөрт матасыыкыллаахпыт. Бастакытын кэлэн сайылыы сылдьар куорат уола баара, киниэхэ ол өтөх туһунан кэпсээтибит. Онуоха кини «баран көрүөххэ» диэн кучуйталаата, мин табаарыспын кытта аккаастанан дьиэлээбиппит. Онтон сарсыныгар истибиппит, тугу да көрбөтөхтөр этэ. Ол эрээри, кырдьаҕастар кэпсииллэринэн, онно үс сиэ- мэх абааһы баар үһү, ол диэки ким даҕаны төрүт чугаһаабат эбит, арай биһиги тиийэн быстахха былдьана сыспыппыт.
* * *
Иккис кууруска бииргэ үөрэнэр кыыспын кытта бүтүн дьиэни түөрт эрэ тыһыынчаҕа куортамнаабыппыт, онно иккис хоһо хатанан турара. Саас халлаан сылыйбытын кэннэ этэ. Бастакы күммүт этэҥҥэ ааспыта. Иккис күммүтүттэн эксээмэҥҥэ бэлэмнэнии буолла. Кыыһым эрдэ утуйда, оттон мин куукунаҕа ааҕа олордохпуна, арай атахпын туох эрэ имэрийэр, арааһа, салгын үрэр диэммин аахайбатым, онтон иккистээн имэрийдэ. Остуолга тахсыбыппын өйдөөбөккө хааллым. Кыыспын ыҥыран барытын кэпсээтим да, итэҕэйбэтэ.
Үһүс күммүт үүннэ. Иккиэн кэпсэтэ сыттыбыт. Арай били хатыылаах хоспутугар тэлэбиисэр саҥарар. Кутталбытыттан таҥнаат да таһырдьа ыстанныбыт. Сарсыардааҥҥа диэри дьиэбит таһыгар турар оҕо оонньуур площадкатыгар олорбуппут.
Төрдүс күммүт. Эмиэ иккиэн сыттыбыт, аны кыра хоспох курдукка туох эрэ тыаһыыр — эмиэ таһырдьа хоннубут.
Бэһис күммүтүгэр куукунаҕа чэй иһэ диэн баран истэхпитинэ, аны биир хоспут аана эмискэ арыллан кэллэ.
Сарсыныгар дьиэлээхтэргэ эрийэн, ыҥыртаан ылбыппыт. Хомунан бараары турдахпытына, хаһаайка эмээхсин: «Тулуйбатыгыт дуо?» — диэтэ уонна бастакы хоско биир кырдьаҕас киһи умайан өлбүтүн, оттон хоспоххо кыыс ыйаммытын кэпсээтэ, үһүс хос туһунан туох да диэбэтэҕэ.
* * *
Кыра сылдьан тэҥ саастаах тастыҥ убайбын кытта оонньоон тахсар этибит. Кинилэргэ баран хойукка диэри сылдьааччыбын. Бэйэм соҕотох оҕо буолан дьиэбэр барыахпын баҕарбат этим. Ол иһин кинилэргэ хоно хааларым. Онтон ыла абааhыттан куттанар буолбутум. Ороҥҥо иккиэн утуйарбыт.
Арай биир түүн туох эрэ тыаhыттан эмискэ уһуктан кэллим. Ытыс таhынар ыас хараҥа. Ким эрэ хаамарын курдук муоста хачыгырыыр. Ол сахха куоскалара суох этэ. Онтон эмискэ куукуна диэки банаар уота кылахачыс гынна, онтон иккис банаар көһүннэ. Мин бастаан утаа кыһаллыбатым. Арай банаардарым атын баҕайытык хамсаан, туора-маары тыган, биһиги хоспутугар киирдилэр. Мин сымыйанан утуйбута буоллум. Онтон эмискэ хабыс-хараҥа буолла. «Чэ, дьоммут туран хаамаллар ини», — дии санаатым. Саҥардыы утуйан эрдэхпинэ, доҕоор, аттыбар, кулгааҕым таhыгар, ким эрэ ырдьыгынаабата дуо?! Мин соһуйаммын, дьигис гынным, хараҥа диэки көрбүтүм — кыhыл харахтар миигин тобулу көрөн тураллар эбит. Хараҕым иирэр дии санаан, утары көрөн сыттым, тоҕо эрэ бастаан куттамматым. Арай туох эрэ ырдьыгыныы-ырдьыгыныы чугаhаан барда. Мин кутталбыттан часкыйа түстүм. Оо, ынырык этэ! Уу чаккырас уҥуоҕум салҕалас буолан хаалла. Дьоммут сүүрэн кэллилэр. Түүнү быhа уоскутан, бииргэ утуйдулар. Убайым эмиэ куттанан бары бииргэ сыппыппыт. Аны сарсыныгар дьонум абааhыны итэҕэйбэт буолан мөхпүттэрэ. Ол кэннэ хас да хонук оонньуу кэлбэтэҕим.
Биир күн эмиэ хонор буолан хаалбытым, онно убайым: «Тугу эмэ көрдөххүнэ, булгуччу миигин уhугуннараар», — диэбитэ. Түүн ортото эмиэ уhуктан кэллим, хараҥа этэ. Убайбын уhугуннардым уонна билэр баҕайы киhилии: «Чэ тур, билигин кэлиэҕэ», — диэтим. Ол этээппин кытта, били банаар уоттара туора-маары араастаан тыган көстөн кэллилэр. Дьэ онно убайым дьиҥнээҕи этэрбин итэҕэйбитэ. Онтон эмиэ дьоммутугар киирэн, суорҕан анныгар дьылыс гынаат, утуйан хаалбыт этибит.
Бу санаатахха, оҕо абааһыта сылдьыбыт буолуон сөп, ол кэннэ аҕыйах ыйынан саҥа төрөөбүт кыһыл оҕолоро суох буолбута…
* * *
Биир нэһилиэккэ айылҕаттан айдарыылаах дьон тиийбиттэр. Дьиэлээхтэри кытта сэһэргэһэн баран утуйбуттар. Арай, сотору соҕус буолан баран, «көрөр» киһилэрэ уутун быыһынан көрдөҕүнэ, саалаҕа утуйа сытааччылар аттыларыгар туох эрэ хараҥа барыҥныыр, дьон баттатан мөхсөр эбит. Иһигэр: «Айбыт Айыы Таҥара, арчылаа, араҥаччылаа», — диэн баран салгыы утуйан хаалбыт. Сарсыарда туран, ким хайдах утуйбутун, тугу түһээбитин ыйыталаһыы буолбут. Онуоха сорохтор «соччото суохтук утуйдубут, баттаттыбыт» дэспиттэр. Туох көстүбүтүн, туох мэһэйдээбитин «көрүү» оҥорбуттар. Онтулара дьиэҕэ биир-икки сиринэн аһаҕас баарынан хара тыын киирэр эбит. Ол сири сабыы сиэрин-туомун оҥорбуттар. Аны туран дьиэлээхтэр кэпсээннээх буолбуттар. Хас да ый анараа өттүгэр биир «аптаахпын» диир киһи сылдьан хоноһолоон ааспыт. Уонна: «Ыраастааһынынан, алгыһынан дьарыктанабын, хата хонор сирбин босхо ыраастаан биэриэхпин сөп», — диэбит. Оҥостон туран «дьарыктаммыт» уонна «ол барда, бу сылдьар, бу куотта» дии-дии далбаатаммыт. Ону көрөн дьиэлээхтэр: «Хата маладьыас киһи кэлэн, дьиэбитин ыраастаттыбыт», — диэн санаалара чэпчээбит. Онтукалара отой да ыраастыахтааҕар буолуох, хараҥа киирэр сирин арыйар киһи буолан биэрбит эбит. Аны туран, ол «аптаах» киһилэрэ: «Дьоҥҥо мээнэ кэпсээйэҕит, ыытыллыбыт үлэ күүһэ өһүллэн халыа», — диэн сүбэлиирдээх буолбут. Ол аата, сымыйанан ыраастыырын билбэтиннэр диэн, күлүгэр имнэнэ уонна атыттартан үгүөрү соҕус харчы хомуйа сырыттаҕа буолуо.
* * *
Былыр хос эбэм дэриэбинэҕэ киэһэ кэнсиэр көрө барбыт. Эбэм дэриэбинэттэн 8 км ыраах сиргэ олорор эбит. Кэнсиэр бүтэн, түүн үөһэ үрэх устун хааман испит. Арай көрдөҕүнэ, киһи баран иһэрин курдук үһү, ону көрөөт: «Хата бу киһини кытары аргыстаһыам», — дии санаан, хаһыытаан ыҥырбыт, анарааҥҥыта кумаардаан да көрбөтөх, ону дьүлэй быһыылаах диэн эккирэтэргэ санаммыт. Ситээри хааман истэҕинэ, ол киһитэ сүтэн хаалбыт. Өйдөнөн, тохтоон, тула өттүн көрүммүтэ — үрэх хаба ортотугар турар, икки хаамыы утары ойбон баар эбит. Ону хос эбэм абааһы ойбоҥҥо түһэрээри манна аҕалбыт диэн сэрэйбит…
* * *
Биирдэ эдэр уоллаах кыыс ыал буолаары сылдьыбыттар. Кыыс дьоно оҕолоругар: «Сыбаайбаҥ буолар күнүгэр кэтээр», — диэн үрүҥ көмүс илин кэбиһэр бэлэхтээбиттэр. Кыыс үөрүүтүттэн илин кэбиһэрин кэтэн баран, кэргэнэ буолуохтаах киһитигэр көрдөрө барбыт. Уола чугас алааска дьону кытта сэргэ туруора сылдьыбыт. Кыыс үөрэ-көтө ол алааска тиийэн уолун ыҥырбыт. Киһитэ киниэхэ аралдьыйан, сэргэтин сыыһа тутан кэбиспит… Сэргэтэ уол үрдүгэр түһэн баттаан өлөрбүт. Кыыс үөрүүлээх күҥҥэ анаммыт киэргэлин абааһы көрөн, сарайга үөһэ эргэ маллардаах дьааһыкка бырахпыт. Хас да сыл ааспыт. Кэлин балтылара ол сарай үрдүгэр оонньуур идэлэммиттэр. Оонньуу сылдьан, маллаах дьааһыгы хаһан, илин кэбиһэри булан ылбыттар. Биир кыыс кэтэн баран, дьонугар көрдөрөргө санаммыт. Ол курдук, дьиэ сарайыттан түһэн иһэн, атаҕа илин кэбиһэргэ иилистэн, үөһэттэн үлтү түһэн олохтон күрэммит. Ол кэннэ дьоно көмүстэрин уулларан, алаастарыгар көмөн кэбиспиттэр.
Хас да сыл ааспытын кэннэ, ол алааска археологтар тиийбиттэр. Биир эр киһи, сири үөрэтэ сылдьан, үрүҥ көмүһү булан ылбыт уонна кэччэйэн, кимиэхэ да кэпсээбэккэ, түөһүн иһинээҕи сиэбигэр уктан кэбиспит. Кэлин чугас күөлгэ балыктыы барбыттар. Көмүс булбут эр киһи ол күн балыктыы сылдьан ууга түспүт. Доҕотторо бастаан аахайбатахтар, арай киһилэрэ уу иһиттэн көстүбэтэх. Иэдээн буолла диэн быыһаары ууга ыстаммыттар да, киһилэрэ мэлигир. Кэлин милииссийэлэри, водолазтары ыҥырбыттар. Водолазтар көрдөөн-көрдөөн, ууга түспүт уолу кытта үрүҥ көмүһү булан, эмиэ бэйэлэригэр кистээбиттэр уонна эмиэ кимиэхэ да эппэттэхтэр. Кэлин, куоракка тиийэн баран, үрүҥ көмүстэрин аҥаардаспыттар. Бастакы водолаз, ойох ылаары сылдьар буолан, кыыһыгар анаан үрүҥ көмүһүнэн түөс симэҕин оҥорторон, сыбаайбатын күнүгэр бэлэхтээбит. Кыыстаах уол ол күн оһолго түбэһэн олохтон туораабыттар…

